Remete FARKAS LÁSZLÓ

MAGYAR NÉPIES KALENDÁRIUM

Verses köszöntők, kántálók, rigmusok, fohászok, jósolók, rontásűzők és regölések… 
Nagy-magyarországi feljegyzések, gyűjtések, nyelvi emlékek felhasználásával…

Népköltések, töredékek, babonák, szólások alapján… 
Régies-népies stílusra és nyelvezetre törekedve… 
Korabeli jellegzetes névnapok jelölésével…
Profán hagyományok felelevenítésére…
Ősi emlékek fennmaradásáért…
Szokások megőrzéséért…
Múltunk tiszteletért!
Magyarságunkért!
Magunkért!

Kézirat
Budapest, 2013.

Állandó jeles napok:

1. TÉL HAVA
2. TÉLUTÓ HAVA
3. TAVASZELŐ HAVA
4. TAVASZ HAVA
5. TAVASZUTÓ
6. NYÁRELŐ HAVA
7. NYÁR HAVA
8. NYÁRUTÓ HAVA
9. ŐSZELŐ HAVA
10. ŐSZ HAVA
11. ŐSZUTÓ HAVA
12. TÉLELŐ HAVA
KARÁCSONY

HÉT NAPJAI
REGÖLŐ IDŐ

Mozgó jeles napok:

FARSANG
NAGYBÖJT IDEJE
HÚSVÉTI IDŐ

1. TÉL HAVA 
FORDULAT – BOLDOGASSZONY HAVA – FERGETEG – KOPOGÓ – BAK HAVA 	
1. fertály 1. hava		December 26. – Január 25.		31 nap

1. nap. 	DECEMBER 26.	Karácsony másodja		

Névnap: 	István, Stefán, Dénes, Krunoslav		Zombor (bölény)			
Hagyomány: 	Karácsony (fekete vég) utáni nap. XVII. századig: magyar újév kezdete.
Népszokás: 	Regös-járás, vendégjárás. Kisöprés. Egészség- és termésvarázslás. Lójáratás. 
Sütés, mosás, vasalás és fonás tiltása. Termés- és időjósló nap. 

Köszöntő: 	Tartson Isten mindnyájunkat – életben! 
		Boldogságos ünnepléssel – örömben!
		Hogy tölthessük újesztendőt – erőben,
		És megérjük legvégét is – békében!

		Ég harmatja cseperegjen – bőségben, 
		Jó vetésünk mind beérjen – időben! 
		Kaszálókon rengő széna – végtében, 
		Nagy boglyákkal koszorúzva – széltében! 

		Szőlő leve legyen mézes – ízében, 
		Aszalt gyümölcs, egészséges – színében!
		Sódar, kolbász felaggatva – füstjében! 
		Kívánunk ily sok szerencsét – újévben! 

Áldáskérő: 	Dicsértessék neve Égi Teremtőnek!
		Aki felvirraszt majd szép-új esztendőnek.
		Négy szakasza lészen, ennek az újévnek, 
		Tél, tavasz és nyár, ősz, rendre eljövének. 
		Teremtő rendelte, így évnek folyását, 
		Megadva minékünk isteni áldását.
 
		Tél vége hozzon el szép Tavasz napokat,
		Nyár is beérleljen kalászos magokat. 
		Ősz bőséggel hozza szőlejét, gyümölcsét,
		Fagyig megengedve jószág legelését!
		Éltesse Teremtő, hű gazduramékat!
		Adjon kend házára, bőven áldásokat!

Kívánó:	Jön az újesztendő, fagyos szakállával.
		Ne kergess el gazda, göcsörtös botoddal!
		Hozz inkább kenyeret, kínálj barátsággal,
		Tégy bort asztalodra, füstült szalonnával!
		Ha még pánkót is ád, Teremtő megáldja!
		Újesztendő során bőven meghálálja.

Búzahintő:	Eljövendő újév nagy bőségben folyjon,
		Baj és szomorúság házukra ne szálljon,
		Hanem a Teremtő, áldja meg sok jóval,
		Földjét virágozza égnek harmatjával!

		Miként szétszóródik az elhintett búza,
		Teremtő áldása úgy hulljon házukra.
		Bort, búzát, jószágot és szerencsét hozzon,
		Hogy az újesztendő nagy bőségben folyjon!

Fohász:	Ünnep végén tüzet gyújtsunk – régi szokás, hogy maradjon,
István napján fohászkodjunk – nagy királyunk áldást hozzon!
		
Regölés, koledálás: 	Karácsony estétől Vízkeresztig. 
Regösének-változatok: a Regős idők fejezetben. 

2. nap 		DECEMBER 27. 		 

Névnap: 	János, Teodor, Fabióla, Iván	 	Boga (szarvas)	
Népszokás: 	Regös-járás. Komajárás és bormustra. Bor- és alma megáldása.
Sütést, fonást-szövést, mosást-szárítást tiltó, boszorkányos nap.

Áldáskérő:	Jánosnak áldása szálljon a fejünkre,
		Bor, búza és gyümölcs, legyen a kedvünkre.

Intelem:	Szürke János borát, aki nem kóstolja,
		Annak borpincéjét – gonosz megronthatja.

3. nap		DECEMBER 28. 			

Névnap: 	Kamilla, Teofila, Bohumila, Ivan		Apor (atyácska)
Népszokás: 	Regös-járás. Lányok, gyermekek vesszőzése. Gyerek ajándékozása. 
Termékenységvarázslás. Dologtiltó és egészségvarázsló nap.

Vesszőző:	Gyermekeket így köszöntjük – hogyha felnő, ‘s úgy tegyen,
		Termő ággal veregetjük – hogy keléses ne legyen!

Okító: 		Szófogadó legyél gyerek! Hallgatózz, ha kiküldenek!
		Felmenjél, ha leküldenek, lemenjél, ha felküldenek!
		Vizet adjál, ha bort kérnek! De bort hozzál, ha ÉN kérlek!

4. nap		DECEMBER 29. 			

Névnap: 	Tamás, Tamara, Jonatán, Milada 		 Bökény (erdős)	
Népszokás: 	Regös-járás. Disznóvágás. Dec. 21.-i Tamás „tükörnapja”. Kenyérsütés napja.
Fonást-szövést, mosást és szárítást tiltó nap.
			
Csízió: 	Ha csikorgó Tamás napja, vízkeresztig úgy is tartja.
		De ha langyos lesz hajnalra, enyhet hozhat áprilisra. 

Iker-Tamás:	Iker-Tamás disznót vágja, Kiskarácsonyt így ellátja.
		Újév napra hurkát adja, Januáré kocsonyája. 
Farsangidő húsát kapja, Böjtidőre csontját hagyja.
Márciusé szalonnája – de Húsvété, a sonkája!

5. nap 		DECEMBER 30. 	

Névnap: 	Dávid, Libériusz, Szabin, Hermina 	 Hunor (hun-magyar)
Népszokás: 	Regös-járás. Kiskarácsonyra készülés. Takarítás, rituális esti tűzgyújtás. 
Kenyérsütést, fonást-szövést, mosást és szárítást tiltó, időjelző nap.

Időjósló:	Dávidkor, ha Hold kerek – enyhére jön szél s’ hideg.
		De, ha ege borongós – megenyhülhet, ha fagyos. 

6. nap 		DECEMBER 31. 	 

Névnap: 	Szilveszter, Donáta, Melania, Katharina 	Dára (ajándék)
Népszokás: 	Regös-járás. Kenyérsütés. Délutántól ünnepi készülődés. Éjféltől napkeltéig: mulatozás. 
Nagymosás és takarítás tiltása. Termékenység-varázsló, időjelző nap.

Csízió:		Szilveszternek vidám napja, éves vágás zárónapja.
		Disznótorát, ‘ki megüli, szerencséjét is megleli.
		Napos reggel, szeles éjjel, jó bor hírét rontja széjjel.

7. nap 		JANUÁR 1. 		Kiskarácsony		Anyaasszony

Névnap: 	Mária, Bazil, Eufrozina, Mieszko 		 Vazul (királyi)
Hagyomány: 	1588-tól Magyarországon az év kezdőnapja, 1590-től Erdélyben is.
Népszokás: 	Regös-járás. Boldogasszony „anyaságának” ünnepe. Nagykarácsony „tükörnapja”. 
Szerelmi varázsló, szerencsejósló, időjelző nap.

Beköszönő:	Szerencsét kívánunk ez újesztendőben!
		Új kenyér dagadjon nyárfa tekenőben!
		Sódar és szalonna, érjen füstölőben,
		Bab, bor és pálinka legyen özönében!
		Betegség felejtse, éljen egészségben,
		Szerencse kísérje az újesztendőben!

Kántáló:	Szép újévet a háznak… 
Ég adjon a gazdának! 
		Bort, búzát és barackot! Kurta farkú malacot!
		Szekerébe kereket, köcsögjébe feneket!
		Fejszéjébe jó nyelet, kaszájához új követ!
		Tányérjába kenyeret, poharába friss vizet!
		Abból igyon eleget… 
Amit kínált Teneked!

Újév-jósló:	Ahogy kezdődik Újéve, olyan lesz majd esztendeje! 
		És, ha eső csepereg, Áprilisa se meleg.

Időjósló:	Nem lesz baj a rövid téllel – ha csillagos újév-éje. 
		De ha piros napkeltéje – szeles lesz az esztendője.
		Hogyha fényes, szép nappala – hálót kíván rengő hala.
		De, ha napján olvadozik – bor is bőven csorgadozik.

Regula: 	Ügyelj arra, mit eszel – tányérodba mit teszel!
		Disznót – okos választja, mert szerencsét, kitúrja.
Szárnyast – dőre ‘ki eszi, szerencsét elrepteti.
		Nyulat – okos nem falja, mert sikerét szalajtja.
		Kását – dőre ‘ki falja, mert ragyáját hizlalja.
Lencsét – okos választja, pénzbőséget az hozza.

Napjelző: 	Legkésőbbi napkelte, fény jöttének hírnöke.

8. nap 		JANUÁR 2. 					

Névnap: 	Makár, Gergely, Ábel, Karina 		 Ákos (fehér sólyom)
Népszokás: 	Regös-járás. Nagyvásár hete. Ünnep utáni nagytakarítás és mosás. Szemét elégetése.
Őszelőre mutató nap.

Csízió: 	Makár napja, ha hideg – szeptember sem lesz meleg.
		De ha kisüt téli napja – nyári juhot felhizlalja.

9. nap 		JANUÁR 3. 				

Névnap: 	Benjámin, Genovéva, Daniel, Radmila 	 Kardos (vívó)
Népszokás: 	Regös-járás. Komák és jó szomszédok vendégelése. Ünnep utáni kerttakarítás.
Tavaszi-őszi időjósló nap.

Időjósló:	Csillaghullás, ha látható – hónap fagya már várható.
		De ha meleg az idő – első vihar korán jő.

10. nap 	JANUÁR 4. 				

Névnap: 	Titusz, Leona, Angéla, Drahoslav 		 Nemtő (égi védő)	
Népszokás: 	Regös-járás. Kalákások, szolgálók megvendégelése. Kamrák takarítása.
Őszutóra mutató nap.

Időjósló: 	Titusz ege, ha felhős – tavasz és nyár tüsszögős.
		De ha Napja verőfényes – ősz vége is kellemetes. 

11. nap 	JANUÁR 5. 					

Névnap: 	Simon, Emília, Andrea, Edvárd 		 Karolt (fekete menyét)
Népszokás: 	Regös-járás. Farsangi készülődés. Istállók, ólak takarítása. Hajnyírás, tisztálkodás. 
Tél-elő havára mutató, előjósló, termésjelző nap. 
	
Csízió: 	Amilyen most Simon napja, olyan lesz Télelő hava.
		Bő termést hoz napfénye, gyümölcsöt visz nagy szele.

12. nap 	JANUÁR 6. 		Farsangkezdő		
Névnap: 	Gáspár, Menyhért, Boldizsár, Epifánia 	 Ősbő (ős úr)
Népszokás: 	Farsangkezdés. Karácsonyi „tizenketted” zárónapja. Dec. 13.-i Luca „tükörnapja”. 
Regös-járás vége. Gonoszűző, varázsló és időjelző nap.

Jósló: 		Vízkeresztkor csillagos ég, farsang napját jól indítja… 
Tél zimankós, ‘s hosszú lesz még; ünnep nyomát takarítja.

Farsangkezdő:	Hej, Konc vajda, sódar ura! Farsangolás tukmálója!
		Vízkereszttől királykodó, Húshagyóig uralkodó!
		Cibere bánt kiszorítja, tisztességet megcsúfolja.
		Maskarázást elrendeli, pajzánkodást megengedi.

		Aki éhes, húst zabálhat; sódart, kolbászt elcsámcsoghat.
		Falhat hájast, túrós rétest; tikmonyt, vajat, húsos bélest. 
Aki szomjas, igya borát, gyümölcsökből főtt pálinkát.
		Vagy jó méhsert, ízesítve – mint nagyurak, úgy vedelve!

Köszöntő:	Itt a farsang, beköszöntött, készüljél hát hamarjában!
		Vígan várjuk a Vízöntőt, dallal, tánccal, maskarában!
		Vígság hossza már kimérve, míg farsangot el nem űzik,
		Hamvazóra annak vége, mulassunk hát húshagyóig!

13. nap 	JANUÁR 7. 					 

Névnap: 	Attila, Lucián, Rajmund, Valentin 		 Etil (folyam)
Népszokás: 	Nagyvásárhét. Farsangolás. Leánykérés, eljegyzés és lakodalom időszaka.
Báli és menyegzős vasárnapi készülődés. Idő- és termésjósló nap.

Mondás:	Atilla a jegét hozza, Lucián a ködét adja.
		Niketás, ha hóval áldja, Péter-Pál azt meghálálja.
	
Hírvivő: 	Alakosok nagy kedvence: bika, disznó, kos és kecske.
 		Farsang hírét játszva hordják, bort és torost meghálálják.

14. nap 	JANUÁR 8. 				

Névnap: 	Szeverin, Erhard, Apollinár, Cestmir 	 Jutocsa (megszerző)
Népszokás: 	Farsangolás. Élelem, gabona, bor számbavétele, beosztása húsvétig. Állatvágás.
Áldomás az ősök emlékére. Időjelző és dolognap.

Intelem: 	Hátra van még tél neheze, tegyél még húst füstölődre! 
		Gabonádat jól beosszad, tüzelődet porciózzad!
		Állatokat vegyed számba, legyen gondod takarmányra!

Emlékező:	Őseidről ne feledkezz! Elmentekről megemlékezz!
		Nevüket jól főbe véssed, fontos helyre feljegyezzed!
		Holmijukból megőrizzél, rátekintve emlékezzél! 

15. nap 	JANUÁR 9. 					 

Névnap: 	Marcell, Julián, Alexej, Vladan 		 Hont (száznagy)
Népszokás: 	Farsangolás. Lakodalmas. Pásztorok fél-ünnepe. Számadás, vendéglátás.
Takarító és rontásűző nap. 

Rontásűző: 	Szemmel veretéstől – megóvjad házadat,
		Szobád négy sarkába – tégy nyárfa karókat!
		Etető villákat – érintsd lángos tűzzel,
		Lovaidat itasd – ezüstöt ért vízzel!

16. nap 	JANUÁR 10. 					

Névnap: 	Pál, Melánia, Agaton, Dobroslav 	 	Agád (ága, ivadéka)
Népszokás: 	Farsangolás. Vasárnapi legény- és leányjárásra (batyus bálra) készülés.
Termésmutató és időjelző nap.

Termésjósló: 	Ha felderül Napnak arca, bőséggel lesz bor és búza.
		De ha jég is olvadozik, jó reménység foszladozik.

17. nap	JANUÁR 11. 					

Névnap: 	Ágota, Honoráta, Tézeusz, Tasziló 	 Vászoly (királyhű)
Népszokás: 	Farsangolás. Leányfelkészítő, bemutató a fonóban. Dec. 8.-i Marina „tükörnapja”. 
Szerelmi jósló, varázsló, termésjelző nap.

Termésjósló: 	Ha meghozza tél erejét, Föld megadja jó termését.
		De ha nedves, havát hordja, Nyara csak a szénát adja.

18. nap 	JANUÁR 12. 					

Névnap: 	Ernő, Tatjána, Árkád, Pravoslav 		 Ketel (terelő)
Népszokás: 	Farsangolás. Vendégvárás. Leánykérés, hozomány kialkudása, eljegyzés.
Hajvágó, fürdő és időjósló nap.

Időjósló: 	Meleg napnál hideg nyár – igazi tél még kivár.

19. nap 	JANUÁR 13. 				

Névnap: 	Veronika, Gotfrid, Bogumir, Rastislav 	 Zonga (sólyom)
Népszokás: 	Farsangolás. Legényavatás, bandázás. Dec. 6.-i Miklós „tükörnapja”.
 		Gonosz-, rontásűző, termésjelző nap.

Csízió: 	Eme napnak könnyes arca – nyár termését jól mutatja.
		De ha arca hűvös, tiszta – örvendez, ‘ki boromissza.
   
Rontásűző: 	Kakukkfű és fokhagyma – szenes víz, só és gyertya!
		Gonosz lelket riasztja – ártót, rontót hárítja. 

20. nap 	JANUÁR 14. 		

Névnap: 	Félix, Hilár, Radován, Makrina 		 Bódog (gazdag)
Népszokás: 	Farsangolás. Disznótoros. Leánykérő, eljegyző, lakodalmas. Alamizsnaosztás. 
Idő- és termésjelző nap.

Előrejelző: 	Ha vidám lesz fényes napja – örvendezhet minden gazda.
		Mert, ‘ki dolgát jól végzi – Ősz jutalmát elnyeri.

21. nap	JANUÁR 15. 					

Névnap: 	Lóránt, Makár, Mikeás, Domoslav 	 Uzor (nyíl)
Népszokás: 	Farsangolás. Leánykérő, eljegyző, lakodalmas. Esti gyertyagyújtás,
Párszerző, varázsló és időjelző nap.

Időjósló: 	Szép nap – jó év. Szeles nap – nedves év. 
Hideg tél – meleg nyár. Száraz téltől nedves nyár.

22. nap 	JANUÁR 16. 					

Névnap: 	Gusztáv, Marcel, Honor, Vladimir 	 Kara (fekete)
Népszokás: 	Farsangolás. Leánykérő, eljegyző, lakodalmas. Leány- és legény-bandázások.
Szerelemvarázsló és időjósló nap.

Csízió: 	Marcel, ha jő, erejével – csontig hatol hidegével.
		De ha Honor gyenge, lanyha – elkel még a vastag dunyha. 

23. nap 	JANUÁR 17. 					

Névnap: 	Antal, Antónia, Anton, Rozalinda 		 Uros (kisúr)
Népszokás: 	Farsangolás. Szegények megvendégelése. Gyógyítás füvekkel, füstölés.
Lakodalom és bál tiltása. Rontásűző, üres nap.

Rontásűző: 	Aki Antalt kérleli – azt gonosztól megvédi.
		Ossz almát a családnak – hintsél sót a jószágnak!
		Fokhagymát az ajtóra! Égő gyertyát asztalra!

24. nap	JANUÁR 18. 					

Névnap: 	Piroska, Margita, Regina, Bogdana 	 Szinta (széparcú)
Népszokás: 	Farsangolás. Nagyvásár hete. Háztűznéző, leánykérés, eljegyzés, lakodalom.
Időjósló „negyvenes” nap.

Időjósló: 	Ha Piroska napján fagy, negyven napig el nem hagy!
		De ha sara nyomot hagy, Vincéig még jöhet fagy.

25. nap 	JANUÁR 19. 					

Névnap: 	Sára, Máriusz, Marta, Henryk 		 Kenéz (vezér)
Népszokás: 	Farsangolás. Leánykérő, lakodalmas. Áldomás elhunyt ősök, rokonok emlékére.
Idő- és termésjósló nap.

Időjósló: 	Sárának, ha napos heve, kalászoknak szép lesz szeme.
		De ha fagyos ‘s metsző szele, messze van még télnek vége. 

26. nap 	JANUÁR 20. 					

Névnap: 	Fábián, Sebestyén, Fabiána, Dalibor 	 Sebős (gyors)
Népszokás: 	Farsangolás. Háztűznéző, leánykérés, eljegyzés, lakodalom. Pince, bor ellenőrzése.
Favágási időszak vége. Időjelző nap.

Napi csízió: 	Fábián-Sebestyén tavaszát elhozza,
		Fákban az életet Újholdkor indítja.
		Ki őket dicséri – nyavalyát elűzi.

27. nap 	JANUÁR 21. 						 

Névnap: 	János, Ágnes, Inez, Epifánia 		Baranka (bárányka)
Népszokás: 	Középkorban János-nap is. Farsangolás, lakodalmas. Lányok, asszonyok köszöntése.
Lányos álomfejtő, idő- és termésjósló nap.

Időjósló: 	Ha kiderül Ágnes arca, sok termés jő a kamrába.
		De ha Jánost hideg leli, Vince napig kell még várni.

28. nap 	JANUÁR 22. 					

Névnap: 	Vince, Ince, Artúr, Anastazy, Zora		 Surány (sógor)
Népszokás: 	Farsangolás. Hordótisztítás, borfejtés és mustra. Vince-vessző hajtatás, borjóslás.
Leánykérő, idő- és termésjósló nap.

Termésjósló: 	Ha megcsordul Vince – megtelik a pince.
		És ha fényes napja – édes is lesz mustja.
		De ha recseg-ropog – kevés lesz a borod.

29. nap 	JANUÁR 23. 					

Névnap: 	Zelma, Rajmund, Emerencia, Mária 	 Emese (tejanya)
Népszokás: 	Farsangolás. Boldogasszony „menyegzőjének” ünnepe. Eljegyzés és lakodalom ideje.
Rontásűző, vígalmi nap.
	
Csízió: 	Fáknak ága, ha deres – nyár borús lesz, és vizes.
		De ha ropog, jég recseg – tél vége már közeleg.

Fohász: 	Boldogasszony! 
Segíts rajta!
		Hozzád küldjük nyavalyáját,
Neked adjuk lázkórságát!
		Felajánljuk betegségét, 
Erősítsd meg egészségét!

30. nap 	JANUÁR 24. 					

Névnap: 	Timót, Ferenc, Vera, Szaléz 		 Balár (fióka)
Népszokás: 	Farsangolás. Tavaszi munkára készülődés kezdete. Szárított növényekkel füstölés.
Vetésjelző, tavaszváró nap.

Időmutató: 	Ha már olvad és meleg – kora tavasz csepereg.
		De ne örvend, bajt hozhat – ekéd sárban ragadhat. 

Ajánló: 	Készülődjél enyhülésre – kerti munkák kezdésére.
		Szerszámokat javítgassad – jó magokat válogassad.
		Palántákat elvetheted – duggatáshoz növelheted.

31. nap 	JANUÁR 25. 		Forduló				

Névnap: 	Pál, Henrik, Milos, Ananias		 Bottyán (furkósbot)
Népszokás: 	Farsangolás, maskarázás. Kötélverők, szíjgyártók fél-ünnepe, vására. Céggyűlés, lakoma.
Pogácsasütés, vendégelés. Termés- és életjósló nap.

Időjósló: 	Pálfordulás, ha szép, tiszta – bőven terem mező, puszta.
		De ha szeles, viszályt hozza – ha meg ködös, új sírt ássa.
		Esős idő, az sem kedves – kenyér híja lesz keserves.

Csízió: 	Pál fordítja rostáját – jól felmérjed kamráját.
		Fele kenyér, fele bor – ha meg van még, nem lesz tor.
		Fele széna, fele fa – ha megmaradt, jöhet fagy.

Hónapjelző: 	Tél hava, ha dörgött: Teremtő áldása.
Ha meleget hozott: Teremtő csapása.

Rontásűző: 	Újhold, Új Hó, új király! Távozzon el baj, viszály!
		Amit látok – újuljon; amit nem – az gyógyuljon!
Ami lobos – lohadjon; amit nyomok – elmúljon!

2. TÉLUTÓ HAVA
JÉGTÖRŐ HAVA – BÖJTELŐ HAVA – ROPPANÓ – KANTA HAVA
		1. fertály 2. hava 		Január 26. – Február 24.		30 nap

1. nap 		JANUÁR 26. 					

Névnap: 	Paula, Polikárp, Timót, Slaviboj		Bátony (báty)
Népszokás: 	Farsangolás. Leánynézők, kérők, háztűznézők fogadása. Hozomány megbeszélése.
Időjelző és jósló nap.

Időjósló: 	Polikárp, ha havát hozza, mezőt, hegyet beborítja.
		Paulina, ha hevíti, Pálfordulást megsegíti.

Hónapjelző: 	Ha enyhe volt tél hava, télutó majd pótolja.
		Tavaszelő hideggel, Tavasz hó meg esővel.
		Tavaszutó zivatarral, Nyáreleje forrósággal.

2. nap 		JANUÁR 27. 					

Névnap: 	Angelika, János, Pribislav, Bohus 		Botár (botos)
Népszokás: 	Farsangolás. Női vendégjárás. Kérők kibeszélése. Leánynézők, kérők fogadása.
Asszonyi dologtiltó, időjelző nap.

Tavaszjelző: 	Fehér felhő fagyra mutat, deres faág enyhet jósol.
		Varjú-kárlás hóra várat, tyúk-kárica tavaszról szól.

3. nap 		JANUÁR 28. 					

Névnap: 	Károly, Karola, Tamás, Manfréd 		Könyed (könnyű)
Népszokás: 	Farsangolás, lakodalmak. Gyermek-maskarázás, királyfuttatás, jutalomkérés.
Háncs- és vesszőfonók fél-ünnepe. Időjósló nap.

Előrejelzés:	Károly jege, ha törött, Február még reá tölt.
		Tiszta napja – forró nyár. Szeles, hideg – esős nyár.

4. nap 		JANUÁR 29. 					

Névnap: 	Adél, Valér, Valerije, Zdislava		Szalók (sós)
Népszokás: 	Farsangolás. Leánybeavató, lánybandázó nap. Férfiak otthoni munkát végeznek. 
Női dologtiltó, üres nap.

Rémítgető: 	Fehérasszony estét járja – hallatszik már bűvös hangja.
		Ha férfit lel, elcsábítja – megkísérti, majd megnyomja. 

5. nap 		JANUÁR 30. 					

Névnap: 	Martina, Hiacinta, Gerhard, Ema		Barsz (párduc)
Népszokás: 	Farsangolás. Leánykérő, eljegyző, lakodalmas időszak. Szerszámok javítása.
Idő- és termésjelző nap.

Termésjósló: 	Tél, ha földet jól takarja, Tavasz füvét magasítja. 
		Nyár gombáját felhizlalja, Ősz gyümölcsét sokasítja.

6. nap 		JANUÁR 31. 					

Névnap: 	Marcella, János, Ludwika, Cyrus		Csörsz (ördög)
Népszokás: 	Farsangolás. Leánykérő, eljegyző, lakodalmas időszak. Vetőmagok válogatása.
Időjósló és dolognap.

Időjósló: 	Januárvég, hogyha fénylik, tavaszidő közeledik.
		És, ha meleg szele olvaszt, hamarosan vizet áraszt.

Fertályoló: 	Enyhe Január, 
Hideg Február, 
Március hűvös, 
Április ködös.

7. nap 		FEBRUÁR 1. 	

Névnap: 	Breda, Ignác, Brigitta, Hynek 		Kincsu (érték)
Népszokás: 	Farsangolás. Fánksütés. Esti gyertyagyújtás. Gyógyítók, tudók, látók ünnepe.
Nagytakarítás, mosás napja.

Figyelmező: 	Amilyen lesz Breda napja – amolyan lesz a hónapja.
		Napnyugtával gyújtsd meg tüzét  – égessed el múlt szemetét! 

Hónapjelző: 	Ha esős volt Január – hamar ürül a hombár.
		Hó, ha vetést nem óvta – gabonádat eladta.

8. nap 		FEBRUÁR 2. 		Gyertyaszentelő Boldogasszony

Névnap: 	Mária, Karolina, Johanna, Miroslava	Aporka (anyácska)
Hagyomány: 	Régi tavaszkezdő. Gyertyaszentelő Boldogasszony, Perun és gromnicák napja.
Népszokás: 	Farsangolás. Búcsújárás. Nagyvásár. Farsangi palacsinta (leppencs, blin) sütése.
Varázsló-, tisztító nap. 

Szentelő: 	Gyertyaszentelő, ha fényes, nyár termése lesz szegényes.
		De ha esik és fúj szele, hamarosan itt hagy tele.
		Régi tüzet mind kioltsad, kemencéket takarítsad!
		Vidd ki házból szemetedet, gyújtsál-szítsál új tüzeket!

		Ügyeljél az eleségre, télről maradt terményekre!
		Férgest, üszköst elégessed; kamrát, pincét kifüstöljed!
		Ruháidat tisztítsad meg, napnyugtával fürödjél meg!
		Új tűz mellett melegedjél, gyertyafénynél elmélkedjél!

Viharhárító: 	Dörgés jósol szeles évet, zöldág ménkűtől megvédhet. 
		Égzengéskor fohászt mondjál, villámláskor gyertyát gyújtsál!

9. nap 		FEBRUÁR 3. 	

Névnap: 	Balázs, Celerina, Oszkár, Tripun		Oszlár (keleti jász)
Népszokás: 	Farsangolás. Maskarás gyermekjárás. Balázsolás. Almasütés. Kút megáldása.
Torokgyógyító és gyermekrontás-űző nap. 

Betérő: 	Ma van Balázs napja, házakat kerülni,
		Nékünk megadatva, adományt kikérni.
 
Könyörgő: 	Balázs segíts rajtunk, bajtól óvj meg minket!
		Torokgyík, nyavalya; vidd el tőlünk, mindet!

10. nap 	FEBRUÁR 4. 	

Névnap: 	Veronika, András, Gilbert, Izidor		Rabán (hős)
Népszokás: 	Farsangolás. Leánykérő, eljegyző, lakodalmas. Házas férfiak mulatozása (vő-itató).
Egészségvédő, vígalmi nap.

Csízió: 	Vironnak napja, hideget tartja.
		Gyereknek arcát hamuval mossa.
Újszülöttet jól védi, váltottra nem cseréli. 

11. nap 	FEBRUÁR 5. 	

Névnap: 	Ágota, Ingrid, Léda, Modest		Kada (karó)
Népszokás: 	Asszonyfarsang (este). Éhező és rászoruló gyermekek segítése. Kenyéráldás.
Tisztító-féregűző és időjósló nap.

Csízió: 	Ha Ágota szorítja – Dorottya majd tágítja.
		Házat, ólat kiseperd – jól vigyázzad a tüzet!

12. nap 	FEBRUÁR 6. 			Húshagyó	

Névnap: 	Dorottya, Pál, Bogdan Titusz		Korvin (holló)
Hagyomány: 	XVIII. századig a farsang utolsó napja. Majd kitolódott Húshagyó keddig.
Népszokás: 	Farsangolás. Előkelők, céhek bálja. Húsvétig a nagylakodalmak vége.
Szerelmi varázsló, utolsó párkereső nap. 

Csíziók: 	Ha Dorottya szorítja, Zsuzsanna majd tágítja.
		De ha meleg ‘s fényes nap, csibékkel lesz teli kas.
		Szél, ha ruhát szárítja, tavasz enyhét is hozza. 

Csúfolódó: 	Hej, Dorottya húshagyó! Leányokat itt hagyó!
		Aki nincsen párjával, tuskót húzzon magával!
Aki párját nem lelte, majd Mihálykor keresse!
		Legény öltsön maskarát, úgy kutassa a párját.

Tavaszváró:	Dorottyának napestéje, családoknak estebédje.
		Hol farsangot kibeszélik, maradt étkét még föleszik.
Kimért borát még megisszák, tavasz gondját megvitatják.
		Farsang lomját összehordják, ház piszkával mind kihordják.
		Szalmabábot állítanak, minden lomot neki adnak.
		Zajjal, lánggal felköszöntik, tűztáncukkal füstbe küldik.

13. nap 	FEBRUÁR 7. 	

Névnap: 	Apalina, Tódor, Richard, Romuald		Aba (apa)
Hagyomány:	XVII. században a magyar-népi farsang vége.
Népszokás: 	Készülődés a tavaszi mezei munkákra. Komposzthordás. Pangó víz elvezetése.
Idő- és téljósló nap.

Csízió: 	Mezőkön, ha minden rendben, nem lesz hiány terményekben.
		De ha mégis jönne fagy, nemsokára itt is hagy. 

Téljósló: 	Amilyen a délelőttje, olyan lesz majd téleleje.
Amilyen a napestéje, olyan lesz majd télnek vége.

14. nap 	FEBRUÁR 8.		 

Névnap: 	Aranka, Jeromos, Salamon, Josefina	Szülemér (sarj)
Népszokás: 	Tavaszi munkálatokra felkészülés, kerti munka kezdete. Fohász jó termésért.
Tavasz- és nyárjelző, időjósló nap.

Időjelző: 	Amilyen lesz ez a nap – olyan lesz majd a tavasz.
		Enyhe szellős éjjele – forró, száraz nyár jele.
Ha ködös lesz reggele – esős lesz a nyár dele.
		
Fohász: 	Segíts meg Teremtő – hogy telelhessünk!
		Segíts meg Teremtő – hogy elvethessünk!
		Segíts meg Teremtő – hogy legeltessünk!
		Segíts meg Teremtő – hogy begyűjthessünk!
		Segíts meg Teremtő – hogy szüreteljünk!
		Segíts meg Teremtő – hogy megbékéljünk! 

15. nap 	FEBRUÁR 9. 	

Névnap: 	Apollónia, Cirill, Szabin, Erik		Erős (tettre kész)
Népszokás: 	Tavaszi munkálatokra felkészülés, vetőmagok válogatása. Kerti munkák kezdete. 
Fohász jó termésért, esti tűzgyújtás. Időjósló nap.

Időjósló: 	Köd, ha leszáll reggelre, kitisztulhat még délre.
		De ha ködje megmarad, hűvös-lucskos lesz nyarad.

16. nap 	FEBRUÁR 10. 	

Névnap: 	Kolozs, Skolasztika, Vilmos, Pósa		Virág (virág)
Népszokás: 	Tavaszi felkészülés. Fagymentes időben oltóágak vágása. Fák metszése oltáshoz.
Termésvarázsló nap.

Csízió: 	Oltóágat most levágjad, gyümölcsoltót azzal várjad!
Tiszteljed meg házszellemét, takaríts ki tüze fészkét!

17. nap 	FEBRUÁR 11. 	

Névnap: 	Bertold, Mária, Bozsena, Dezider		Elek (védő)
Népszokás: 	Tavaszkezdő pásztornap. Kígyók „előbújására” miatt otthoni munka (kígyóünnep).
Pásztoroknak dologtiltó. Rontáselhárító nap.

Rontásűző: 	Boszorkány, ha háznál mászkál, bejöhet a kulcs lyukánál.
		Rakj bogáncsot sarkokra! Így ijessz a gonoszra!

18. nap	FEBRUÁR 12. 	

Névnap: 	Lívia, Eulália, Benedikt, Damjan 		Bán (helytartó)
Tapasztalat: 	Újhold idején az időjárás megváltozhat. 
Népszokás: 	Tavaszi felkészülés. Kert takarítása. Hulladék komposztálása, lomok égetése.
Időjárásjelző nap.

Időjelző: 	Vörös holdja hirdet szelet, erős szele száraz hetet.
		Északi szél felhő híján, fagyot hozhat éjszakáján. 

19. nap 	FEBRUÁR 13. 	

Névnap: 	Jordán, Gergely, Katarina, Maura		Levente (kis lélek)
Népszokás: 	Tavaszi felkészülés. Ház kitakarítása, rendrakás. Hulladék összegyűjtése, elégetése. 
Időjárásjelző nap.

Időjelző: 	Ha kemence huzatja, fát nehezen gyullasztja,
		Enyhe idő közeleg, hamarosan csepereg.

20. nap 	FEBRUÁR 14. 	

Névnap: 	Bálint, Valentin, Kirill, Metód		Kürt (zúduló)
Népszokás: 	Faültetés (ha a föld már nem fagyos). Gyógyító, tudó hívása beteghez. Madarak etetése.
Rontásűző, termésjósló és időjelző nap.

Csízió: 	Hideg Bálint napja, 
Bő termést mutatja.
		Kotlót, fát ültessed, 
Rügyeket ügyeljed. 

Ajánló: 	Frászkereszt és frászkarika, gonosz erőt megakasztja.
		Macskagyökér, levendula, zavart lelket megnyugtatja.
Üröm, bakfű és pimpolya, hogy ne törjön rossznyavalya.
		
Párosító:	Vadgalambok visszatérnek, verebek is párt keresnek.
		Lány és legény – ha nem lelte – sorshúzással azt keresse.
Leány, húzza legény nevét – legény kártyán vesse lányét.
		Sors, kiket így összehozta, annak próba jogát adta.
		De, ‘ki párját így sem leli, azt faluja szájra veszi.
Leányt, férfi vesszőzheti – legényt, asszony seprűzheti. 

21. nap 	FEBRUÁR 15. 	

Névnap: 	Györgyi, Szigfrid, Faust, Pravoslav	Kolos (kerek)
Népszokás: 	Tavaszi búza, árpa és zab vetésének előkészítése. Tyúkültetés és termésvarázslás.
Időjelző dolog- és vetőnap. 

Csízió: 	Fáknak törzsét kopogtassad,
Minden ágát rázogassad!
Üszkös ágát, hogy hullassa,
És gyümölcsét meg is tartsa.

Emlékeztető: 	Februárnak közepe, répavetés kezdete.
		Sárga ‘s fehér, zellerrel, vetésre vár – retekkel.
		Duggass hagymát köziben, több terem így egy helyben. 

22. nap 	FEBRUÁR 16. 	

Névnap: 	Julia, Sámuel, Dániel, Liana		Zámor (záró)
Népszokás: 	Nagyvásár. Vendégeskedés. Tavaszi vetéshez készülődés. Bűbáj fagy ellen.
Időjelző nap.

Kívánó: 	Ha ragyog, tündöklik, Julianna arca,
		Úgy ragyogjon élted gyönyörű virága.

23. nap 	FEBRUÁR 17. 	

Névnap: 	Donát, Alex, Benedikt, Miloslava		Emőd (csecsemő)
Népszokás: 	Nagyvásár. Tavaszi szőlővizsgálás (aug. 7.-i Donát-szőlő tükörnapja). Bormustra.
Termésjósló és dolognap. 

Emlékeztető: 	Ha rügyező Donát napja, őszre terem sok-szép alma.
		Ha felszáradt, borsód vesd! Foghagymával védelmezd!

24. nap 	FEBRUÁR 18. 	

Névnap: 	Bernadett, Simon, Konstancia, Jaromír	Kolump (kolomp)
Népszokás: 	Tehenek, kecskék csutakolása, gyógyítása. Gyümölcsfák metszése, sebek lekezelése.
Tavaszi időjósló nap.

Emlékeztető: 	Gyümölcsfáknak jó hete – ha száraz az ideje.
		Halott ágat lenyessed – élő gallyat megmetszed!
		Fák sebére rezes kence! Ami beteg, dobjad tűzre!

25. nap 	FEBRUÁR 19. 	

Névnap: 	Zsuzsanna, Eliza, Konrád, Vlasta		Kaba (kabasólyom)
Népszokás: 	Zsuzsanna-napi gyermekjárás. Komposztszórás, vetés-előkészítés. Kerti vetésidő.
Névnaposok körbejárása. Időjósló nap.

Csízió: 	Zsuzsanna, ha olvad már, szántás-vetés reád vár.
		Ha havát is elviszi – legelődet zöldíti.

26. nap 	FEBRUÁR 20. 	

Névnap: 	Aladár, Leo, Eleutery, Lubomír		Álmos (megváltott)
Népszokás: 	Kerti takarítás, fák gondozása, veteményezés. Tavaszi gabonavetésre készülődés.
Termés- és időjósló nap.

Csízió: 	Ha szél támad délidőben, 
Nyarat sejtet, bő termésben.
		Föld, ha jegét elengedte, 
Bölcs fáját már elültette.
		Gondosabbja ezt megtoldja, 
Tűzrevalót már most hordja.

27. nap 	FEBRUÁR 21. 	

Névnap: 	Eleonóra, Leona, Petar, Kiejstut		Patony (tisztás)
Népszokás: 	Tavaszi munkálatok. Szerszámok, felszerelések javítása. Zsákok, kosarak tisztítása. 
Sarlók, kaszák, kések élezését tiltó nap. Termés- és időjósló, zárt dolognap.

Csízió:		Ha böjt száraz – jól termő év. De ha már zöld – nyáron kiég. 

28. nap 	FEBRUÁR 22. 	

Névnap: 	Péter, Gerzson, Margit, Etela		Kövecs (kavics)
Népszokás: 	József napra mutató. Szerencsétlenség elhárítása. Hordók, kádak, zsákok tisztítása.
Tyúkültetést és kenyérsütést tiltó. Idő- és termésjósló. nap. 

Csízió:		Péter napja, ha ködös, gabona lesz üszögös.
		Víznek jege már gyenge, emberfia kerülje!

29. nap 	FEBRUÁR 23. 	

Névnap: 	Alfréd, Polikárp, Lázár, Romana		Szemere (szemecske)
Népszokás: 	Halfogáshoz kedvező próba. Napnyugta után szépség és termékenység-varázslás.
Termés- időjósló vetőnap.	

Csízió: 	Hamarosan itt a tavasz, de lehet még hóra panasz.
		Vethető a spenót, hagyma. Duggatható már a torma.

30. nap 	FEBRUÁR 24. 	Jégtörő

Névnap: 	Mátyás, Luciusz, Montan, Boguslav	Edömér (egyedüli)
Népszokás: 	Zöldségvetés és halfogás. Tojások megjelölése. Korai zöldségek, borsó vetése.
 		Idő-, termés- és életjósló nap. 

Időjósló:	Mátyás jeget tör – ha talál. 
Ha nem talál – akkor csinál.
Mátyás, Gergely – két rossz ember. 
Haragvásuk hideggel ver.

Csízió:		Ki csukáját ma kifogja, szerencséjét is megfogja.
		Most kell vetni borsót, répát! Féreg, hogy ne egye magját.

Szökőévenként beillesztett szökőnap

Szökőnap 	FEBRUÁR 25.							

Hagyomány: 	Népi időszámításban ez a szökőnap ideje (második febr. 24.-e). 
Népszokás: 	Távoli rokonok meglátogatása, fogadása. Leánybandázás, „legénykérés”. 
Dologtiltó, vendégjáró, borkóstoló nap. 

Számoló: 	Szökőévnek fölös napja, rendes évet fölhizlalja.
		Mert, mikor e nap beszökken, év kereke is megdöccen.
		Mikor ugrik be a napja? Számlálás, azt jól kiadja.
Év, ha néggyel elosztható – szökőnap, úgy sorolható!
		Nem szökik be százévente – de jut minden négyszáz évre.
Kalendárt így rendben tartja – Eget ‘s Földet összehozza. 

Vendégjáró: 	Szökőnap – jó vendéglátó! 
Messzi rokont megláttató.
		Aki soros, keljen útra, 
Kóstolóval böjtasztalra.
		Aki nem, az majd fogadja, 
Éttel-borral, ággyal várja.
		De bármilyen kedves vendég, 
Három napig untig elég.

3. TAVASZELŐ HAVA
GYÜMÖLCSOLTÓ HAVA – BÖJTMÁS HAVA – LOCSOGÓ – HALAK HAVA
		1. fertály 3. hava 	Február 24. (26.) – Március 26.		30 nap

1. nap 		FEBRUÁR 25. (26.)	

Névnap: 	Géza, Cézár, Taráz, Frederik		Tarcsa (kopár)
Népszokás: 	Tavaszi vetés ideje. Gazdák mezei ünnepe. Rituális mezei kínálgatás, áldomás. 
Időjósló, „negyvenes” nap.

Időjósló:	Amilyen az éjszakája, olyan lesz majd negyven napra.
Ahány nap volt már ködös, Nyárhón annyi lesz esős.

2. nap 		FEBRUÁR 26. (27.)	

Névnap: 	Edina, Alexander, Miroslav, Viktor	Gejza (herceg)
Népszokás: 	Legénybandázó. Próbák, beavatás. Leányhívogatók, bor- és táncmesterek választása.
Nyárjelző dolognap.

Időjósló:	Február minél hidegebb – Június annál melegebb.

Ajánló:	Ha nem jeges, nem sáros – és, ha lovad nem várós,
		Hajtassad ki száraz rétre! Hagy vágtázzon jókedvére!

3. nap 		FEBRUÁR 27. (28.)	

Névnap: 	Ákos, Gábor, Leander, Baldomér		Bátor (hős)
Népszokás: 	Közös utak és árkok tisztítása kalákában, rokonokkal. Segítők megvendégelése.
Kenyér- és lángos-sütés. Termés- és időjelző nap.

Időjelző: 	Ha fagyos a farakás, vidám lesz az aratás.

4. nap 		FEBRUÁR 28. (29.)	

Névnap: 	Elemér, Antonia, Roman, Zlata		Ilemer (légies)
Népszokás: 	Takarítás, szemétégetés, illatos füstölés. Gyógyításra kedvező időszak.
Nagymosás, fürdés. Termés- és időjósló, zárt nap.

Időjelző: 	Februárt, ha hó borítja, búza nyáron meghálálja.
Égtiszta nappala – bő termést jósola.

5. nap 		MÁRCIUS 1. 	

Névnap: 	Albin, Eudoxia, Leontina, Dávid		Szecső (kiválasztott)
Népszokás: 	Gyógyításra kedvező. Hajnali rontás- és betegség-elhárítás. Takarítás, rovarirtás.
Újtűz-gyújtás. Asszonyi dologtiltó, zárt nap.

Időkitaláló: 	Senki azt nem tudhatja, e napot mi uralja. 
		Eudoxia sara? Netán, Albinnak hava?

6. nap 		MÁRCIUS 2. 	

Névnap: 	Lujza, Ágnes, Hendrik, Halszka		Lél (lélek)
Népszokás: 	Pince, padlás takarítása. Tüzelő számbavétele, mert holdtöltekor hidegre fordulhat.
Idő- és termésjósló nap.

Csízió: 	Hogyha játszik Holdnak fénye, felhőt bújva válta színe…
		Jó termésnek hírét adja, esője dús búzát hozza.

7. nap 		MÁRCIUS 3. 	

Névnap: 	Kornélia, Kamilla, Kunigunda, Frigyes	Mirkó (békés)
Népszokás: 	Trágyahordás és komposzt terítés ideje. Hulladék elégetése. Salétromszérű hamuzása.
Asszonyi dologtiltó, zárt nap.

Ajánló: 	Ha még fagyos, ne nyiss szőlőt! 
Takarítsál inkább erdőt!
		Vágd szárazát, szedjed gallyát! 
Gyűjts tüzelőt, tisztítsd útját! 

8. nap 		MÁRCIUS 4. 	

Névnap: 	Kázmér, Lúciusz, Zorán, Árkádiusz	Bajok (bajnok)
Népszokás: 	Maradék termények válogatása. Romlott, penészes élelem és takarmány elégetése.
Rontás- és féregűző zárt nap.

Patkányűző: 	Kázmér napja patkányt hajtja, 
Foghagyma még lódít rajta.

9. nap 		MÁRCIUS 5. 	

Névnap: 	Adrián, Fridrich, Teofil, Virgil		Adorján (dalmát ember)
Népszokás: 	Nagymosás, szárítás és kenyérsütés kedvező időszaka. Korai veteményezés.
Vető- és dolognap.

Vetésidő: 	Hagymát most jó duggatni; borsót, kaprot elvetni.
		Spenóthoz jó a napja, saláta is meghálálja.

10. nap 	MÁRCIUS 6. 	

Névnap: 	Koletta, Felicita, Fridolin, Radislav	Mirko (békés)	
Népszokás: 	Tavaszi mezei munkálatok. Láz és fejfájás gyógyítása. Korai veteményezés.
Idő- és termésjósló dolognap.

Időjóslás: 	Ha északon zeng az ég – hideg tavasz jő felénk.
		Ha keleten zeng az ég – száraz lesz a tavaszvég.
		Ha dél felől zeng az ég – forró nyárban fű kiég.
		Ha nyugatról zeng az ég – eső okoz gondot még…

11. nap 	MÁRCIUS 7. 	

Névnap: 	Tamás, Felicitász, Perpétua, Eubul		Ubul (furfangos)
Népszokás: 	Írástudók, tanítók fél-ünnepe. Vendéglátás. Jó idő esetén kerti és mezei vetésidő.
Időjósló és termésjelző, dolognap.

Időjósló: 	Tamás hava, mint a kása – telik abból egy rakásra.
		De ha fénylő, száraz napja – vetésed azt meghálálja.

12. nap 	MÁRCIUS 8. 	

Névnap: 	János, Filemon, Apolló, Beata		Zoltán (uralkodó)
Népszokás: 	Kelengyék, hozományok, jussok számbavétele. Menyasszonyi láda összekészítése.
Időjelző, zárt nap.

Időjósló: 	Ha madár a fészkét, napos helyre rakja,
		Úgy nyarunk lesz hűvös – ezzel ezt jósolja.

13. nap 	MÁRCIUS 9. 	

Névnap: 	Franciska, Dominika, Katarina, Mstislav 	Ajád (száj)
Népszokás: 	Özvegyek látogatása. Legény- és leányjárás, batyus erdőkerülés, közös bandázás. 
Leányoknál dologtiltó. Vető- és időjelzőnap.

Párkereső:	Úgy köszönt a tavaszelő – hogy ég dörög, hull az eső. 
		Kinek cseppje testét veri – ha nem mulya, párját leli.
Lány és legény egybe gyűljön – táncot járva összejöjjön.
		Kik párt leltek, erdőt járják – hogy szívüket jól kitárják.
Aki fázik, tűzhöz menjen – párjával, hogy melegedjen.
		Aki így sem lel kedvére – költözködjön más vidékre. 

Időjósló:	Ha Hold szarva éles-fényes, fagyos idő esedékes.

14. nap 	MÁRCIUS 10. 	

Névnap: 	Ildikó, Emil, Gusztáv, Bronislav		Kán (kagán)
Népszokás: 	Szőlőhegy bejárása. Szőlőhely négy sarkán álló tőkék rituális metszése. 
Asszonyi dologtiltó. Gonosz- és rontásűző nap.

Jótanács: 	Aki korán lefekszik, gonosz arra telepszik.
		Rémálmokkal, lázzal gyötri, görccsel lábát tekergeti.
		Álmatlan lesz éjszakája, forgolódhat az ágyában.
		Úgy védekezz ellene, ne hagyj munkát reggelre! 

15. nap 	MÁRCIUS 11. 	

Névnap: 	Teréza, Konstantin, Kandid, Andela	Kadocsa (csámborgó)
Népszokás: 	Szőlőmunkák kezdete, rügyek vizsgálata. Napnyugtától rontás-, betegség-elhárítás. 
Gyógyító, időjósló dolognap.

Időjelző:	Ha hidege hozott jeget, negyven napig újra jöhet.
		De ha itt van már a gólya, eltérülhet jég hozója.

16. nap 	MÁRCIUS 12. 	

Névnap: 	Gergely, Maximilián, Teofánia, Bernard	Györe (György)
Hagyomány: 	XV. században a tavaszi napéjegyenlőség ideje.
Népszokás: 	Nagyvásár. Gyermekjáró, maskarázó. Fél-ünnep. Borsóvetés, palántázás.
Időjósló vetőnap.

Csízió: 	Mátyás, Gergely két rossz beteg. Egyik fázik, másik remeg.
		Ha fagyos még ideje, szőlőt ne nyisd Józsefre!
		Okos – ganét kiszórta; elmés – már beszántotta.
		Bolond – késik csak szántással; nem lesz gondja – aratással.

17. nap 	MÁRCIUS 13. 	

Névnap: 	Krisztián, Patrícia, Kristina, Rozina, Ajtony (arany)
Népszokás:	Kenyérsütésre és borfejtésre kedvező. Készülődés fogat-szemlére.
Időjósló, zárt nap.

Időjelző: 	Fecske röptét meglátni – tavasz jöttét jelenti.
		Ha az eső csepereg – szép nyár híre közeleg.

18. nap 	MÁRCIUS 14. 	

Névnap: 	Matild, Paulina, Eutychiusz, Leo, Jara (meleg)
Népszokás: 	Lovasfogat-szemle és határjárás. Viseltes nők hajnali áldozása.
Asszonyi dologtiltó és komajáró nap. 

Készülődő: 	Szekeredet javíttassad, gyenge fáját kipótoljad!
		Hámot, gyeplőt igazítsad, szíjat, nyerget takarítsad!
Lószerszámot viaszkoljad, lovad lábát jól ellássad!
		Fogatodat csinosítsad, büszkeséggel mutogassad!

Áldozó: 	Viselős nő dombra menjen, kelő napba ott tekintsen!
		Szálljon reá Nap ereje, áldassék meg így gyermeke!
		Legyen erős, egészséges, munkájához tehetséges!

19. nap 	MÁRCIUS 15. 

Névnap: 	Kristóf, Kelemen, Zakariás, Svetlana 	Keled (göndör)
Népszokás: 	Tavaszi munkák legfőbb ideje. Újhold idején az időjárás ellenkezőjére változhat.
Idő- és termésjósló vetőnap.

Vetésjelző: 	Márciusnak közepe, ismét vetés ideje.
		Zabot jó lesz befejezni, árpát és lent – elkezdeni!
		Lóbab, borsó meghálálja; hagyma, répa megszolgálja.
		És, ha esik az eső, vetett kender nagyra nő.

20. nap 	MÁRCIUS 16. 	

Névnap: 	Herbert, Hilár, Euzébia, Boleslav		Zádor (indulatos)
Népszokás: 	Tavaszi munkák legfőbb ideje. Eső esetén istállómunkák. Trágyázás befejezése.
Vetésjósló nap.

Vetésjósló: 	Nincsen mindig tél! Vetés is kikél!
		Kora vetés megcsalhat, késedelmes elhalhat.

21. nap 	MÁRCIUS 17. 	

Névnap: 	Gertrúd, Patrik, Lubica, Zbignev		Petur (Péter)
Népszokás: 	Tavaszi munkák legfőbb ideje. Készülődés a tavaszköszöntő hetére. 
Borkezelés és kóstolás. Vetőnap.

Időjelző: 	Hogyha deres Gertrúd napja, egy hónapig fagyhat újra.
		Lencsét most már elvetheted, Száraz borsó vele mehet.

22. nap 	MÁRCIUS 18. 	

Névnap: 	Sándor, Eduárd, Nárcisz, Szalvátor	Falibog (istenítő)
Népszokás: 	Tavaszünnep elő-napja. Mezei munka tiltása Gyümölcsoltó napjáig.
Takarítás, sütés-főzés. Időjósló, dolognap.

Csízió: 	Sándor napja ma vagyon, átbillegtet a fagyon.
		De ha jege nem olvad, egy hónapig itt ragad.
		Répát, borsót vessed el, József napra készülj fel!

23. nap 	MÁRCIUS 19. 	

Névnap: 	József, Sibyla, Bogdan, Daria		Bánk (helytartó)
Népszokás: 	Tavaszköszöntő kezdőnapja. Nagyvásár.
Időjósló dolognap. Zárt, kölcsöntiltó nap.

Emlékeztető: 	József napját köszöntsd borral! Ne találkozz ekeszarvval!
		Járjad be a szőleidet, nyissad ki a tőkéiket!
		Telepítsél csonka helyre, készülődjél a metszésre!
    
Csízió: 	Józsefnek, ha fénylik arca, meleg lesz a tavasz napja.
		Szép ideje hoz bőséget – de ha esik, csak ínséget.
		Amilyen lesz mai nappal, olyan lesz majd Péter-Pállal.

24. nap 	MÁRCIUS 20. 	

Névnap: 	Hubert, Klaudia, Wolfram, Vitazoslav	Csák (ütő)
Hagyomány: 	Napéjegyenlőség. Ősi (ó-római, iráni) naptár évkezdő napja.
Népszokás: 	Tavaszköszöntő másodnap. Napköszöntés. Vadászok, vadfogók fél-ünnepe. 
Időjósló dolognap.

Csízió: 	Hubert napján, ha fagy vége, jó gazdánál kert már vetve.
		Metszést illő befejezni, ünnepekre készülődni.
		Halfogásnak jó kezdete, dúvadfogás – épp ideje.

Napjelző: 	Nappalnak ideje – éjjellel egyezik,
		Öntöző tavasznap immár közeledik.
		Gyújtsunk este gyertyát, Napnak segíteni,
		Tavasz jövetelét, ekképp siettetni.

Világtájoló: 	Balra – Napunk felkél, szemünk előtt délszak. 
Jobbra – Napunk nyugszik, hátunk mögött észak. 
Alattunk – sárga föld, mélységet takarva;  
Felettünk – kék égbolt, égi fényben úszva. 

25. nap 	MÁRCIUS 21. 	

Névnap: 	Benedek, Nikola, Serapion, Blahoslav	 Beke (meddő)
Népszokás: 	Tavaszköszöntő harmadnap. Földművesek fél-ünnepe. Tejelők gyógyítása.
 		Időjósló, gyógyító, rontásűző nap.

Időjósló: 	Sándor, József és Benedek, zsákban hozzák a meleget.
Böjti szelet, ha engedik, háztetőt is megtépdesik.
Ha gyorsan száll égi felhő, beköszönt a napos idő.

Rontásűző: 	Benedek szól: vess fokhagymát! 
Elüldöz az rontást, banyát!
		Sebre só, zsír és fokhagyma! 
Lobot, üszköt jól lohasztja.
Takaríts ki most portádat, 
Meszeljed ki a házadat!

26. nap 	MÁRCIUS 22. 	

Névnap: 	Beáta, Lea, Oktávián, Boguslav		Huny (csillag)
Népszokás: 	Tavaszköszöntő negyednap. Gyógyításhoz kedvező, Benedek-napi szerekkel.
 		Nem vendégjáró dolognap.

Termésjósló: 	Márciusnak pora – vetésnek aranya.
		Márciusnak nagy vize – gabonának vesztője.

27. nap 	MÁRCIUS 23. 	

Névnap: 	Emő, Appia, Otto, Turybius		Kartal (sas)
Népszokás: 	Tavaszköszöntő ötödnap. Kenyérsütéshez kedvező. Tejes étel készítése.
 		Gyógyfüvek és tojások gyűjtése. Ünnepi készülődés napja.

Bejáró: 	Járd körül a legelődet, erezd ki a méheidet!
		Tereld ki a jószágokat, füstöld ki az akolokat!

28. nap 	MÁRCIUS 24. 	

Névnap: 	Gábor, Karina, Katarina, Simon	 	Kapolcs (kun férfi)
Népszokás: 	Tavaszköszöntő hatodnap. Korai káposzta vetése. Gyógyítók, tudók estéje. 
 		Határbejáró és mezsgye-kimérő, közösségi nap. 

Határjáró: 	Keljetek fel jó szomszédok! Tarisznyázva induljatok!
		Határokat bejárjátok, jelkarókat vizsgáljátok!
		Dűlők helyét kimérjétek, vetéseket szemléljétek!
		Szőlőtőkét megnézzétek – mindezt borral köszöntsétek!

29. nap 	MÁRCIUS 25. 	Gyümölcsoltó Boldogasszony

Névnap: 	Mária, Irén, Lucia, Humbert	 Ernák (ember)
Népszokás:	Tavaszköszöntő hetednap. Gyümölcsoltó (testfogadó) boldogasszony ünnepe.
 		Termékenység-varázsló „negyvenes” nap.

Csízió: 	Gyümölcsoltó békéje – földnek, fáknak szerencse!
		Vége van a fonásnak, ideje az oltásnak.
Gyümölcsoltó hidege – téli hónak ölője!
		Csillag, hold, ha látható, gazdag termés várható.

Fohász:	Segíts Boldogasszony, hogy virágozzanak!
		Segíts Boldogasszony, hogy megfoganjanak!
		Segíts Boldogasszony, hogy termést adjanak!
		Segíts Boldogasszony, hogy szaporodjanak!

Ima: 		Dicsértessél, ó áldott Fa!
		Engedd ölelni törzsedet, pihentesd meg testemet! 
		Csendesítsd le lelkemet, erősítsd meg hitemet! 

30. nap 	MÁRCIUS 26. 	Gyümölcsöző

Névnap: 	Emánuel, Larissza, Teodor, Dusan		Turul (héja)
Népszokás: 	Szőlők és gyümölcsösök művelésének időszaka. Nyitás, metszés.
 		Boldogasszony másnapja. Időjelző, üres nap.

Csízió: 	Ha fecskék már itt vannak, állj neki az oltásnak!
		De ha varjak repkednek, hagy békét a tőkéknek!

4. TAVASZ HAVA
KIHAJTÁS HAVA – ZÖLD GYÖRGY HAVA – VIRULÓ – KOS HAVA 
		2. fertály 1. hava		Március 27. – Április 26. 		31 nap

1. nap 		MÁRCIUS 27. 	Fűnövesztő		Tavaszközép

Névnap: 	Auguszta, Rupert, Lídia, Ernest		Marót (morva férfi)
Népszokás: 	Szőlők és gyümölcsösök művelésének időszaka. Tőkék, csemeték pótlása.
		Időjósló nap.

Időjelző: 	Ha Auguszta nem lesz bús, fényes lesz az Augusztus.

2. nap 		MÁRCIUS 28. 	

Névnap: 	Gedeon, Guntram, Johanna, Sona		Katapán (kapitány)
Népszokás: 	Szőlők és gyümölcsösök művelése. Nyitás, metszés. Beteg venyigék égetése.
 		Vetés- és dolognap.

Vetésjelző:	Borsóvetést befejezzük, répákat se erőltetjük…

3. nap		MÁRCIUS 29. 	

Névnap: 	Auguszta, Bertold, Eusztáciusz, Miroslav	Bercel (bércen túli)
Népszokás: 	Munkálatok veteményesben. Szőlők és gyümölcsösök művelésének befejezése.
 		Zárt dolognap. 

Vetésjelző:	Spenót, sóska kaporral, nem várhat a sorával.

4. nap		MÁRCIUS 30. 	

Névnap: 	Amadé, Kvirin, Zosim, Vieroslav		Zalán (sós kő)
Népszokás: 	Jószág-gondozók fél-ünnepe, mulatsága. Állatok gyógyítása, rontás elhárítása.
 		Gyógyfűgyűjtés. Időjósló nap. 

Időjelző:	Ha Március ködös párás, Júniusban zöldáradás.

5. nap		MÁRCIUS 31. 	

Névnap: 	Balbina, Benjámin, Kornélia, Kvido	Árpád (árpás)
Népszokás: 	Fagybúcsúztató. Szerencsehozó patkó szegelése az istálló ajtófélfára.
 		Istálló takarítása. Rontásűző és jósló nap.

Gonoszűző:	Füst szemibe, por szájába! 
Kő fülibe, só markába!
		Tüsketövis derekába! 
Csípős csihán a likába!
		Távozz gonosz a házból!
		Takarodj az álmomból!

Időjelző: 	Márciusnak vastag hava, gabonának jó dunyhája.

6. nap 		ÁPRILIS 1. 		

Névnap: 	Hugó, Irena, Teodora, Grazina		Agád (ágas)
Hagyomány: 	XVI. századig itáliai és frank-földi évkezdő nap.
Népszokás: 	Szerencsétlenség elhárítása. Gonosz erő félrevezetése bolondozással.
 		Vetéstiltó, időjelző, vigadozó nap.

Csízió:		Hugó nap – bolond nap! Tök, uborka vetőnap.
		Nem jó kotlót ültetni, építésbe kezdeni.
		Ha eső is elered, Májusban is csepereg.

Bolondozó:	Áprilisnak bolondja, fölnézett a toronyba,
		Megkérdezték milyen nap: azt mondta, hogy – újév!
		Csiribiri kanveréb, a bolondot űzd odébb!

Időjelző: 	Ha száraz volt Március, kenyeret hoz Július.

7. nap 		ÁPRILIS 2. 		

Névnap: 	Áron, Teodózia, Ferenc, Maria		Vila (tündér)
Népszokás: 	Női vendégjárás, kibeszélések. Nagymosás, vasalás, varrás tiltása.
 		Kenyérsütés. Időjelző, üres nap.

Mondás: 	Jószerencse gyorsan száll, ‘ki megfogja, az jól jár.

Időjelző:	Ha Április szeszélyes, Május lesz majd bőséges. 

8. nap 		ÁPRILIS 3. 		

Névnap: 	Richárd, Irén, Uko, Budimir		Buda (megbékélt)
Népszokás: 	Bognárok, kocsigyártók, szerelékesek fél-ünnepe. Szekerek, taligák javítása.
 		Esti áldomásivás. Vetőnap.

Vetésjelző: 	Spenót, sóska még mehet, saláta már nem jöhet. 

9. nap 		ÁPRILIS 4. 		

Névnap: 	Ambrus, Izidor, Platon, Benedikt		Kerény (lándzsás)
Népszokás: 	Méhészek és gyertyaöntők fél-ünnepe. Kaptárok takarítása. Mézpróba.
 		Termésjelző vetőnap.

Vetésjelző:	Tökvetésnek ideje, 
Sütőtőknek jó hete. 

10. nap 	ÁPRILIS 5. 		

Névnap: 	Vince, Irén, Kreszcencia, Miroslava	Mira (nyugodt)
Népszokás: 	Szántóvetők fél-ünnepe. Kalákák szervezése. Közös vacsora és áldomás.
 		Idő- és termésjelző nap. 

Időjósló: 	Ha erősen süt a napja, szőlőt nyara felhizlalja.
		Ki óborát kínálgatja, bő termés majd kárpótolja.

Vetésünnep:	Szántás-vetés ünneplése, Ég urának tisztelete!
		Ukko-pohár őt köszönti, fogadalmat szentesíti.
		Aki cseppjét földre önti, Ük-ős hitét tovább őrzi!

11. nap 	ÁPRILIS 6. 		

Névnap: 	Vilmos, Celesztin, Marcelin, Prudentius	Csát (összefog)
Népszokás: 	Ágyások kapálásának kezdete. Ritkítás-pótlás, szétültetés. Palántagyűjtés.
 		Termésjósló dolognap.

Termésjósló: 	Ha megdördül fenn az ég, 
Jó termés lesz, úgymint rég. 

12. nap 	ÁPRILIS 7. 		

Névnap: 	Herman, Armand, Mária, Epiphanius	Jelek (kormányzó)
Népszokás: 	Korai vetemények gondozása. Új ágyások készítése, vetőmag válogatás.
 		Asszonyi dologtiltó, termésjósló nap.

Termésjósló:	Ha az eső cseperegne,
Apró lesz a meggy, cseresznye.

13. nap 	ÁPRILIS 8. 		

Névnap: 	Dienes, Júlia, Valter, Ema			Radvány (mocsaras)	
Népszokás: 	Kerti és szántóföldi vetési munkálatok. Palánták vetése védett, meleg helyre.
 		Tyúkültető és vetőnap.

Vetésjelző:	Dinnyevetés ideje, tökvetésnek szép hete.
		Kettőjüket jó távolra, mert az ízük fanyalodna.

14. nap 	ÁPRILIS 9. 		

Névnap: 	Erhard, Dusán, Milena, Dimitry		Csoma (csomó)
Népszokás: 	Kerti és mezei vetési munkálatok. Sorközök takarítása, vizek elvezetése.
 		Vető- és dolognap.

Vetésjelző: 	Uborkát is most jó vetni, de dinnyétől távol tenni.
		Tökkel, hogyha összejönne, az uborkád nagyra nőne.

15. nap	ÁPRILIS 10. 		

Névnap: 	Ezékiel, Mihael, Apolonius, Igor		Zsolt (uralkodó)
Népszokás:	Gyógyítás, tavalyi gyógyfüvek használatával. Füves fürdőzés, kenés.
 		Rontásűző, otthoni zárt dolognap. 

Ajánló: 	Köss gyógyfűből koszorút – had vigye el az a bút.
		Ezen forrald beteg vizét – borral, mézzel javítsd ízét.

16. nap 	ÁPRILIS 11. 		

Névnap: 	Leó, Szaniszló, Gemma, Stanislav		Szatmár (kereskedő)
Népszokás: 	Kerti és mezei vetési munkálatok. Gyomtalanítás, új ágyások kialakítása.
 		Idő- és termésjósló vetőnap.

Vetésjelző: 	Ha meleg már az idő, amerikás vethető.
		Kolompér és pityóka, paradicsom, paprika,
		Veres bab és törökbúza, földed hasznát sokszorozza.

17. nap 	ÁPRILIS 12. 		

Névnap: 	Zénó, Damjan, Julius, Estera		Gyula (fénylő)
Népszokás: 	Kerti és mezei vetési munkálatok. Társnövények kiválasztása, vetése.
 		Időjelző és vetőnap.

Háromhetes:	Ha Gyulára kiderül, Tiborra már kizsendül,
		György napjára kizöldül, Katalinra színesül.
		Május éjszakájára… Májfa ekképp ékesül.

18. nap 	ÁPRILIS 13. 		

Névnap: 	Ida, Martin, Hermenegild, Ales		Béla (belső)
Népszokás: 	Korai tavasz esetén az első kaszálás ideje. Zsengék és gyógyfüvek gyűjtése. 
 		Gyógyító és védekező nap. 

Figyelmező: 	Dús füvet már lehet vágni – de ha ritkás, kell még várni.

Rontásűző: 	Vetést rontás, hogy ne érjen – küldőjéhez visszamenjen!
		Ahonnan jött oda menjen – mindörökre ott rekedjen!
		Földanyánkhoz ima zengjen – gonosz erő elrettegjen.

19. nap 	ÁPRILIS 14. 		

Névnap: 	Tiborc, Maxim, Justina, Lidvina		Tibor (tivoli származású)
Népszokás: 	Mezsgyehatárok, jelzőkarók, dűlők ellenőrzése. Szőlőhegy és pince bejárása.
 		Határkerülés. Rontásűző nap.

Átkozó: 	Aki gyepűt átformálta, sújtsa azt a falu átka! 
		Apadjon ki a kútja! Száradjon ki a fája!
Gyulladjon ki a háza! Égjen le a portája!
Gabonája elhamvadjon! Jószága mind szétszaladjon!

20. nap 	ÁPRILIS 15. 		

Névnap: 	Anasztázia, Petar, Fedor, Ludwina		Nyeste (lány-nyest)
Népszokás: 	Halvásárok. Halászok és varsázók fél-ünnepe. Tavaszi halászidény utolsó hete. 
 		Gátak, rekesztékek javítása. Dolognap.

Időjósló:	Tavasz szele vizet száraszt – ha nem száraszt, vizet áraszt.
		Mezőn, ha víz nem apad – földnek haszna elmarad.

21. nap 	ÁPRILIS 16. 		

Névnap: 	Bernadett, Danica, Cecilián, Benedict	Csongor (sólyom)
Népszokás: 	Pásztorok fél-ünnepe, pásztorlányok vására. Alamizsnaosztás gyerekeknek.
 		Szerelemvarázsló, időjósló nap.

Időjósló: 	Bernadettnek ereje, havat már mind elvitte.
		De ‘hol jege megmaradt, gazda ott még búsulhat.

22. nap 	ÁPRILIS 17. 		

Névnap: 	Rudolf, Klára, Izidóra, Eberhard		Megyer (magyar)
Népszokás: 	Szőlő pótlásának, oltásának befejezése. Beteg venyigék elégetése.
 		Vetéstiltó, időjósló nap.

Ajánló:	Élővíz, ahol jeges – varsa, háló ott üres. 
		Fodros vízen hálót húzni – így lehet csak halat fogni.

23. nap 	ÁPRILIS 18. 		

Névnap: 	Apolló, Verner, Valerij, Bogusla		 Aladár (tekintélyes)
Népszokás: 	Lábasjószágok kihajtás előtti nagyvására. Palánták kiültetése, locsolás.
 		Idő- és termésvarázsló nap.

Fohász: 	Süss föl Nap! Fényes Nap!
	Legelőt kivirítsd! Jószágot melegítsd!
Párát, ködöt űzzed el – hullott esőt szívjad el.
Szántó vizét apaszd el – mező vizét szárítsd fel.

24. nap 	ÁPRILIS 19. 		

Névnap: 	Emma, Timon, Leó, Jela			Kocsárd (disznókömény)
Népszokás: 	Határjáró nap. Tiborc-naptól kezdődő munkálatok közös megszemlélése. Áldomás.
 		Asszonyoknak zárt nap. 

Fohász:	Isten áldd meg határunkat! Ne tetézzed bánatunkat…
		Ha megáldod, lesz mit ennünk. Ha nem áldod, el kell mennünk.

25. nap 	ÁPRILIS 20. 		

Névnap: 	Tivadar, Teodor, Marcijan, Agnesa	Töhötöm (herceg)
Népszokás: 	Tavaszi veteményezés fő-idénye. Kemencék és tűzrakó helyek takarítása.
 		Tisztító és vetésnap.

Vetésjelző: 	Babvetésnek jó ideje – káposztának üdvös hete.
		Répa, cékla jól csírázik – borsfű, kapor is burjánzik.
Szomszédságot jól kedvelik – mondják, egymást megsegítik.

26. nap 	ÁPRILIS 21. 		

Névnap: 	Konrád, Alexandra, Anzelm, Zelma	Zsombor (bölény)
Népszokás: 	Kenyérsütéshez kedvező idő. Nagytakarítás és mosás. Napnyugtával fürdés.
 		Zárt, tisztító nap.

Jótanács: 	Konrád napján megpihenjél, tiszta fejjel elmélkedjél.
		Fontold meg a teendőket, keress tisztes segítőket.

27. nap 	ÁPRILIS 22. 		

Névnap: 	Noémi, Kájusz, Soter, Slavomir		Kelen (kiszögelés)
Népszokás: 	Készülődés az állatok kihajtására. Gyógyfüvek gyűjtése. Állatok gyógyítása.
 		Dolognap. 

Ráolvasó:	Dicsértessél, áldott Víz! 
Megnyitom eredet! Tisztítsd le testemet!
Nyugtasd meg lelkemet! Élénkítsd az elmémet! 

Pásztornap:	Jó pásztorok, készüljetek, közeleg az ünnepetek!
		Állatokat gyógyítsátok – áldozatit válasszátok!
		Friss füvekkel etessétek – virágokkal díszítsétek!
		Ünnepi bort kóstoljátok – jókedvet ne titkoljátok!

28. nap 	ÁPRILIS 23. 		

Névnap: 	Béla, Adalbert, Gerhard, Vojtech		Bojla (hadúr)
Népszokás: 	Lomtalanítás, esti tűzgyújtás. Lányok-asszonyok kikiabálása. Látók estéje.
 		Gyógyító, rontásűző, tisztító nap.

Nőkilövés:	– Pukk! Szent György, meglőlek!
		– Jó vitéz, ne lőjj meg!
		– Mit ígérsz? Mit kapok?
		– Szép leányt, jóasszonyt! 
		– Kit kínálsz, soroljad!
		– Ezekből válasszad! 
Az egyszeri kislány, egymaga ment kútra,
			De azt még nagy titok, hányan tértek vissza.
		Az egyszeri mátka, dolgát már jól tudja,
			Jövendő sógorát, mindenben ellátja. 
		Az egyszeri asszony, kolbászt füstre rakta,
			De azt csak sejdítjük, hogy azt kitől kapta.
		Az egyszeri anyós, lányát védte, óvta,
			Ezért a vejének, magát feláldozta. 
		Az egyszeri papné, kazlat megrakatta, 
			Hol a legényeket, maga beavatta.
		Az egyszeri özvegy, kertjét rendben tartja,
			Ágyását minden nap, más legény kapálja.
Aki tetszik, azt vigyed… Legyen mindegyik… tied!

29. nap 	ÁPRILIS 24. 		

Névnap: 	György, Fidél, Juraj, Gaszton		Baján (gazdag úr)
Népszokás: 	Nagyvásár. Gulyások, lovászok ünnepe. Állatok kihajtása. Fiatalok határjárása.
 		Rontás-elhárítás, termékenység-varázslás. Asszonyi dologtiltó, gonoszjáró nap. 

Harmatszedő:	Hasznot szedek, bővet szedek – viszek is, hagyok is.
		Szedem felit, hagyom felit – viszek is, hagyok is.
		Hogy tej jöjjön, vaja gyűjjön – viszem az egészet!

Igéző:		Süss föl nap! Szép György nap!
		Kertek alatt jószágaim – megfagynak.
		Terítsél le köpönyeget – adjál rétnek jó meleget – sarjadjon!
Adjál nekünk jó füveket – védjed rontástól a tejet – gyógyítson!
		Úgy zsendüljön a jószágom – ahogy levél a zöld ágon – kihajtson!

Rontásűző:	Só a ház köré, zöldág az ereszre,
		Seprű az ajtóba, patkó a küszöbre!
		Madzag a kilincse, fokhagyma ablakba,
		Koszorú a falra, sós víz az asztalra!
		Most próbálkozz, Szépasszony!

Időjelző: 	Áprilisi hó és fagy, nyárra kevés füvet hagy.

30. nap 	ÁPRILIS 25. 		Csordás

Névnap: 	Márk, Ervin, Jarosław, Kalista		Ajsa (ajak)
Népszokás: 	Csordások ünnepe. Csordakihajtás. Közös határjárás. Búzaáldás-kérés. 
 		Vetés és termésjelző dolognap.

Vetésjelző: 	Bazsalikom és tárkony, menta, zsálya és csombor;
		Jó időben, ha veted, őszre ízét élvezed.

Termésjelző:	Ha megszólal a pacsirta, és – kuruttyol már a béka,
		Jó termést ígér az ég – de ha csend van, fagy lesz még!

31. nap 	ÁPRILIS 26. 		Zöld kihajtó

Névnap: 	Marcell, Klétus, Pashazij, Jaroslava	Jarila (tavaszhirdető)	
Népszokás: 	Kiürült istállók takarítása, javítása. Zöldág-feltűzés. Meszelés, füstölés. 
 		Vetésjelző dolognap.

Vetésjelző: 	Karalábé, virágkel, káposzta és bimbóskel,
		Marharépa, nyárretek – vetőhelyért kesereg.

5. TAVASZUTÓ
	VIRÁGZÁS HAVA – SZELES ORBÁN HAVA – ZENDÜLŐ – BIKA HAVA
		2. fertály 2. hava		Április 27. – Május 26.		30 nap

1. nap 		ÁPRILIS 27. 		Legeltető

Névnap: 	Zita, Anasztáz, Ozanna, Jaroslav		Tas (kő)
Népszokás: 	Kihajtott állatok számbavétele, kezelése, jelölése. Gyógyfüvek szedése.
 		Gyógyító, üres nap.

Fohász: 	Dicsértessél, ó áldott Szél!
		Szárítsd fel a vizeket! Járd át beteg testemet.
		Vidítsad fel lelkemet, lelkesítsed elmémet!

2. nap 		ÁPRILIS 28. 		

Névnap: 	Valéria, Jarmila, Ludvig, Péter		Nimród (nemzetségős)
Népszokás:	Kerti munkák végzése. Veteményezés. Kora tavaszi termények szedése.
 		Termésjelző, zárt nap.

Előrejelzés:	Pereszke és kucsmagomba, Április két ajándéka.
		Ha elaszott, májeső lesz – de ha kövér, aszályt jelez.

3. nap 		ÁPRILIS 29. 		

Névnap: 	Péter, Katarina, Robert, Lea		Mislemér (elmélkedő)
Népszokás: 	Takarítás, ünnepi készülődés. Rontás-elhárítás, szerelmi varázslás.
 		Zárt nap.

Figyelmező:	Takarítsd ki a házadat, seperd fel az udvarodat!
		Hagyjál helyet a májfának, adjál módot állításnak!

4. nap 		ÁPRILIS 30. 		

Névnap: 	Katalin, Mariann, Anastazia, Blahomil	Buzád (búzás)
Népszokás: 	Ünnepi készülődés. Gyógyítók ünnepe. Bűbájos és boszorkányos éjjel.
 		Női dologtiltó, zárt nap.

Időjósló:	Széna-Kata, ha esős – fű lesz dús és jó növős.
		De ha eső elmarad – széna télen elfogyhat.

Májfa-állító: 	Menjél legény az erdőbe, éjszakai sötétjébe!
		Keress ott egy helyre fácskát, abból faragd ki a májfát!
Vidd le vállon a faluba, kedvesednek udvarába!
		Szalagokkal díszítsed fel, így ékesen állítsad fel!

5. nap 		MÁJUS 1. 		

Névnap: 	Fülöp, Jakab, Amarilla, Jeremiás		Zobor (gyülekező)
Hagyomány: 	Májfa-állítás (néhol Szent-György napján, Húsvétkor vagy Pünkösdkor).
Népszokás: 	Nagyvásár. Leányok-legények határjárása, batyuzása, vígassága.
 		Dologtiltó és vendégjáró nap.

Ébresztő: 	Ébredj leány itt a májfa! Már a tiéd, vigyázz rája!
		Tojásokkal díszítgessed, kendőddel is megjelöljed!
Vigyázz legény, ne aludjál! Napkeltéig fenn maradjál!
		Mert májfádat, ha letörik, kedvesedet elszeretik.

Időjelző:	Ha esős volt Április, olyan lesz majd Május is.

6. nap 		MÁJUS 2. 			

Névnap: 	Zsigmond, Atanáz, Zoé, Borisz		Borizs (harcos)
Népszokás: 	Halvásár. Tavaszi halászidény vége. Halászok, pákászok fél-ünnepe.
 		Fogási tilalom Vid napjáig. Üres nap.

Esőváró:	Máji eső sokat ér,
Nem adnám én, aranyér’.
		Meleg eső – nagy termés,
Hideg eső – zöldülés.

7. nap 		MÁJUS 3. 		

Névnap: 	Irma, Fülöp, Alekszej, Galina 		Ugor (erdei magyar)
Népszokás: 	Nemez és posztókészítők, díszítők fél-ünnepe. Betegek, idősek meglátogatása. 
 		Vető- és termőnap.

Vetésjelző: 	‘Mit vetettél Áprilisban, elvetheted még Májusban.
		Februári már felmagzik, márciusi rágósodik.

8. nap 		MÁJUS 4. 		

Névnap: 	Flórián, Mónika, Pelagia, Cvetko		Strázsa (őr)	
Népszokás: 	Kovácsoknak, fazekasoknak dologtiltó. Árkok takarítása, vizek elvezetése.
 		Szerelmi varázslónap.

Fohász: 	Dicsértessél, ó áldott Tűz!
		Melegítsd fel testemet! Élénkítsd meg elmémet!
		Lobbants bennem szerelmet! Töltsd örömmel lelkemet!

9. nap 		MÁJUS 5. 		

Névnap: 	Gotthárd, Iréna, Lesana, Stanislav		Nyék (rekeszték)
Népszokás: 	Nagyvásár. Szerszámok, felszerelések beszerzése. Áldomás, vígasság.
 		Termő- és vásárnap.

Fohász: 	Égi Isten! Adj bőséget!
		Öntözd meg a földeinket! Töltsed meg a vizeinket!
		Telítsd meg a kútjainkat! Hallal telítsd tavainkat!

Szállásoló:	Nyári szállást megtekintsed, nyáridőre felkészítsed!
		Nyéket, tetőt, igazítsad, szakadt falat betapasszad!
		Hajlékodat takarítsad, falat mésszel lemázoljad!
		Kemencét, ‘ki rendben tartja, tüze annak meghálálja. 

10. nap 	MÁJUS 6. 		

Névnap: 	János, Judit, Hermina, Radivoj		Jarovit (hadúr)
Népszokás: 	Májfát állító legény meghívása. Májusfa kimuzsikálása, kiéneklése (bontása). 
 		Családi, termőnap.

Fohász: 	Új Nap, fényes Nap!
		Adjál nekünk szép időt, száraz földnek jó esőt!
		Gyümölcsökre meleget, gabonából eleget!
Úgy legyen!

11. nap 	MÁJUS 7. 		

Névnap: 	Gizella, Dujam, Domicián, Stanimir	Bendegúz (áldott úr)
Népszokás: 	Májfa elégetése. Ha a legény nem tetszett, akkor szemétre dobása.
 		Tisztító, vető- és termőnap.

Vetésjelző: 	Május hónak eleje, palántázás ideje.
		Babot most jó helyre vetni, virágokat átültetni.

12. nap 	MÁJUS 8. 		 

Névnap: 	Mihály, Ingrida, Stanislav, Marija		Acsád (rokon)
Népszokás: 	Kondások felvétele, megvendégelése. Állatok számbavétele, kihajtása.
 		Gyógyító- és termékenységvarázsló nap.

Begyűjtő:	Kökényvirág, ibolya, tüdőfű és kamilla!
		Árnyékban jól szárítva, gyógyítóknak aranya!
Beteg belsőt kúrálja, gyenge tüdőt gyógyítja. 

13. nap 	MÁJUS 9. 		

Névnap: 	Gergely, Karolina, Roland, Bozydar	Fehéra (világos)
Népszokás: 	Kerti munka. Gazolás, kapálás, vetés, palántázás. Komposztálás. 
 		Időjósló, zárt nap.

Időjelző: 	Szivárványnak kapuja, időjárást jósolja.
		Jó idő lesz, ha magos – de elromlik, ha lapos.

14. nap	MÁJUS 10. 		

Névnap: 	Ármin, Antónia, Izidor, Viktoria		Ajna (vízmenti)
Népszokás: 	Baromfi, tojás, nyúl nagyvására. Családi vacsora, emlékezés ősökről.
 		Vetés- és termőnap. 

Vetésjelző: 	Pohán, köles – vetést várja, elkel télen a konyhára.
		Cirok is most vethető, jól jön még az új seprő. 

Emlékező: 	Vetés után, estebédnél, eleidre emlékezzél!
		Asztalfőre nékik rakjál, húst és lepényt nékik hagyjál!
		Segítségül tőlük kérjed, hogy eredjen a vetésed!
		Estebédnek végeztével, küld el őket békességgel!
		Tányérjukat éjszakára, tedd ki házad udvarára!
		Asztalfőjén gyújtsál gyertyát, hogy elvigye lelkek nyomát!

15. nap 	MÁJUS 11. 		

Névnap: 	Ferenc, Blazena, Miranda, Mamert	Majlád (májusi)
Népszokás: 	Talaj menti fagyra felkészülés. Füstölők, tűzrakások telepítése. Őrzés.
 		Zárt, felkészülő dolognap.

Fohász:	Teremtő, adj esőt! 
Lovamnak legelőt, nyájamnak ehetőt!
Családnak betevőt, magamnak szeretőt!

16. nap 	MÁJUS 12. 		Lehülő

Névnap: 	Pongrác, Domicia, Johanna, Achilles	Böngér (fürkésző)
Népszokás: 	Fagy esetén füstölés. Másnapi éjszakai fagyra felkészülés. Őrzés.
 		Zárt, veszélyelhárító, időjósló nap.

Időjósló:	Pongrác, Szervác, Bonifác – ha eljönnek, hideg ráz.
		Zsófia még lehet gyász – Orbán fagya se vigyáz.
De ha három „ác” fagyos – nyári gyümölcs lesz bajos.

17. nap 	MÁJUS 13. 		

Névnap: 	Szervác, Imola, Chraniboj, Glória		Cseszmer (békeszerető)
Népszokás: 	Fagy esetén füstölés. Éjszakai fagyra felkészülés, füstölők telepítése. Őrzés.	
 		Borjósló nap.

Termésjósló:	Szerváctól, ha nem hoz fagyot – nem kell félteni a borod.

18. nap 	MÁJUS 14. 		

Névnap: 	Bonifác, Kora, Dobieslav, Matko		Násfa (függő ékszer)
Népszokás: 	Bocsánatkérők és vezeklők segítése. Éjszakai fagyra felkészülés. Őrzés.
 		Békülő és időjelző nap.

Hármasjósló:	Pongrác, Szervác, Bonifác – sok bort hozhat három „ác”!
Ha nincs felhő az égen – füstöljetek az éjjel!
		De ha eső csepereg – közeleg már a meleg.

19. nap 	MÁJUS 15. 		

Névnap: 	Zsófia, Izidor, Brenda, Szonja		Upor (apu)
Népszokás: 	Készülődés nyári munkára. Gyógyfüvek szedése. Lelki bajok kezelése.
 		Tisztálkodás. Zárt dolognap.

Fohász: 	Adj Teremtő meleget, fűnek-fának levelet!
		Ég kapuját nyissad ki, melegedet ereszd ki!
		Zárjad be a hideget! Fáztunk mi már eleget…

20. nap 	MÁJUS 16. 		

Névnap: 	János, Svetozár, Pellegrin, Jedrzej		Botond (buzogány)
Népszokás: 	Halászok, pákászok, vízi-molnárok, révészek ünnepe. Közös javítás, áldomás.
		Gyógyító nap.

Javallat: 	Friss csalánból főtt leves – vízkórt, lobot helyre tesz. 
		János csalán csípése – köszvény jó enyhítője. 

21. nap 	MÁJUS 17. 			

Névnap: 	Paszkál, Brúnó, Ditmár, Nenad		Szlavón (híres)
Népszokás: 	Kerti munka. Gazolás, kapálás, vetés, palántázás. Komposztálás.
 		Termésjelző nap.

Fohász: 	Adj Ég – esőt eleget! 
Termésünknek életet!
		Hogy, mezőink nőjenek, 
Hogy, barmaink éljenek!

22. nap	MÁJUS 18. 		

Névnap: 	Alexandra, Erik, Félix, Venantius		Szeret (befogadott)
Népszokás: 	Kerti munka. Gazolás, kapálás, vetés, palántázás. Virágok ültetése.
 		Másodvető nap.

Ráolvasó: 	Ne nyúlánk légy – hanem kövér! 
Ne puha légy – hanem kemény!
		Ne szép legyél – de zamatos! 
Ne légy rágós – hanem omlós!
		Ne légy kicsi – hanem nagy! 
Növekedjél, míg nem fagy!

23. nap 	MÁJUS 19. 		

Névnap: 	Ivó, Milán, Gertruda, Celesztin		Bleda (fehéres)
Népszokás: 	Kovácsok, lakatosok, fémművesek kirakodó vására és fél-ünnepe.
 		Időjósló nap.

Időjelző:	Hogyha szomjas Ivó hete – száraz, fényes Ősz szürete.

24. nap 	MÁJUS 20. 		

Névnap: 	Bernát, Bernarda, Felicia, Aleksandr 	Balabán (hatalmas)
Népszokás: 	Szőlő kapálása, karózása, kötözése. Hiányzó tőkék pótlása, bujtatás.
 		Időjelző nap.

Időjelző: 	Gomba, hogyha férges,
Telünk lesz ínséges.

25. nap 	MÁJUS 21. 		

Névnap: 	Konstantin, Teobald, Dobromír, Serapion	Tibád (népvezér)	
Népszokás: 	Száraz időben széna kaszálása. Esőben bor kezelése (második fejtés) 
 		Zárt, üres dolognap.

Csízió:		Málna, piszke, szamóca, új gyümölcs a hasunkba!
		Pálinkája torkunkba, betegség a pokolba!

26. nap 	MÁJUS 22. 		

Névnap: 	Júlia, Román, Wiesław, Milan		Ugron (magyar)
Népszokás: 	Kerti munka. Gazolás, kapálás, vetés, palántázás. Termések szedése.
 		Vetés- és termésjelző nap.

Vetésjelző: 	Édeskömény, lestyán, zsálya – rozmaring és majoránna.
		Jó időben, ‘ki most veti – Őszre étkét ízesíti.

Időjelző: 	Ha estéje hűvös-ködös, zöldségeknek igen üdvös. 

27. nap 	MÁJUS 23. 		

Névnap: 	Dezső, Vilmos, Dezider, Zelimir		Zelemér (zöldelő)
Népszokás: 	Lovas-szemle és versengés. Legénybandázás, próbák, beavatás, áldomások.
		Időjósló nap. 

Időjelző: 	Eső, ha port elveri, Orbán fagyát gyengíti. 
		De ha száraz az idő, kell a kerti füstölő.

Szemle:	Ősi mustra emlékére, tülök szólít versengésre.
		Aki legény oda gyűljék, erőt ‘s fortélyt összemérjék.
Fokosával párbajt vívni, karikással célra ütni.
		Pányvát dobva szilajt fogni, majd szőrijén lovagolni.
Aki próbákat kiállta, bocsájtatik a kocsmában.
		Hol kártyáznak, ujjat húznak, legénybírót választanak. 

28. nap 	MÁJUS 24. 		

Névnap: 	Eliza, Eszter, Joanna, Suzana		Csepel (csenevész)
Népszokás: 	Éjszakai fagyra felkészülés. Füstölők, tűzrakások telepítése. Őrzés.
 		Időjelző, veszélyre készülő, dolognap.

Időjelző: 	Ha huny fénye nyugtalan – Orbán fagya útban van.

Fohász:	Dicsértessél, ó áldott Föld!
		Kövérítsed legelőnket! Édesítsed gyümölcsünket!
		Kényeztessed palántánkat! Megérleljed gabonánkat! 

29. nap 	MÁJUS 25. 		

Névnap: 	Orbán, Gergely, Vselovod, Boryslaw	Csatád (csatolt)
Népszokás: 	Nagyvásár. Szőlőjárás. Kalendárium esti felolvasása. Éjszakai fagyra felkészülés.
 		Terményvarázsló nap.

Időjósló:	Orbán, hogyha fagyot hoz, szőlőben nagy kárt okoz.
		Gyümölcsfákat kopasztja, méhek mézét meglopja.

30. nap 	MÁJUS 26. 		Enyhülő

Névnap: 	Fülöp, Evelin, Dusan, Wiecemil		Szemlő (megfigyelő)
Népszokás: 	Gyümölcsösök, szőlők bejárása. Rügyek, virágok szemléje. Fagykár felmérése.
 		Gazdák áldomása. Termőnap.

Fohász: 	Új hód, új király!
		Adjál nekünk sok ünnepet – sok ünnep közt jó heteket!
		Jó hetekben jó napokat – jó napokban jó órákat!
		Jó órákban jó szerencsét – ehhez jöjjön jó egészség!

Termésjelző: Szamóca, ha máris ér, gabona is többet ér.

6. NYÁRELŐ HAVA
	ÉRLELÉS HAVA – FÜRDETŐ IVÁN HAVA – PIRULÓ – IKREK HAVA
		2. fertály 3. hava 		Május 27. – Június 25.		30 nap

1. nap 		MÁJUS 27. 		

Névnap: 	Ágoston, Julian, Valdemár, Augustyn	Szörénke (szerető)
Népszokás: 	Szőlők kacsolása, karózása, kötözése. Elfagyott tőkék újrametszése.
 		Időjósló nap.

Időjelző: 	Ha reggelnek nincs harmatja, napi eső azt pótolja.
		De ha mégsem öntözi, veteményed megsínyli!

2. nap 		MÁJUS 28. 		

Névnap: 	Vilmos, Emil, Jaromir, Justyna		Csanád (merítő)
Népszokás: 	Gyümölcsfák kezelése. Elfagyás esetén újrametszés. Kérgek kezelése.
 		Időjósló nap.

Időjelző: 	Portölcsér, ha karikázik – idő gyorsan megváltozik.

3. nap 		MÁJUS 29. 		

Névnap: 	Magdolna, Maxim, Elmar, Bogumila	Kund (előkelő fajta)
Népszokás: 	Kert gyomlálása, takarítása. Túlérett vetemények feletetése állatokkal.
 		Üres nap.

Időjelző: 	Fecske röpte, ha magos, szép idő lesz és napos.

Intelem: 	Szállásodat bejárjad, áldozattal megáldjad!
		Lakni, enni, élni kell, mindenkinek jár egy hely!
‘Ki elveszi népétől, átok sújtsa vérétől!

4. nap 		MÁJUS 30. 		

Névnap: 	Jana, Johanna, Ferdinánd, Vaszilia		Vázsony (uradalmi)
Népszokás: 	Istállók, ólak takarítása, trágyázása. Kerti hulladékkal komposztálás.
 		Időjósló nap.

Időjelző: 	Porban fürdő verebek, közel esőt jeleznek.

5. nap 		MÁJUS 31. 		

Névnap: 	Petrónia, Angéla, Blahoslav, Aniela	Zöngő (csengő)	
Népszokás: 	Kitermelt, eltávolított vetemények helyére másodvetés. Utópalántázás.
 		Bizonytalan, zárt nap.

Intelem:	Legye helye eszednek, együgyűket rászednek!
Vizsgálj minden lakatot, zárat, kulcsot és kapcsot!
		‘Ki nem vigyáz házára, bajt úgy vonja magára!

6. nap 		JÚNIUS 1. 		

Névnap: 	Fortuna, Jusztin, Simeon, Gracián		Torda (helyén áll)
Népszokás: 	Gazolás. Állatokkal feletetés. Gyógynövények tisztítása, szárítása. 
 		Termés- és időjelző nap.

Begyűjtő: 	Bodzavirág és hársfa – kakukkfű és eperfa.
		Belek baját enyhíti, tüdő gondját csökkenti.

Termésjelző: 	Júniusnak száraz napja – újbor tüzét jól fokozza. 
De nem száraz Június, ha nedves volt a Május, 

7. nap 		JÚNIUS 2. 		

Névnap: 	Ármin, Eugén, Erazmus, Jaromil		Etre (határjel)	
Népszokás: 	Görcsös, belső betegségek gyógyítására kedvező nap. Házi gyógyítás.
 		Tisztálkodó, termés- és időjósló nap.

Termésjelző: 	Ha holdszíne élénksárga – eső jöhet, vethetsz sárba.
Ha szélirány északi – gabonát jól érleli.

8. nap 		JÚNIUS 3. 		

Névnap: 	Klotild, Karola, Cecilián, Tamara		Berec (magaslat)
Népszokás: 	Gazolás. Állatokkal feletetés. Alom, permetlé és komposzt készítése.
 		Időjósló nap.

Időjelző: 	Ha messziség, közel tűnik,
Esős idő közeledik. 

9. nap		JÚNIUS 4. 		

Névnap: 	Ferenc, Lenka, Franciszka, Predrag	Bulcsú (bölcs)
Népszokás: 	Állatvásárok. Első öregfű nagykaszálásának ideje. Szénaterítés, szárítás. 
 		Üres nap.

Időjelző:	Ha kelő nap fátyolos, idő lészen változós.
Fátyol mögött nyugvó nap – nemsokára borús nap.

10. nap 	JÚNIUS 5. 		

Névnap: 	Fatima, Bonifác, Laurencia, Valerija	Reme (remélés)
Népszokás: 	Juhok fejésének és a birkanyírás időszakának kezdete. Juhok újrajelölése.
 		Időjósló nap.

Időjelző: 	Napnyugta után – ha kapirgál csirke, 
		Másnapra az idő – esős lesz és szürke.

11. nap 	JÚNIUS 6. 		

Névnap: 	Norbert, Cintia, Artemisz, Klaudije	Kolosa (sziget)
Népszokás: 	Gyomlálás, kapálás. Káposzta és paprikapalánták, másodnövények kiültetése.
 		Időjósló nap.

Időjelző:	Ha alacsony fecskék repte – eső jöhet, de még este.

12. nap 	JÚNIUS 7. 		

Névnap: 	Róbert, Jeremiás, Borislav, Oriána		Viszlav (mester)
Népszokás: 	Gyomlálás, kapálás. Tök, borsó, bab, kelkáposzta vetésének befejezése.
 		Üres nap.

Intelem: 	Határodat bejárjad, áldozattal megáldjad!
		Folyó, forrás – mind közös; erdő, hal, vad – sem önös.
		‘Ki nem adja népének, ellensége vérének. 

Ajánlás:	Napkeltével gyújts tüzet, égesd el a szemetet!	
		Ha levág a tűzfüstje, esős lesz az estje.

13. nap 	JÚNIUS 8. 		

Névnap: 	Medárd, Helga, Viliam, Maksym		Zaránd (mérgeskedő)
Népszokás: 	Nagyvásár. Szőlősgazdák fél-ünnepe. Szőlőhegyek bejárása, kacsolás, kötözés.
 		Időjósló, „negyvenes” nap.

Időjósló:	Medárd napján, ha esik – nedves lesz még negyvenig.
		Eső szőlőd elrontja, de meződet virítja.

Fohász:	Ég szülte vizünket, Víz szülte földünket.
		Föld szülte ékes fát, Fa szülte ágasát. 
Ág szülte dús lombját, levele bimbaját.
		Bimbaja virágját, virágja almáját.
Almája jó magját – népünknek írmagját. 
		Teremtő, adj erőt! Vetésre jó esőt!

14. nap 	JÚNIUS 9. 		

Névnap: 	Felicián, Anna, Vojeslav, Ranko		Elő (első)
Népszokás: 	Készülődés őszi árpa betakarítására. Aratószerszámok előkészítése.
	 	Időjelző és molnár-nap.

Időjelző:	Napköze, ha gomolyfelhős – idő jön majd, csendes, esős.

Ajánló: 	Molnároknak ünnepe, kenyérsütés ideje.
		Régi magból jó lisztet, óborhoz friss kenyeret.

Esőmese:	Nap ezt mondja: legfényesebb én vagyok, 
		Hegynek, völgynek, áldott helynek fényt adok.
		Hold válaszol: legfontosabb én vagyok,
		Sötét éjjel biztos utat mutatok. 

		Szél ezt súgja: legerősebb én vagyok,
		Hajót vonok, malmot hajtok, rombolok.
		Eső szólal: legkedvesebb én vagyok,
		Gabonának életvizet én adok.

15. nap	JÚNIUS 10. 		

Névnap: 	Margit, Diana, Heinrick, Bogumil		Bacsó (kis úr)
Népszokás: 	Pinceszemle. Üres hordók, edények, szűrők tisztítása, kénezése. 
 		Idő- és termésjelző nap.

Csízió: 	Margit napján, ha csepereg – szőlő szeme könnyen pereg.
		Tikot monyra mostan ültess – háztól legyet elhessegess.

16. nap 	JÚNIUS 11. 		

Névnap: 	Barabás, Dobroslava, Radomil, Borna	Radomér (örömteli)
Népszokás: 	Cserépfazekak, szilkék, bögrék tisztítása, előkészítésük befőzéshez. 
		Időjelző nap.

Időjelző: 	Távol zaja, ha hallható, csendes eső várható.

17. nap 	JÚNIUS 12. 		

Névnap: 	Leó, Svetoslav, Zlatko, Janina		Lele (tündér)
Népszokás: 	Faeper szüretének kezdete. Befőtt, lekvár, bor készítése. Cefrézés.
 		Időjelző és üres nap.

Időjelző: 	Madárének az esőben, jó fordulat jó időben.

18. nap 	JÚNIUS 13. 		

Névnap: 	Antal, Tóbiás, Lucjan, Genadij		Lublo (kellemetes)
Népszokás: 	Aratási alamizsnaosztás. Vonóállatok megáldása. Meddő asszonyok áldozása. 
 		Szerelemvarázslás. Tisztító, nap.

Bűbájoló:	Kenyér-vízen böjtöltem, hideg vízben fürödtem.
		Kérlek Antal, nyíljál meg, új szeretőt mutass meg.

19. nap 	JÚNIUS 14. 		

Névnap: 	Vazul, Elizeus, Herta, Rufin		Vaszar (uradalom)
Népszokás: 	Meggy, cseresznye szedésének kezdete. Befőtt, lekvár, bor készítése. Cefrézés.
 		Időjelző nap.

Időjelző:	Szivárvány eljötte – esővégnek hírnöke.
		Szivárványnak kettőse – szép időnek eljötte.

20. nap 	JÚNIUS 15. 		

Névnap: 	Vid, Jolanta, Modest, Kreszcencia		Bod (békességes)
Népszokás: 	Búza beérésének ideje. Aratási készülődés, szerszámok előkészítése.
 		Idő- és termésjelző nap.

Csízió: 	Vidkor szakad búza töve, aratásnak jó kezdete.
		Napos idő – gyors beérés; hideg idő – késlekedés.

21. nap 	JÚNIUS 16. 		

Névnap: 	Jusztin, Alina, Benon, Bozetech		Aranyos (elragadó)
Népszokás: 	Ribizli és málna szedése. Befőtt, lekvár és bor készítése. Cefrézés.
 		Időjelző nap.

Csízió:		Sárkány feje égmagasban – Nap mostan kél legkorábban.
		Forrósága érlel, száraszt – esőjével magnak árthat.

22. nap 	JÚNIUS 17. 		

Névnap: 	Alina, Laura, Adolf, Ignacy		Batu (erőteljes)
Népszokás: 	Aratási készülődés. Kaszálók, marokszedők, kötőzők toborzása.
 		Dolognap.

Leánydal:	Ha kimegyek a mezőre, gabonát gyűjteni.
		Ez a legény eljön velem, sor rendjét levágni.
		Vizet hordok, abból főzök, ami itten terem,
		Mire a Nap kétszer felkél, szeretőmmé teszem.

23. nap 	JÚNIUS 18. 		

Névnap: 	Arnold, Márk, Milovan, Ljubomir		Sudár (karcsú)
Népszokás: 	Aratópárok alakítása. Főzés, kenyérsütés, víz- és borhordás megosztása.
 		Dolognap.

Legénydal:	Ha kimegyek a mezőre, gabonát aratni.
		Ez a leány eljön velem, kalászt gyűjtögetni.
		Kunyhót fedek, ágyat vetek, abból, ami terem,
		Mire a Hold kétszer felkél, kedvesemmé teszem.

24. nap 	JÚNIUS 19. 		

Névnap: 	Gyárfás, Romuald, Juliána, Ruslan	Jávor (juhar)
Népszokás: 	Szembetegségek gyógyítására kedvező nap. Gyógyfűgyűjtés, borogatás.
 		Időjelző nap.

Időjelző:	Szelek, hogyha forgolódnak, délutánra időt rontnak.

25. nap 	JÚNIUS 20. 		

Névnap: 	Rafael, Florentin, Dina, Bogna		Szelemér (ivadék)
Népszokás: 	Napünnepi készülődés. Boza, cibere, méhser, gyümölcsbor készítése.
 		Időjelző nap.

Időjelző:	Reggel szivárványa, napi záport vonzza.
		Este szivárványa, jó holnapot hozza.

26. nap 	JÚNIUS 21. 		

Névnap: 	Alajos, Demetria, Alicja, Lejla		Domamér (lakályos)
Népszokás: 	Napünnepi készülődés. Kiütések, szembetegségek kezelése. Tudók köszöntése.
		Időjelző nap.

Napjelző: 	Hosszú nappal, rövid éjjel, égen Göncöl tekint széjjel.
Napnak heve legmelegebb, fa árnyéka legrövidebb.

27. nap 	JÚNIUS 22. 		

Névnap: 	Paulina, Tamás, Rozvita, Zaira		Akács (achát)
Hagyomány: 	Nap gyengülését segítő tűz gyújtása. Beteg családtagok látogatása. Megbékélés.
 		Időjelző nap.

Fohász: 	Nap legfennen immáron, égi fénnyel, határon.
		Köszöntelek Teremtő! Házunk népét segítő!

Hálaadás:	Hála néked Teremtő!
		Köszönöm arany Nap, ami ételt adtál.
		Köszönöm ezüst Hold, ami italt adtál.
		Köszönöm csillagok, sorsunk jobbulását.

28. nap	JÚNIUS 23. 		

Névnap: 	Szidónia, Wanda, Zdenka, Zenon		Zoltána (fejedelem felesége)
Népszokás: 	Ünnepi készülődés. Kenyérsütés, gyümölcsszedés. Virág- és gyógyfűszedés.
 		Gonoszűző, jósló nap.

Fohász:	Új Nap, fényes Nap!
		Adjál nekünk meleget – gabonából eleget.
		Gyümölcsökre szép időt – száraz rétnek kis esőt.

Felkészülő:	Vandának estéje, rontásnak ideje! 
Gyógyfüveket szedni, kedvező éjjele.
		Hajnalban szokásos harmatját gyűjteni,
		Napfelkelte után kozsinát hordani.

29. nap 	JÚNIUS 24. 		Fürdető

Névnap: 	Iván, János, Jukk, Danuta			Levéd (oroszlános)
Hagyomány: 	Ősi nyárünnep. János-nap. Szentiván. Virágos János. Fürdető, Tündérjáró, Ukko-ünnep.
Népszokás: 	Közösségi vigasság. Tűzugrás, fürdőzés. Gyógyítók, tudók, látók ünnepi éjjele.
 		Rontás-elhárító, termékenységvarázsló, gyógyító és vígalmi nap.
			
Tűzgyújtó:	Mikor lemegy a Nap, este tüzet gyújtunk.
		Fényével, hevével, Napnak erőt nyújtunk
		Éjszakában fénye, sötétet taszítja,
		Illatozó füstje, gonoszt elriasztja, 
		Parazsát taposva, termést szaporítja,
		Általa sült étek, beteget gyógyítja.

		Mikor lemegy a Nap, este tüzet gyújtunk.
		Fényével, hevével, mi is erőt kapunk.
		Melegét fogadva, bajunkat kúrálja,
		Körtáncba befogva, lelkünket gyógyítja,
		Lángját átugorva, jövendőt mutatja,
		Hűs vízbe mártózva, testüket szárítja.
		
		Tűzhöz kérünk rőzsét, adjanak hát rőzsét!
		Ha nem adnak rőzsét, elvisszük a tőkét!

		Mikor lemegy a Nap, este tüzet gyújtunk.
		Fényével, hevével, mi is erőt kapunk.
		Kinek van családja, maradjon házával.
		Velük vigadozzék, meg a szomszédjával.
		Aki próbált legény, jöjjön tüzet rakni.
		Aki hajadon lány, szép koszorút fonni.

Tüzet jól megrakjuk, négyszögűre rakjuk.
Ki nem oda való, az onnan elhajtjuk.
Egyik szögén ülnek szép öregasszonyok,
A másikon ülnek szép hajadon lányok.
Harmadikon ülnek szép ifjú legények.
Negyediken ülnek szép öregemberek.
		
		Mikor lemegy a Nap, este tüzet gyújtunk.
		Fényével, hevével, mi is erőt kapunk.
		Szikrája villogjon, melegen, izzasztón.
		Láb el ne botoljon, csont el ne roppanjon,
		Mindenki táncoljon, lelkében vigadjon.
		Aki éhes, egyen – szomjasa meg igyon,

		„Tűz mellé bort, almát, túrót, lepényt kérünk
		Ha nem adnak semmit, majd egymásét esszük.”

		Mikor lemegy a Nap, este tüzet gyújtunk.
		Fényével, hevével, Napnak erőt adunk.
		Addig világíts tűz, amíg veled vagyunk.
		Aztán aludjál el, ha téged elhagyunk.
		A vízhez lemegyünk, magunkat bemártjuk.
		Hajnalkelő Napot, tisztulva fogadjuk.

Naprítus:	Nyárünnepen rakjunk tüzet – Fürösztőnek estéjén!
		Kéz a kézben örvendezzünk – tüzes körnek mezején!

		Gyertek lányok ki a rétre – koszorúkat megfonni!
Lombos ágból sátrat rakni – szagos füvet gyűjteni.
		
		Gyertek lányok le a vízhez – koszorúkat úsztatni!
		Megismerni a jövendőt – kívánatost találni.

		Gyertek lányok vacsorázni – ünnepi tűz fényében!
		Bélest eszünk, almát sütünk – bor és parázs hevében.
		
		Gyertek lányok a tűz köré – körtáncunkat eljárunk!
		Tiszta lángot átugorjuk – parazsát széttapossuk.

		Gyertek lányok fel a dombra – tűzkereket forgatunk!
		Tüzes üszköt megreptetünk – hűvös fűben bucskázunk.
		
		Gyertek lányok az erdőbe – kincses növényt kutatni!
		Nektek, termő zöld ágacskát – nekünk, bimbót találni.

		Gyertek lányok be a vízbe – port magunkról lemosni!
		Bimbó szirmát olvasgatni – kicsi ágat növelni.

		Gyertek lányok lombsátorba – ‘kiket fogtok, tiétek!
		Fejükön a koszorútok – legyen a ti jeletek.

		Gyűljünk lányok a mezőre – köszönteni új napot!
		Tüzes nyílnak röpte után – vessük el az új magot. 

		Menjünk lányok hazafelé – kezdjük meg egy új napot!
		Aki pedig okát látja – keresse fel a papot…

		Napforduló éjszakáján – bimbó és ág összenő!
		‘Ki párját is megtalálta – megáldja a Teremtő.

30. nap 	JÚNIUS 25. 		Napköszöntő		Nyárközép

Névnap: 	Vilmos, Olivia, Prosper, Nora		Bocsárd (pohárnok)
Népszokás: 	Takarítás, rendrakás, aratási készülődés. Aratószerszámok előkészítése.
 		Zárt nap.

Fohász:	Szép Nap! Új Nap! Új király! 
Vidd el az én nyavalyám!
		Ami fakó kipiruljon! 
Ami nedves felszáradjon! 
		Ami sebes varasodjon!
Ami beteg meggyógyuljon!

7. NYÁR HAVA
	ARATÁS HAVA – SZELES JAKAB HAVA – MÉZADÓ – RÁK HAVA
		3. fertály 1. hava 		Június 26. – Július 26.

1. nap 		JÚNIUS 26. 		

Névnap: 	János, Pál, Stojan, Adriana		Adony (adomány)
Népszokás: 	Aratási készülődés. Gyertyák, tűzszerszámok beszerzése. Gyertyák megáldása.
 		Üres nap.

Időjelző:	Ha tücsök szól éjszaka,
Forróság jön másnapra. 

2. nap 		JÚNIUS 27. 		

Névnap: 	László, Sámson, Ciril, Ladislav		Ladiszló (dicső hatalom)
Népszokás: 	Barack és alma szüretének kezdete. Befőtt, lekvár, almabor készítése. Cefrézés.
 		Áldáskérő, vendégjáró nap.

Áldáskérő: 	Ha elapad tiszta kutunk – László napján fohászkodjunk,
Hogy királyunk áldást hozzon – és kutunkban víz fakadjon.

3. nap 		JÚNIUS 28. 		

Névnap: 	Iréneusz, Beátus, Lubomir, Smiljan	Levente (kis lélek)
Népszokás: 	Készülődés az aratáshoz. Aratásban résztvevők összejövetele, közös áldomás.
 		Időjelző nap.

Időjelző: 	Holdnak ködös udvara, esőt jelez holnapra 

4. nap 		JÚNIUS 29. 		

Névnap: 	Péter, Pál, Ivett, Krešimir			Keszi (darab)
Népszokás: 	Fokhagyma-vásár. Aratás kezdete, aratók és szerszámok megáldása. 
		Időjelző dolognap.

Kéveőrző:	Itt van Péter, itt van Pál,
Vágd a búzát, érett már!

5. nap 		JÚNIUS 30. 		

Névnap: 	Emiliána, Vlastibor, Lucyca, Kajo		 Bese (karvaly)
Népszokás: 	Halászok, pákászok fél-ünnepe. Nyári halászidény, halszárítás kezdete. 
 		Időjelző nap.

Időjelző: 	Ha esőből zápor lesz, 
Rossz időt az jobbá tesz.

6. nap 		JÚLIUS 1. 		

Névnap: 	Diana, Tábita, Kalina, Estera		Tihamér (hallgatag)
Népszokás: 	Aratási szemle. Agyagnyerő, vályogvető és szárító helyek kijelölése. 
		Határjárás. Üres, dolognap.

Határjáró: 	Aki ráment gabonánkra, 
		Azt sújtsa a házunk átka!
		‘Ki birkáját rátelelte – úgy, fúvódjék fel majd tőle.
		‘Ki ekéjét belevágta – feleségét, más úgy hágja.
‘Ki kaszáját reá fogta – jószágát, más úgy meglopja!

Időjelző:	Júniusban, ha méh rajzik, méznek haszna is szétfoszlik. 

7. nap 		JÚLIUS 2. 		Sarlós Boldogasszony

Névnap: 	Ottó, Bertín, Jagoda, Višnja		Várkony (avar-hun)
Népszokás: 	Aratók fél-ünnepe. Kalászkoszorú körbehordozása. Gyógyfűgyűjtés.
 		Esőre „negyvenes” nap. Asszonyi dologtiltó nap.

Sarlós csízió:	Sarlós napján nyess gyógyfüvet, majd búzában vágjál rendet.
		Asszony mezőn ne dolgozzék, Boldogasszonyt ünnepeljék.

Begyűjtő: 	Pipacsvirág, ezerjófű – levendula és orbáncfű!
		Árnyék helyén szárítva – gyógyítóknak barátja!

Előjelző:	Július, ha nem főzi – Szeptember sem eheti.

8. nap		JÚLIUS 3. 		

Névnap: 	Tamás, Anatol, Miroslav, Radomir	Soma (som)
Népszokás: 	Aratási fél-ünnep. Első kévék megőrzése, rituális gyógyításokhoz.
 		Termés- és egészségvarázsló nap.

Intelem: 	Első kévét tartsad meg, Karácsonyig őrizd meg!
		Akkor etesd jószággal, hogy elteljen áldással.

9. nap 		JÚLIUS 4. 		

Névnap: 	Erzsébet, Prokop, Berta, Odon		Ódor (birtokos)
Népszokás: 	Vályogvetés előkészítése. Víz menti agyaggödrök kiásása, elárasztása.
	 	Arató- és időjelző nap.

Időjelző:	Légy és szúnyog, ha csipkednek – időromlást így jeleznek.

10. nap 	JÚLIUS 5. 		

Névnap: 	Antal, Ciril, Metód, Slaven		Sarolt (fehér menyét)
Népszokás: 	Karók, vesszők vágása. Gúlákba rendezés, szikkasztás. Lombsátrak kialakítása. 
 		Arató-és időjelző nap.

Időjelző: 	Ha vereslő az ég alja – erős szélnek hírét adja.

11. nap 	JÚLIUS 6. 		

Névnap: 	Mária, Dominika, Patrik, Gotard		Csaba (pásztor)
Népszokás: 	Asszonyünnep, lányavató (egyes helyeken ez Iván napi szokás).
 		Védő- és rontáselhárító, asszonyi dologtiltó nap. 

Átkozó: 	Kalászunkat, ‘ki meglopta, ajándékul ezt fogadja!
		„Szántófölded ne zöldelljen – búzád, borod ne teremjen!
		Anyád, apád ne ismerjen – fiad, lányod ne segítsen!
		Rokonságod elfeledjen – szülőfölded is kivessen!”

Lányavató: 	Asszony viszi koma lányát, hogy átadja tudományát.
		Asszonynépség ünnepére, vízben, fűben bő helyére.

Ott gyógyfüvet gyűjtögetnek, lombból kunyhót hevenyésznek.
Gyümölcsökből étket főznek, virágfűzért fonnak, kötnek.
		Este szagos fürdőt vesznek, fehér ingben vízhez mennek, 
		Égő mécset elúsztatnak, sötétjére Lelket hívnak.
		Kényeztetik, jóval tartják, éjfél után elbocsájtják.
		Megmártóznak, heverednek, pirkadatig ismerkednek.
		Amit tudtak szép asszonyok, így tanulták a nagylányok.

12. nap 	JÚLIUS 7. 		

Névnap: 	Apollónia, Vilibald, Donald, Kasztor	Velemér (nyugalmas)	
Népszokás: 	Vágott karók, vesszők tisztogatása. Válogatásuk paticsfalhoz, vesszőfonáshoz.
 		Arató- és időjelző nap. 

Időjelző:	Ha száraz volt Június, kipótolja Július.

13. nap 	JÚLIUS 8. 		

Névnap: 	Kilián, Edgár, Eugén, Ivan		Ellák (fővezér)
Népszokás:	Vályoggödrök árasztása. Pelyvás, szénás sár taposása paticsfal javításához.
 		Arató- és termésjelző nap.

Termésjelző:	Rozsaratás félig kész – hátra van még fele rész.

14. nap 	JÚLIUS 9. 		

Névnap: 	Lukrécia, Lujza, Veronika, Drahoslava	Koppány (diadalmas)
Népszokás: 	Paticsfalú házak, istállók és ólak építése, javítása. Salétromkert kialakítása. 
 		Arató- és időjelző nap. 

Időjelző:	Nappal párás melege, jégesőnek rossz jele. 

15. nap 	JÚLIUS 10. 		

Névnap: 	Amália, Engelbert, Szilvánusz, Ljuba	Kenese (vezéri)
Népszokás: 	Sövénykerítések, rekesztékek készítése vágott vesszőkből, karókból.
 		Arató- és időjelző nap.

Időjelző:	Délután, ha kakas szól, estig az ég válaszol.

16. nap 	JÚLIUS 11. 		

Névnap: 	Benedek, Milota, Oliver, Olga		Prav (igaz)
Népszokás: 	Szalma, törek kihordása vályogvetéshez. Vályogvetés dandárja.
 		Arató- és időjelző nap.

Időjelző:	Siessél az aratással, eső jöhet Margit nappal.

17. nap 	JÚLIUS 12. 		

Névnap: 	Izabella, Fortunát, Eleonóra, Brunon	Abony (apai)
Népszokás: 	Kévék behordása, nyomtatás és cséplés kezdete. Szénakazlak hordása.
 		Arató, és „hetes” időjelző nap.

Időjelző:	Ha szerencséd megszakad, hetes eső rád szakad.

18. nap 	JÚLIUS 13. 		

Névnap: 	Margita, Ernő, Henrik, Borivoj		Szilas (szilfás)
Népszokás: 	Leányvásár ideje. Aratólányok mustrája, leánykérések, kézfogók.
 		Arató, „negyvenes”, termés- és időjelző nap.

Csízió: 	Mérges Margit, ha nedves – negyven napig esős lesz.
		Férgesíti a diót – lyukassza a mogyorót.

19. nap 	JÚLIUS 14. 		

Névnap: 	Kamill, Roland, Esztella, Miroslav		Örs (kabar férfi)
Népszokás: 	Szalmakötéshez és fonáshoz kalászok válogatása és ízekre szedése.
 		Arató- és időjelző nap.

Csillagjelző: 	Vezér és Csősz égmagasban – igyekezzél aratásban.
		Ártó vihart, hogy kerüljed – Illés napig bevégezzed.

20. nap 	JÚLIUS 15. 		

Névnap: 	Henrik, Egon, Bonaventúra, Vladimir	Örkény (szertelen)
Népszokás: 	Cséplési munkák. Törek, felhasználása tapasztáshoz. Salétromgyűjtés.
 		Arató- és időjelző nap.

Termésjósló: 	Fellegeknek oszlása – zivatarok foszlása.
		Főszelének iránya – búza árát mutatja.

21. nap 	JÚLIUS 16. 		

Névnap: 	Ágost, Karméla, Mária, Dragomír		Barót (nyest)
Népszokás: 	Kazlak hordása, rendezése. Széna és szalmakötéllel lekötése.
 		Arató- és időjelző nap.

Időjelző:	Hangyák, ha szétfutkosnak, eső elől rohannak.

22. nap 	JÚLIUS 17. 		

Névnap: 	Endre, András, Bohuslav, Bogdan		Zuárd (boldogságos)	
Népszokás: 	Állatvásár hete. Baromfi kihajtásra tarlóra. Szóródott magvak feletetése. 
 		Arató- és időjelző nap.

Időjelző: 	Esti égnek veres alja, erős szelet hírül adja.

23. nap 	JÚLIUS 18. 		

Névnap: 	Frigyes, Kamilla, Arnold, Dalibor		Milan (kedves)
Népszokás: 	Szalma fonása és kötése. Kasok, tartók, díszek, fejfedők készítése.
 		Arató- és időjelző nap.

Időjelző: 	Kelő napnak veres fénye, erős szelet ígér délre.

24. nap 	JÚLIUS 19. 		

Névnap: 	Emilia, Dusana, Aurelia, Justa		Varsány (avar-alán)
Népszokás: 	Learatott területekre (gabonatartókra) állatok kihajtása, legeltetése.
 		Arató-és időjelző nap.

Időjelző: 	Nagy melegben hideg szél, 
Szürke éggel jeget mér.

25. nap 	JÚLIUS 20. 		

Névnap: 	Illés, Margaréta, Cesla, Ilja		Csesznek (tisztes)
Népszokás: 	Állatvásár hete. Búcsújárás. Villámlás, ménkű elleni babonás védekezés. 
 		Mezei dologtiltó, időjósló nap.

Aratástiltó: 	Illés napja nem hoz áldást – fejezzed be az aratást.
		Jég a termést elverheti – mennykő kazlat szétvetheti.

Emlékező:	Munka végén, estebédnél, 
Elődöknek tisztelegjél! 
		Gyújtsál gyertyát emlékükre, 
Idd poharad érdemükre!

26. nap 	JÚLIUS 21. 		

Névnap: 	Dániel, Lőrinc, Júlia, Dalina		Ilon (élénk)
Népszokás: 	Aratás befejezése, aratóünnep. Elszámolás, aratási részek kiadása. 
		Közösségi nap.

Számadó:	Elvégeztük az aratást, kínáljunk hát, jó áldomást!
		Készítsünk hát, bő vacsorát, húzassunk hát, szép muzsikát!
		Aratást már befejeztük, kazlakat is elrendeztük.
		Legyen kövér minden szeme, ízes legyen kenyérlisztje.

		Aratást már bevégeztük, koszorúkat megkötöttük,
		Tiszta vízben lefiredtünk, ételt, italt, megérdemlünk.
		Aratást, hogy befejeztük, jogos részünket kikértük,
		Mindenkitől elköszönünk, családunkhoz hazatérünk!

27. nap 	JÚLIUS 22. 		

Névnap: 	Mária, Magdolna, Marica, Léna		Naszlava (dicső lány)
Népszokás: 	Nagyvásár. Leányvásár. Egészség- és szerelmi varázslások. Nagymosás.
 		Kenyérsütési tilalom. Női mezei dologtiltó nap.

Leánycsízió:	Mária Magdolna – lány haját megnyírja. 
		Szőlőd lány lássa – kertedet kapálja.

Fohász:	Földanyám! 
Gyógyítsál!
		Angyalaid meglássanak!
Bajomból, hogy gyógyítsanak!
		Bánatomból, vidítsanak!
		Erőt, békét, hogy adjanak!
		Nyugodt álmot rám hozzanak!

28. nap 	JÚLIUS 23. 		

Névnap: 	Brigitta, Apollinár, Libor, Slobodan	Laborc (behódoló)
Népszokás: 	Cséplés siettetése. Nedves időben szalmatetők javítása, ólak fedése.
 		Termésjelző nap.

Vetésjelző:	Most elvetett uborka, veres cékla, újhagyma,
		Őszutóra beérik – disznótorra jól díszlik.

29 nap 	JÚLIUS 24. 		

Névnap: 	Kinga, Krisztina, Vladimír, Mirjana	Csenge (bozótos)
Népszokás: 	Nyári alma ideje. Aszalás, savanyítás. Befőtt, lekvár, bor és ecet készítése.
 		Időjelző nap.

Időjelző:	Krisztina, ha túl meleg, 
Karácsony már didereg. 

30. nap 	JÚLIUS 25. 		

Névnap: 	Jakab, Kristóf, Valentina, Dalibor		Tomor (vas)
Népszokás: 	Kádárok, bútorácsok fél-ünnepe és vására. Másodbor (csiger, lőre) idénye.
 		Termés- és időjósló nap.

Csízió:		Jakab napja, ha felhős, 
Havas tél lesz, nem esős.
		És, ha csillagos ege,
Sok gyümölcs lesz őszére.

31. nap 	JÚLIUS 26. 		Ketted asszony

Névnap: 	Anna, Anita, Joachim, Mirosława		Mirka (rendes lány)
Népszokás: 	Bálok, mulatozások. Nők ünnepe. Meddők, várandósok, nőbajosok fohásza. 
 		Asszonyi dologtiltó és termékenység-nap.

Dologtiltó:	Keddasszonya Anna – mulatságok napja.
		Asszonydolgot tiltó – répát vetni épp jó.

8. NYÁRUTÓ HAVA
	ÚJ KENYÉR HAVA – SEBES BERTALAN HAVA – ARATÓ – OROSZLÁN HAVA
		3. fertály 2. hava		Július 27. – Augusztus 25.		30 nap

1. nap 		JÚLIUS 27. 		

Névnap: 	Natália, Bozena, Celestyn, Pantaleon	Beten (fohász)
Népszokás: 	Nagyvásárok. Liba és kacsa felvásárlás idénye. Tikászok fél-ünnepe. 
 		Vetés- és termésjelző

Vetésjelző: 	Aratásnak végezte – tarlószántás ideje.
		Fojtott krumplit oda vess – első fagytól hogy szedhess.

2. nap 		JÚLIUS 28. 		

Névnap: 	Viktor, Ince, Nauzika, Svetomir		Szabolcs (vágott)
Népszokás: 	Kendernyövés. Virágos (porzó) kender kihúzogatása, puha szövet készítéséhez.
 		Időjelző nap.

Csillagjel: 	Sötét éjjel, tiszta égen – hullócsillag lesz most bőven.
		Lőrinc naptól újra jönnek – fényes Klárát köszöntenek

Ajánló:	Új méznek az ideje, mézelőknek ünnepe.
		‘Ki ahol most szüretel, jövőre ott mézre lel.

3. nap 		JÚLIUS 29. 		

Névnap: 	Márta, Olaf, Serafin, Blazenka		Cirpic (szenvedő)	
Népszokás: 	Középkori Erdélyben László napja is. Nők szépítkezése, vendégjárás.
 		Asszonyi dologtiltó, időjelző nap.

Időjelző: 	Nyár, ha Mártán nyafogó – Ignáctól már harsogó.

4. nap 		JÚLIUS 30. 		

Névnap: 	Judit, Péter, Ingeborg, Libusa		Szemő (szépszemű)
Népszokás: 	Jégveszély. Rovarkár elleni védekezés. Száraz időben csalánleves permetezés.
 		Időjelző, zárt nap.

Időjelző: 	Bárányfelhők legelése – szél és eső jelenése.

5. nap 		JÚLIUS 31. 		

Névnap: 	Ignác, Fábiusz, Vatroslav, Lubomir	Lubomér (szépséges)
Népszokás: 	Nagyvásár. Rontáselhárítás ideje. Gyógyítók, tudók, látók ünnepi estéje.
 		Időjelző és veszélyűző nap.

Időjelző:	Ignácnak arca – nyárutót mutatja.
		Ignácnak pilácsa – házadat megóvja.

6. nap 		AUGUSZTUS 1. 	

Névnap: 	Péter, Nádja, Bozidar, Ludomir		Ménrót (Mén-törzs)
Népszokás: 	Tarlórépa vetése. Gabona próbasütés. Haragosok kibékülése, megbocsátás.
 		Szőlőben dologtiltó. Időjelző, rámutató nap. 

Időjelző:	Amit főzött Július – tovább süti Augusztus.
		Amit sütött Július – megperkeli Augusztus.

Termésjelző:	Vasas Péter zápora, törökbúzát hizlalja. 
De ha ömlő eső veri – nemcsak veri, el is viszi.

Ajánló:	Új kovásznak házünnepe, új gabona szép kezdete!
		Megerjesztett vizes korpa, sűrűje – a kovászt adja.
		Leve – kiszét és ciberét; íze – gazdasszonya hírét.

7. nap 		AUGUSZTUS 2. 	

Névnap: 	Gusztáv, Mária, Karina, Stefan		Lehel (lehelet)
Népszokás: 	Túri vásár. Gabona és takarmány felvásárlása. Gabonások fél-ünnepe.
	 	Időjelző nap.

Időjelző: 	Hónapkezdés, ha esős, Tél jövése sietős.

8. nap 		AUGUSZTUS 3. 	

Névnap: 	Ágost, Lídia, Jergus, Nikodémusz		Bernát (medveerejű)
Népszokás: 	Dinnyeszüret idénye. Kunyhótársaságok vacsorája. Dinnyebor (csiger) áldomás.
 		Termésjelző nap.

Termésjelző:	Hogyha Ágost száraz, napos – úgy, gyümölcse is takaros.

9. nap 		AUGUSZTUS 4. 	

Névnap: 	Domonkos, Dominika, Rainer, Krasoslav	Törtel (négyek ura)
Népszokás: 	Birkanyírás ideje. Gyapjú áztatása folyóvízben, mosása, szárítása. 
 		Időjelző nap.

Időjelző: 	Dominik, ha vetkőzik – Márk, bundába öltözik. 

10. nap 	AUGUSZTUS 5. 		Havi Boldogasszony	

Névnap: 	Mária, Krisztina, Oszvald, Snezana	Sárna (őz)	
Népszokás: 	Nagyvásárhét ideje. Dinnye, barack, nyári alma felvásárlása. 
 		Termésjelző idő.

Termésjelző:	Tengerit, ha eső veri, nemcsak veri, üszke viszi. 

11. nap 	AUGUSZTUS 6. 	

Névnap: 	Berta, Jozefina, Nehoslav, Slava		Gyécsa (kisebb herceg)
Népszokás: 	Szőlőkapálás ideje. Gyomlálás, támasztás, felkötözés. Csalános permetezés.
	 	Időjelző nap.

Időjelző: 	Éjszakának szelei, biztos idő jelei.

12. nap 	AUGUSZTUS 7. 	

Névnap: 	Albert, Kajetán, Stefánia, Klaudia		Kötöny (lovas utóvéd)
Népszokás: 	Szőlősgazdák napja. Jégverés, villámcsapás és madárkár elleni praktikák.
 		Időjelző nap.

Időjelző: 	Nagy forróság első héten – bő havazás lesz a télen. 

13. nap	AUGUSZTUS 8. 	

Névnap: 	Ágost, Dominik, Virgín, Hartvig		Zádor (háborgó)
Népszokás: 	Szőlőgondozás. Beteg részek eltávolítása. Fürtök tormaleves permetezése.
 		Rontáselhárító és egészségvarázsló nap.

Elhárító:	Ha férfi igézte, szálljon kalapjára!
		Ha asszony igézte, szálljon a kontyára!
		Ha leány igézte, szálljon fonatára!
		Ott zúgva forogjon, ragadjon reája!

14. nap 	AUGUSZTUS 9. 	

Névnap: 	Román, Roland, Lubomira, Ryzard	Milorad (kedveskedő)
Népszokás: 	Tárolóedények tisztítása. Gyümölcsborok lefejtése. Cefre vizsgálása.
 		Időjelző nap.

Időjelző: 	Ha holdtölte közeleg, forgolódik a meleg.
		Ha túl sok volt – lehűlés. Ha kevés volt – hevülés.
		Ha száraz volt – eső lesz. Ha nedves volt – aszály lesz.

15. nap 	AUGUSZTUS 10. 	

Névnap: 	Lőrinc, Varvinec, Bogdan, Lovro		Hugya (csillagocska)
Népszokás: 	Nagyvásár. Kerepűs pásztorok (csőszök) felfogadása, a szőlők védelmére.
 		Idő- és termésjelző nap.

Csízió:		Tüzes Lőrinc, hogyha szép – lesz sok gyümölcs, többje ép.
		De ha Lőrinc esőt adja – gyümölcsöd azt megsiratja.

Időjelző: 	Tüzes naptól Pisis napig – nagy hőség, ha beköszönt,
		Telünk havas és hideg lesz, – ‘mit a búza megköszön.

16. nap 	AUGUSZTUS 11. 	

Névnap: 	Zsuzsanna, Klára, Dulcia, Lilia		Tarján (alkirály)
Népszokás: 	Gyékénygyűjtés. Levágás, terítés, szárítás. Falakról salétromgyűjtés.
 		Termésjelző nap.

Termésjelző: 	Istvánig, ha eső esik, körte és tök vizesedik.

17. nap 	AUGUSZTUS 12. 	

Névnap: 	Klára, Hilária, Darina, Leticia		Lekh (ravasz)
Népszokás: 	Gyógyfüvek gyűjtése, szárítása. Gyümölcsérés megszemlélése.
 		Idő- és termésjelző nap.

Termésjelző:	Tiszta napja, sok bort ígér – meleg napja, jó bort remél.

Csillagjel: 	Sötét éjjel, tiszta égen, 
Hullócsillag ismét bőven.
		Tüzes Viktor, aki küldi,
Fényes Klárát így köszönti. 

18. nap	AUGUSZTUS 13. 	

Névnap: 	Hippolit, Kasszián, Alena, Belinda		Kászon (savanyú)
Népszokás: 	Lovak gyógyításának kedvező ideje. Istálló takarítása, kifüstölése. 
 		Vetésjelző nap.

Vetésjelző: 	Sárhüvelybab, zöldborsó
Megterem, ‘míg jön a hó.

19. nap 	AUGUSZTUS 14. 	

Névnap: 	Marcel, Maximilián, Mojmír, Eusebius 	Bere (fás)
Népszokás: 	Ünnepi készülődés. Kenyérsütés, virágkoszorúk kötése, rendrakás.
 		Időjelző nap.

Időjelző:	Ha sok volt már esőből – nem lesz jó bor, szőlőből.

20. nap 	AUGUSZTUS 15. 		Nagyboldogasszony

Névnap: 	Mária, Marcela, Marija, Tarzícia		Rada (boldog nő)
Népszokás: 	Nagyvásár. Díszítés virágkoszorúkkal. Temetői körmenet, búcsújárás.
 		Kenyérsütési tilalom. Asszonyi dologtiltó, füves nap.

Ima: 		Dicséret neked Nagyasszony!
		Legyen áldott a neved. Mindörökké, Teneked! 

Csízió: 	Boldogasszony, Nagyasszony – virágokat fakasszon!
		Gyógyfüveket most szerezz – asszony dolgot ne végezz. 

Begyűjtő: 	Szamóca és szederlevél – boróka és macskagyökér,
		Árnyékban jó szárítva – gyógyítóknak áldása.

21. nap 	AUGUSZTUS 16. 	

Névnap: 	Rókus, Joachim, Leonard, Stefán		Csépán (koszorú)
Népszokás: 	Takarítás, tisztítás, füstölés, szellőztetés. Gyógyítás ideje. Fürösztés, kenés.
 		Időjelző nap.
	
Időjelző: 	Akác újravirágzása, meleg ősznek híradása.

22. nap 	AUGUSZTUS 17. 	

Névnap: 	Jácint, Libert, Milica, Slobodan		Hetény (hetedik gyermek)
Népszokás: 	Körte és szilvaszüret kezdete. Válogatás, magozás. Befőtt eltevése, cefrézés. 
		Időjelző, dolognap.

Időjelző:	Ha még most is nő gomba – kevés lesz a tél hava.

23. nap 	AUGUSZTUS 18. 	

Névnap: 	Ilona, Elena, Heléna, Rajnald		Szépa (szépasszony)
Népszokás: 	Körte és szilvaszüret ideje. Aszalás, lekvár főzése, szilvaíz sütése.
 		Termésjelző nap.

Emlékeztető:	Nyárutónak vége fele – gyümölcsszüret szép ideje.
		Lekvárt főzzél és aszaljál – tégy befőttet, savanyítsál.

24. nap 	AUGUSZTUS 19. 	

Névnap: 	Lajos, Lýdia, Boleslav, Tekla		Huba (türk kán)
Népszokás: 	Ünnepi készülődés. Kenyér sütése új gabonából. Szalmakoszorú kötés.
 		Vetésjelző nap.

Vetésjelző:	Spenót, sóska vethető – tavasszal már szedhető!
		Retek, cékla, saláta – jó lesz téli asztalra.

25. nap 	AUGUSZTUS 20. 	

Névnap: 	István, Bernát, Arabela, Samuel		Vajk (bőséges)
Népszokás: 	Nagyvásárok. Közösségi játékok. Vendéglátás. Nyáresti regölések.
 		Búcsújárás.
	
Emlékeztető: 	Új magokból süss kenyeret, rój szegéskor rá keresztet!
		Amit levágsz, az a tied! Ha megtörted, meg is egyed!
		‘Mit leejtesz lefújdossad, evés előtt megcsókoljad!
		Ki rátapos, fohászkodjék, Földanyához bocsánatért!

26. nap 	AUGUSZTUS 21. 	

Névnap: 	Anasztáz, Sámuel, Piusz, Johanna		Kemenes (köves)
Népszokás: 	Gyékénygyűjtés befejezése. Száraz gyékény kévézése, hazavitele.
 		Termésjelző nap.

Vetésjelző:	Karalábé, káposzta – duggatható palánta.
		Most ültetett szamócád – nyárelőre termést ád. 

27. nap 	AUGUSZTUS 22. 	

Névnap: 	Mária, Tihamér, Szigfrid, Vladislava	Menyhárt (erősszívű)
Népszokás: 	Várható esős idő előtt, a vert vályog összegyűjtése, hazaszállítása, takarása.
 		Időjelző nap.

Időjelző:	Máriának napja, őszelőt mutatja.

28. nap 	AUGUSZTUS 23. 	

Névnap: 	Rózsa, Szidónia, Filip, Vlastislav		Zsadány (várakozó)
Népszokás: 	Tapló (pötye), gyékénybuzogány (páka), ürömbuga gyűjtése, tűzgyújtáshoz.
 		Termésjelző nap. 

Termésjelző:	Ha e napon eső esik, káposzta is fejesedik.

29. nap	AUGUSZTUS 24. 		

Névnap: 	Bertalan, Jerzy, Barisa, Zlata		Taksony (szilaj)
Népszokás: 	Nagyvásár. Tímárok, bőrművesek és lószerszámosok fél-ünnepe. Ördögűzés.
 		Idő- és termésjelző nap.

Csízió:		Miként Bertalan arcát mutogatja, 
Ősznek ideje, magát akként tartja.
		Rabló madarat zajjal elkergessed,
		Őrizd szőlődet, hogy te is megszedhessed. 

Ajánlás: 	Nyártól búcsúzz alázattal, termést fogadd áldozattal!
		Malacot vágj vagy birkát, öblítse bor a torát!

30. nap 	AUGUSZTUS 25. 		Gonoszűző	

Névnap: 	Lajos, Patrícia, Luiza, Radim		Délibáb (szépasszony)
Népszokás: 	Középkorban ez volt Bertalan napja. Gyógyító, rontás- és gonoszűző nap. 
 		Termésjelző, zárt nap.

Termésjelző: 	Levél már zöld, buga sárga – köles érik aratásra.

9. ŐSZELŐ HAVA
	GYÜMÖLCSADÓ HAVA – FÖLDANYA HAVA – ASZALÓ – SZŰZ HAVA
		3. fertály 3. hava	Augusztus 26. – Szeptember 24.		30 nap

1. nap 		AUGUSZTUS 26. 	

Névnap: 	Natália, Tália, Zamfira, Aleksandar	Cseke (gázló)
Népszokás: 	Nagyvásár. Szilva felvásárlása. Hordók, kádak, teknők beszerzése.
		Időjelző, dolognap.

Időjelző: 	Kora reggel bő harmatja, 
Meleg időt marasztalja.

2. nap 		AUGUSZTUS 27. 	

Névnap: 	Cézár, Mónika, Silvius, Honorat		Gazsó (kincsőrző)
Népszokás: 	Férjes asszonyok vendégeskedése. Édesanyák, anyósok meglátogatása.
 		Időjelző és dologtiltó nap.

Időjelző:	Egész ég, ha beborul,
Néhány nap, míg elvonul.
		De ha dörög, villámlik,
Nem marad, csak két napig.		

3. nap 		AUGUSZTUS 28. 	

Névnap: 	Ágoston, Patrycja, Wyszomir, Sobieslav	Bános (kormányzósági)
Népszokás: 	Gyógyítók, tudók, remeték megtisztelése. Zarándokok kínálása másodborral.
 		Időjelző nap.

Időjelző:	Ágostonnak nagy melege, 
Fagyos Kata baljós jele.

4. nap		AUGUSZTUS 29. 	

Névnap: 	János, Nikolaj, Nikola, Beata		Bolda (boldog)
Népszokás: 	Nagyvásár. Vessző-, háncs-, kéreg- és gyékénytermékek beszerzése.
 		Termés és időjelző nap.

Termésjelző: 	János napnak esője – dió tönkretevője.

5. nap 		AUGUSZTUS 30. 	

Névnap: 	Rózsa, Leticia, Rebeka, Radoslava		Pázmán (ismerős)
Népszokás: 	Kender felszedése, bugázása. Kúpokban szikkasztás, majd áztatás.
 		Időjelző nap.

Időjelző: 	Rózsa, ahogy hervadozik, meleg nyár úgy távolodik.

6. nap		AUGUSZTUS 31. 	

Névnap: 	Arisztid, Izabella, Rajmund, Ramón	Hanga (fenyér)
Népszokás: 	Kenderbuga szárítása napos-szellős helyen, majd kendermag cséplése.
 		Időjelző napja.

Időjelző: 	Fecskék, hogyha gyülekeznek – épp időben készülnek.
		De ha máris útra keltek, hideg idők közelednek.

7. nap 		SZEPTEMBER 1. 	

Névnap: 	Egyed, Tamara, Drahoslava, Branislav	Felicsi (társ)
Népszokás: 	Őszi búzavetés kezdete. Szüretig a szőlőhegyre csak gyalog szabad menni. 
 		Gyógyító, idő-és termésjelző nap.

Csízió:		Amilyen, ma Egyed napja – amolyan lesz őszhó napja.
Ha derült az ideje – édes lesz a gyümölcse.
		Disznót mától jól hizlaljad – Karácsonyra, hogy vághassad!

8. nap 		SZEPTEMBER 2. 	

Névnap: 	Imre, István, Ingrida, Kalista		Bogdán (isten adta)
Népszokás: 	Hagyma, zöldség és maradék uborka, paprika, paradicsom savanyítása.
 		Időjelző nap.

Időjelző: 	Amilyen volt Egyed napja – mától olyan lesz hónapja.

9. nap 		SZEPTEMBER 3. 	

Névnap: 	Gergely, Hilda, Broniszláv, Belo		Csobán (pásztor)
Népszokás: 	Istállók, ólak takarítása. Trágyakihordás, friss szalmával almozás.
 		Időjelző nap.
	
Időjelző: 	Ha az idő szép, napos, négy napig még maradós.

10. nap 	SZEPTEMBER 4. 	

Névnap: 	Rozália, Ida, Kandid, Ruszalka		Róza (rózsa)
Népszokás: 	Dinnyeszedés vége. Ezután szedett dinnyék feletetése állatokkal.
 		Időjelző nap.

Időjelző: 	Ha gyümölcsfa kivirágzik, hosszú-szép ősz ígérkezik.

11. nap 	SZEPTEMBER 5. 	

Névnap: 	Lőrinc, Viktor, Regan, Bojan		Alpár (hős férfi)
Népszokás: 	Sózott hal szárításának, füstölésének befejezése. Tárolás száraz padláson.
 		Idő- és termésjelző

Csízió: 	Pisis Lőrinc rondíthat – dinnye bele megposhad.
		Víz már hideg, hal bukik – kígyó, béka mind búvik.

12. nap 	SZEPTEMBER 6. 	

Névnap: 	Zakariás, Beáta, Magnusz, Alica		Harkány (horka)
Népszokás: 	Gyümölcsfák kezelése. Beteg részek, vágása, elégetése. Salétromszérű hamuzása.
 		Időjelző nap.

Időjelző: 	Ha esős volt tegnapja, esős lesz a hónapja.

13. nap	SZEPTEMBER 7. 	

Névnap: 	Regina, Mariana, Melchior, Dusán		Rege (monda)
Népszokás: 	Kovácsok fél-ünnepe, vendégelése. Szekerek, szerszámok javítása, patkolás.
 		Időjelző nap.

Időjelző: 	Amilyen lesz holnapig, olyan lesz majd Terézig.

14. nap 	SZEPTEMBER 8. 		Kis boldogasszony

Névnap: 	Mária, Adriána, Miriana, Radoslava	Aszonkus (kisasszony)
Népszokás: 	Nagyvásár. Vetőmagok beszerzése, megáldása. Dióverés kezdetet. Búcsújárás. 
 		Hajnali napköszöntés. Varázsló, női dologtiltó nap. 

Csízió:		Kisasszonynak vetése, jövő gazdag termése.
		Asszony házban ne dolgozzék, kinn a mezőn munkálkodjék.

15. nap 	SZEPTEMBER 9. 	

Névnap: 	Gorgiás, Péter, Martina, Szergiusz		Gara (fekete)
Népszokás: 	Gombaszedés időszakának második fele. Szárítás, pácolás, savanyítás.
 		Időjelző nap.

Időjelző: 	Ha fecskék még maradtak, jó időről tudatnak. 

16. nap 	SZEPTEMBER 10. 	

Névnap: 	Miklós, Honória, Oleg, Pulcheria		Tardos (helytálló)
Népszokás: 	Földáldomás. Őszi ugarszántás, gabonavetés, boronálás, hengerlés.
 		Vetésjelző nap.

Vetésjelző: 	Mélyszántásnak ideje, őszi vetés kezdete.

17. nap 	SZEPTEMBER 11. 		

Névnap: 	Teodóra, Helga, Zdislav, Cvjetko		Dagna (újnap)	
Népszokás: 	Csemegeszőlők szüreti időszaka. Must és menyecskebor készítése.
 		Időjelző dolognap.

Időjelző: 	Ha dörög és szemerkél, jövő évre jót ígér.

18. nap	SZEPTEMBER 12. 		Segítő Boldogasszony
Névnap: 	Mária, Irma, Radzimir, Gwidon		Szelestény (falusi)
Népszokás: 	Búcsújárás. Vendéglátás. Négyfalus mulatság. Kacsa, töltött paprika, lepény sütése. 
Időjelző és mulatozó nap.

Időjelző:	Ha Mária szép napos, vének nyara maradós.

19. nap 	SZEPTEMBER 13. 	

Névnap: 	Kornél, Amátusz, Amáta, Ctibor		Krizsán (keresztes)
Népszokás: 	Mogyoró- és mandulaszüret. Hulladék égetése. Salétromszérű hamuzása.
 		Vetésjelző dolognap.

Vetésjelző:	Kertművelés jó hete, sóska, spenót vetése.
		Kerted földjét gazoljad, jövő évre trágyázzad!

20. nap 	SZEPTEMBER 14.

Névnap: 	Szeréna, Radomira, Dragan, Ľudomil	Szerény (szerfalu)
Népszokás: 	Bodza, som, berkenye és szederszedés kedvező időszaka. Gesztenyeszüret.
 		Búcsújárás.

Figyelmező: 	Szeptember közepe, mandula érése,
		Szilva begyűjtése, lekvár eltevése.

21. nap 	SZEPTEMBER 15. 	

Névnap: 	Katalin, Melissza, Jolana, Albin		Bogát (gazdag)
Népszokás: 	Vadalma gyűjtése. Savanyúság, bor és ecetkészítés. Komlószüret. Szárítás. 
 		Időjelző nap.

Időjelző:	Ha vadludak délre húznak, korai tél elől szállnak. 

22. nap 	SZEPTEMBER 16. 	

Névnap: 	Edit, Ciprián, Ludmilla, Duňa		Szudomér (ítélő)	
Népszokás: 	Madárcsőszök fogadása. Napraforgó betakarításának siettetése.
 		Időjelző nap.

Időjelző: 	Ha szükség jön Editre – idő fordul esősre.

23. nap 	SZEPTEMBER 17. 	

Névnap: 	Zsófia, Lambert, Hildegárd, Kornelije	Kolomba (galamb)
Népszokás: 	Juhok tejelésének (fejésének) befejezése. Sajtkészítési időszak vége.
 		Időjelző-rámutató nap.

Időjelző:	Lambert napja ugyanaz, mint ‘milyen lesz a tavasz.

24. nap 	SZEPTEMBER 18. 	

Névnap: 	József, Diána, Eugénia, Ariadna		Timur (vas)
Népszokás: 	Sóskaborbolya és korai birs szedése, túl édes lekvárok sűrítéséhez.
 		Időjelző nap.

Időjelző: 	Ha csalira kap a hal, nap melege még ural. 

25. nap	SZEPTEMBER 19. 	
Névnap: 	Konstancia, Vilhelmina, Emília, Mária	Sebő (lövész)
Népszokás: 	Kukoricatörés ideje. Csövek górézása, szárvágás, kévézés, gúlázás.
 		Időjelző nap.

Időjelző: 	Szép időnek tiszta ege, jó gyümölcsnek biztos jele.

26. nap	SZEPTEMBER 20. 	

Névnap: 	Euszták, Filippa, Luboslav, Liboslav	Ugrorusz (ruszin)	
Népszokás: 	Burgonya, sárgarépa, petrezselyem, zeller, cékla, fekete retek felszedése.
 		Időjelző nap.

Időjelző: 	Ahány fagy volt Máté előtt, annyi lesz majd Pongrác mögött. 

27. nap 	SZEPTEMBER 21. 	

Névnap: 	Máté, Mira, Jónás, Ifigénia		Bugac (gulyás)
Népszokás: 	Nagyvásár. Vetési tilalom (pelyvahét). Szőlőhegyi szemle. Borfejtés.
 		Időjelző, mezei dologtiltó nap.

Napjelző: 	Nappalnak ideje éjjellel egyezik,
		Őszünnep, kisfarsang – immár közeledik.

Heti csízió:	Máté hete nem jó vetni, hasznos inkább hordót mosni.
		Mert, ha Napja látható – jó szüret ‘s bor várható!

28. nap 	SZEPTEMBER 22. 	

Névnap: 	Móric, Tamás, Mauríciusz, Emerita	Székely (határvédő)
Népszokás: 	Mihály napi készülődő. Nyájak szétosztása, állatok kezelése, jelölése. 
 		Időjelző és dolognap.

Időjelző: 	Napsütéses Móric napja – hóviharok hírét adja.

Hálaadás: 	Hála néked Teremtő!
		Mert segítettél, hogy italom meglegyen!
		Mert erőt adtál, hogy ételem meglegyen!
		Mert, hitet adtál, hogy holnap is meglegyen! 

Ajánló: 	Már most készülj Mihály napra,
		Hagyományos áldomásra!
		Bozát buggyants pirult lisztből, 
		Méhsört főzzél komlós mézből!
		Murcit szűrjél érő mustból,
		Gyertyát készíts méhviaszból!

29. nap 	SZEPTEMBER 23. 	

Névnap: 	Tekla, Lina, Zdenka, Bogusław		Baslav (hírneves)
Népszokás: 	Gyümölcs-szüreti készülődés. Téli gyümölcsök helyének takarítása, elrendezése.
 		Gyógyító és rontás-elhárító, zárt nap.

Fohász: 	Földanyám! 
Testem fáj!
		Senkinek sem mondom, csak neked panaszlom.
		Kórból, bajból gyógyíts meg, rontás elől mentsél meg.

30 nap 	SZEPTEMBER 24. 		Gyümölcsadó Boldogasszony

Névnap: 	Gyárfás, Gellért, Mercédesz, Lubor	Jámbor (jóindulatú)
Népszokás: 	Közös gyümölcsszüret. Lekvár és befőtt elrakása, aszalás. Cefrekészítés.
 		Asszonyi dologtiltó nap.

Ima:		Dicséret neked Földanya!
    		Legyen áldott a Te neved.
    		Most, mindörökké. Úgy legyen!

Fohász:	Földnek Anyja! Hozz bőséget!
    		Hárítsd el a betegséget.
    		Érleljed be gyümölcsidet.

10. ŐSZ HAVA
	BEHAJTÁS HAVA – TOROS DÖMÖTÖR HAVA – SÁRGULÓ – MÉRLEG HAVA
		4. fertály 1. hava 	Szeptember 25. – Október 25.		31 nap	

1. nap 		SZEPTEMBER 25. 	

Névnap: 	Eufrozina, Vladislav, Aurelia, Kleofa	Solymár (solymász)
Népszokás: 	Vénasszonyok nyara időszerű. Száraz időben épületek javítása, téli időszakra.
 		Időjelző nap.

Időjelző:	Kleofás, ha esős ködös – tél havas lesz, sötét felhős.

2. nap 		SZEPTEMBER 26. 	

Névnap: 	Jusztina, Edita, Kozma, Damján		Csangó (fellármázó)
Népszokás: 	Nagyvásár. Gyógyítók, tudók és látók fél-ünnepe. Emberek és állatok gyógyítása.
 		Rontásűző nap.

Gyógyító: 	Kozma, Damján megsegít, betegségből kigyógyít. 
		Jó füveket megmutatja, rossz heveket elmúlatja.

3. nap 		SZEPTEMBER 27. 	

Névnap: 	Mirabella, Vince, Ciprián, Gaj		Kósa (kos)
Népszokás: 	Állatok számbavétele, jelölése, gyógyítása és védelme behajtás előtt.
 		Időjelző nap.

Időjelző: 	Ha még repked fecske, 
Újévig lesz enyhe.

4. nap 		SZEPTEMBER 28. 	

Névnap: 	Vencel, Salamon Vaclav, Kariton		Szalim (sértetlen)
Népszokás: 	Mihály előtti esti készülődés. Kondák behajtása, szétválogatása.
 		Időjelző nap.

Időjelző: 	Vencel heti keleti szél, hosszú kemény telet ígér.

Ajánló: 	Készülődjél jó szokásra – Mihály napi áldomásra!
		Bozát, méhsört, murcit fejtsed – gyertyabábot elkészítsed!

5. nap 		SZEPTEMBER 29. 		Kisfarsang

Névnap: 	Mihály, Gábriel, Rafael, Dadzbog		Tőzsér (marhakereskedő)
Népszokás: 	Állatvásár hete. Juhászok és kondások ünnepe. Behajtás, számadás. Búcsújárás.
 		Közösségi és időjósló nap.

Időjósló:	Mihály lova, ha deres – hideg tél jő, és jegyes.
		Házat tisztán megtartsad, Kisfarsangot fogadjad!

Számadó: 	Mihály napja elérkezik, juhászidő most kitelik.
		Juhokat is számba veszik, bárányokat megjelölik.
Az egyiknek van ürüje, a másiknak meg csengőse.
		Sírnak-rínak a bárányok, elszegődnek a juhászok.

Bojtársirám:	Mihály napkor meghívtak, paprikással kínáltak.
		Mihelyt boltáruk lettem, már csak kását ehettem.
		De ezt most már nem tűröm, más juhászhoz szegődöm!
		Ez meg legyen magában, falu előtt csúfságban!

Báránysirám:	Mihálykor már hűl az idő,
		Sűrűn tornyosul a felhő.
		Kisbárányok sírnak-rínak,
		Bojtáruknak panaszkodnak.
		Mondja meg a számadónak,
		Adjon szénát juhainak!
		Mert, ha éhen teleltetnek, 
		Jövő nyáron már nem fejnek. 

6. nap 		SZEPTEMBER 30. 	

Névnap: 	Jeromos, Honória, Una, Vera		Örsúr (kabar vezér)
Népszokás: 	Kisfarsang. Nagyvásár. Burgonya, kukorica, gumós zöldségek felvásárlása. 
		Közösségi nap.
	
Rigmus:	Kisfarsang már beköszöntött, szerteküldöz lánykérőt!
		Háztűznéző, hozomány! Sokba kerül minden lány!

7. nap 		OKTÓBER 1. 	

Névnap: 	Terézia, Remig, Remus, Danuta		Hornyák (hegylakó)
Népszokás: 	Kisfarsang. Gumós termések vermelése. Szüret kezdete Délvidéken.
 		Időjelző, dolognap.

Időjelző: 	Vadlibák, ha nem készülnek, hosszú őszre rendezkedtek.

8. nap 		OKTÓBER 2. 	

Névnap: 	Berengár, Levoslav Teofil, Andelko	Tomaj (hallgatag)
Népszokás: 	Kisfarsang. Leányvásár. Legények bandázása, próba és beavatás.
 		Kerti vetőnap.
	
Vetésjelző:	Kertművelés ideje, spenótvetés véghete.
		Kerted földjét ássad fel, ágyasokat rendezd el!		

9. nap 		OKTÓBER 3. 	

Névnap: 	Tereza, Évald, Heliodor, Maximilian	Barót (nyest)
Népszokás:	Kisfarsang. Istállók és ólak takarítása. Állatok tisztogatása, gyógyítása.
 		Időjelző nap.

Időjelző:	Viharos szél telet hozza, márciusig itt is tartja.

10. nap 	OKTÓBER 4. 		

Névnap: 	Ferenc, Edvin, Rozalia, Petronije		Zóra (hajnal)	
Népszokás: 	Kisfarsang. Gyógyfűgyűjtés. Vetőhét kezdete. Gonosz űzése durrogtatással.
 		Termésjelző és védő nap.

Csízió:		Ferenc napon vetett búza, bő terméssel meghálálja.
		Nyírfa ágát most kitűzzed, ártó erőt így elűzzed!

11. nap 	OKTÓBER 5. 	

Névnap: 	Flávia, Placid, Blahomír, Miodrag		Etele (folyam menti)
Népszokás: 	Kisfarsang. Hagyma, fokhagyma, torma és áttelelő zöldségek vetése.
 		Termésjelző nap.

Termésjelző:	Októbernek eleje, diószüret legvége.

12. nap 	OKTÓBER 6. 	

Névnap: 	Ábrán, Brúnó, Natália, Vera		Berény (behódolt)
Népszokás: 	Kisfarsang. Leánykérések, háztűznézések, hozományalkuk kezdete.
 		Szerelmi varázsló, férjjósló este.

Jósló:		Figyelj vénlány éjfélkor, jelet kapsz majd párodról.
		Szegény lesz – ha hideget. Gazdag lesz – ha meleget.
		De ha a jel nem tetszik, Köss egy legényt szüretig!

13. nap 	OKTÓBER 7. 	

Névnap: 	Amália, Maria, Eliska, Ambrozije		Bakács (istenes)
Népszokás: 	Kisfarsang. Legényfogó. Lányok bandázása, befogadások és beavatások.
 		Őszi vetészáró dolognap.

Vendégváró: 	Diós kalács, almás lepény, ezt kínáljad, ha jön legény.

Ajánló:	Őszi vetés végét járja, készüljél az elmúlásra!
		Szerszámokat takarítsad, vetőmagot válogassad!

14. nap 	OKTÓBER 8. 	

Névnap: 	Brigitta, Pelagia, Zvonimir, Simeon	Magor (pusztai magyar)
Népszokás:	Kisfarsang. Leánykérések és háztűznézések. Elő-szüreti bor kóstolása.
 		Termésjelző nap.

Termésjelző:	Ha Sarolta, nem volt esős – mogyoró, úgy bőven termős.
		Jobb mielőbb begyűjteni – madaraktól megmenteni.

15. nap 	OKTÓBER 9. 	

Névnap: 	Dénes, Dioniz, Dionízia, Varejija		Putnok (puttonyos)
Népszokás: 	Kisfarsang. Kunsági és jászsági szőlőszüret ideje. Aszalás, mustkészítés.
 		Időjelző nap.

Télmutató:	Ha északról fú a szél, hideg télre készüljél!
		Tiszta ege, ha csillagos – kemény lészen és ropogós.

Ha nyugatról fú a szél, enyhe télre készüljél!
		Ha felhő is száll az égen – bő termés lesz jövő évben.

16. nap 	OKTÓBER 10. 	

Névnap: 	Gedeon, Dániel, Slavomíra, Krasomila	Gerjén (rangidős)
Népszokás: 	Kisfarsang. Nagyvásár. Gyümölcs, szőlő, must és törköly felvásárlása. 
 		Vetés- és időjelző nap.

Vetésjelző: 	Most éri meg mákot vetni, így nyárra már be tud érni.

17. nap 	OKTÓBER 11. 	 

Névnap: 	Placida, Bruno, Zvonimír, Selena		Szente (szende)
Népszokás: 	Kisfarsang. Vetőhét vége. Felszerelések tisztítása, tavaszi munkákhoz
		Gyógyító és rontásűző nap.

Emlékeztető:	Javast, kenőt felkeressed,
Jómagadat megnézessed!
		Bajaidat kúráltassad,
Borral, mézzel megháláljad!

18. nap 	OKTÓBER 12. 	 

Névnap: 	Miksa, Edvin, Maximilián, Szerafin	Bolyk (bika)
Népszokás: 	Kisfarsang. Szőlőszüret kezdete Őrségben és Alpokalján. 
 		Termésjelző.

Termésjelző: 	Sütőtök, uborka, répa és káposzta,
		‘Ki már begyűjtötte – télre jól elrakta.

19. nap 	OKTÓBER 13. 	

Névnap: 	Ede, Eduárd, Kelemen, Teofil		Kálmán (maradék)
Népszokás: 	Kisfarsang. Alma és körteszüret. Aszalás. Befőtt, lekvár bor és cefre készítése.
 		Termésjelző.

Időjelző:	Késő alma, téli körte, tovább nem vár a szedésre.

20. nap 	OKTÓBER 14. 	

Névnap: 	Ilona, Lívia, Kalist, Boris			Alán (nyugati jász)
Népszokás:	Kisfarsang. Lovak és lovasok felkészülésének kezdete a szüretzáró felvonulásra. 
 		Idő- és termésjelző.

Időjelző: 	Ha már lehullt fák levele, jó termésnek csábos jele.

Lovas szemle:	Lovad lábát jól ellássad! Szőrét, sebét leápoljad! 
		Kantárt, nyerget viaszoljad; díszt, sallangot kipucoljad!
		Lovon határt körbejárjad; hagy lássák meg, milyen társad!

21. nap 	OKTÓBER 15. 	

Névnap: 	Teréz, Aranka, Jadwiga, Drogoslav	Berend (legyőzött)
Népszokás: 	Kisfarsang. Kanizsai nagyvásár hete. Szüret kezdete Dunántúlon és Mátraalján.
 		Mosási, kenyérsütési tilalom. Asszonyi dologtiltó nap.

Szüretelő: 	Megforrt már az újbor, ihatunk jó komám!
  		Félre vizes kancsó – van helyette bor, ám!
  		Szőlőt megkapáltuk, nem volt ok panaszra.
  		Erőt nem sajnáltuk, de megvolt a haszna.
  		Emlegettük sokat, szüretnek a nevét,
  		Mostan vigadozva, igyuk meg a levét.

Minden bajainkat, tegyük mostan félre!
  		Felejtsük gondunkat, nem kell az már télre.
  		Tavaszkor befognak, tőkét kell kapálnunk.
  		Most igyuk meg azt ‘mit, akkor megszolgálunk.
		Ne epeszd magadat, hisz hordónk már tele,
  		Pokolba a bajjal! Ne gondoljál vele!

22. nap 	OKTÓBER 16. 	

Névnap: 	Gál, Havel, Vladimira, Florentyna		Duboz (tölgyes)
Népszokás: 	Kisfarsang. Vásárhelyi nagyvásár. Halász-, vadásznap. Szüret kezdete Erdélyben. 
		Idő- és termésjósló, dolognap.

Időjósló:	Gál napjától hideg lesz – makk, ha beért, nagy tél lesz.
		Tiszta éjjel menjék ki – csillaghullást számlálni!
 
Csízió:		Gáltól lehet makkoltatni, disznót télre felhizlalni.
		Halat most kell lehalászni, őszi vetést befejezni. 

23. nap 	OKTÓBER 17. 	

Névnap: 	Hedvig, Jadviga, Vatroslav, Ognjen	Kont (úrias)
Népszokás: 	Kisfarsang. Erdei gyümölcsök szedése. Aszalás, lekvárfőzés.
 		Idő- és termésjósló nap.

Termésjelző:	Ha a dér már csipkelődő – kökény, csipke is szedhető.
		Ha még egyszer látod fagyát – szedj berkenyét, galagonyát.

24. nap 	OKTÓBER 18. 	

Névnap: 	Lukás, Jusztusz, Ambrus, Trifonija	Bellér (mészáros)
Népszokás: 	Kisfarsang. Nagyvásár. Mészárosok fél-ünnepe. Szüret kezdete Hegyalján.
 		Gyógyfűgyűjtő és időjelző nap.

Időjelző: 	Lukács, hogyha ragyogó – telünk lészen locsogó.

25. nap 	OKTÓBER 19. 	

Névnap: 	Ferdinánd, Péter, Izsák, Kristián		Nándor (dunai bolgár)
Népszokás: 	Kisfarsang. Szüreti mulatságra készülődés. Fogatszemlék és búcsúhét kezdete.
 		Időjelző nap.

Időjelző:	Ha nem hullt még fák levele, hideg télnek nem jó jele.

Fogatszemle:	Szekeredet javíttassad! 
Sérült fáját kipótoljad!
		Hámot, gyeplőt takarítsad, 
Fémet, szíjat csinosítsad!
		Fogatodat jól díszítsed,
Becsülésed ne veszítsed!

26. nap 	OKTÓBER 20. 	

Névnap: 	Vendel, Irén, Vendelína, Eunika		Buga (bika)
Népszokás: 	Kisfarsang. Állatbehajtás, számadás. Állatvásár, pásztorünnep.
 		Időjósló nap.

Intelem: 	Vendel – pásztorok védője, 
Határoknak bölcs őrzője.
		Ki jószágát nem becsüli, 
Annak állatát elviszi. 

27. nap 	OKTÓBER 21. 	

Névnap: 	Orsolya, Anatol, Anatolia, Hilaria		Csolt (hatalmas)
Népszokás: 	Kisfarsang. Szőlőszüret kezdete Őrségben és Alpokalján. Áldomás óborral.
 		Időjósló nap.

Csillagjelző:	Csillaghullás, ha jól látszik – hideg idő közeledik.

28. nap 	OKTÓBER 22. 	

Névnap: 	Kordélia, Szalóme, Dobromil, Sergej	Előd (elsőszülött)
Népszokás: 	Kisfarsang. Kender és len törése, tilolása, előkészítése fonáshoz.
	 	Időjósló nap.

Időjelző:	Októbernek melegére – jön Február hideg böjtje.

29. nap 	OKTÓBER 23. 	

Névnap: 	Gyöngyi, Alojzia, Zitomír, Szeverin	Zerind (szeretett)
Népszokás: 	Kisfarsang. Szüreti munkálatok és a szőlőfeldolgozás siettetése.
 		Időjósló nap.

Időjelző: 	Októbernek szele – Januárnak enyhe.

30. nap 	OKTÓBER 24. 		

Névnap: 	Salamon, Rafael, Herold, Kvetoslava	Berek (liget)
Népszokás: 	Kisfarsang. Állatok behajtása, másnapi ünnepre készülődés.
 		Erdő- és mezőjáró nap.

Figyelmező: 	Folyó, forrás, legelős – erdő, hal, vad: mind közös.
		‘Ki másoktól elveszi, saját vérét veszejti.

31. nap 	OKTÓBER 25. 	Behajtás

Névnap: 	Dömös, Krispin, Vojmír, Zivan, 		Fodor (göndör)
Népszokás: 	Kisfarsang. Juhászév vége. Számadás. Napnyugtától Dömötör estéje.
 		Időjelző nap.

Időjelző:	Dömös szele ha söpör, Dömötör is meggyötör.

Rigmus:	Dömötör a Dömös – párja, 
Pásztoroknak pártfogója.
		Juhászokat táncoltatja,
Felfogadja, elbocsájtja. 

11. ŐSZUTÓ HAVA
	ELMÚLÁS HAVA – TUDÓS KATALIN HAVA – HULLATÓ – SKORPIÓ HAVA
		4. fertály 2. hava		Október 26. – November 24.		30 nap

1. nap 		OKTÓBER 26. 	

Névnap: 	Dömötör, Amand, Evarist, Zvonimir 	Örsi (férfias)
Népszokás: 	Kisfarsang. Juhászújév kezdete. Dömötör-heti állatvásár. Pásztorünnep. 
 		Időjósló nap.

Fohász:	Új hód, új király!
		Adjá neköm jó szerencsét!
		Irigyeknek balszerencsét!

Áldomás: 	Adjon isten minden jót! Bort, pecsenyét, olcsó sót! 
		Palócoknak kalácsot – rusznyákoknak pirogot.
		Adjon isten sok szépet! Pálinkát, húst és mézet!
		Székelyeknek puliszkát, szászoknak ízes buktát. 

		Adjon isten, ‘ki mit várt! Méhsert, kolbászt és lekvárt! 
		Székieknek dús fánkát, tótoknak bő haluskát. 
		Adjon isten egészséget! Magyarok közt békességet!
		Bő szüretet, eleséget – szépasszonyt, jó feleséget!

		Adjon isten igazat! Barátoknak jutalmat! 
		Idegennek búcsúszót – ellenségnek koporsót.
		Boszorkánynak lapátot – vak koldusnak kabátot!
		Elevennek tüzes bort – halottaknak vidám tort.

Időjelző:	Ha szelet fúj Demeter, tél havával temet el.

2. nap 		OKTÓBER 27. 	

Névnap: 	Szabina, Horislav, Zoa, Gordana		Besnyő (besenyő)
Népszokás: 	Kisfarsang. Állatvásár. Új juhászok felfogadása. Juhászok leányvására. 
		Gyógyító, rontásűző nap.

Fohász:	Sebeimet gyógyítottam, hajamat is megvágattam.
		Tiszta vízben megfiredtem, magokat is elvetettem.

3. nap 		OKTÓBER 28. 	

Névnap: 	Simon, Júdás, Tadé, Dobromíla		Tömör (vas)
Népszokás: 	Kisfarsang. Szüret végi mulatság. Állatvásár. Új juhászok felfogadása. 
 		Idő- és termésjelző nap.

Termésjósló:	Eljön Simon-Júdás – fázik már a gatyás.
		Mártonig jó idő – bőtermő szép jövő. 

4. nap 		OKTÓBER 29. 	

Névnap: 	Nárcisz, Euzébia, Zénó, Ermelinda		Ünő (szarvastehén)
Népszokás: 	Kisfarsang. Állatvásár. Régi juhászok búcsúztatása. Juhászbál.
 		Idő- és termésjelző nap.

Emlékeztető:	Őszi vetést befejezzed, hogy a fagyot elkerüljed!

5. nap 		OKTÓBER 30. 	

Névnap: 	Simon, Arzén, Zenóbia, Makarij		Csempes (csalárd)
Népszokás: 	Kisfarsang. Állatvásár. Népi vígasságok. Új juhászok megvendégelése. 
 		Határjáró nap.

Átkozódó: 	Aki vetésünket bántja – azt sújtsa a házunk átka!
		Aki vízzel elárasztja – fulladjon is, bele nyomban!
		Aki mocskát reá hordja – sírdombjának az megkapja!

6. nap 		OKTÓBER 31. 	

Névnap: 	Farkas, Vulfia, Wolfgang, Vuk		Kurd (farkas)
Népszokás: 	Kisfarsang. Juhok gyógyítása. Tudók, látók estéje. Gonosz- és szellemjáró éj.
 		Zárt, rontás-elhárító nap.

Fohász:	Nap már lement, éjjel jött el,
		Kérünk, Nagy Ég, tisztelettel! 
		Oltalmazzad az éjszakát,
		Ház népének védd nyugalmát.
		Nyomó álmok pusztuljanak,
		Gonosz erők távozzanak!

7. nap 		NOVEMBER 1. 	

Névnap: 	Mariana, Benignusz, Denis, Svetislav	Szajin (jólelkű)
Népszokás: 	Kisfarsang. Nagyvásár. Esti gyertyagyújtás, ősök rituális vacsoráztatása.
		Emlékező, családi emléknap.

Emlékező:	Szenteknek kalácsát vidd a temetőbe.
		Kínálgass másokat, holtak emlékére.

8. nap 		NOVEMBER 2. 	

Névnap: 	Achillesz, Cézár, Bogdán, Tóbiás		Batus (parancsoló)
Népszokás: 	Dömötör-hét vége. Halottak hetének kezdete. Megemlékezés az ősökről. 
		Mosást tiltó, zárt nap.

Fénygyújtó: 	Halottaknak napján díszítsd a sírokat!
		Napnak elmúltával, gyújts otthon gyertyákat! 

9. nap 		NOVEMBER 3. 	

Névnap: 	Győző, Szilvia, Hubert, Valentin 		Varda (palánkvár)
Népszokás: 	Halottak hete. Vadászok, madarászok, erdőkerülők és favágók fél-ünnepe. 
		Mosást tiltó, télkészülő dolognap.

Emlékeztető:	Őszutónak eleje, nagyvadászat kezdete.

Szálláshagyó:	Nyári szállást készítsd télre!
		Mi elmaradt, tedd még helyre!
		Szállás tüzét most kioltsad,
		Hajlékokat takarítsad!
		Kamrát, magtárt kiseperjed,
		Kénes méccsel kifüstöljed!
		Téli szállást lakjad télen,
		Nyári szállást hagyd őrzésen! 

10. nap 	NOVEMBER 4. 	

Névnap: 	Károly, Karola, Olgierd, Dragutin		Oguz (nyíl)
Népszokás: 	Halottak hete. Szőlőtő takarása. Téli szállásra költözés, téli felkészülés.
 		Mosást tiltó, dolognap.

Emlékeztető:	Borodat fagy ne vigye, vigyázz szőlőd rügyire! 
		Vesszeiket lehúzzad, tőkét földdel takarjad!

11. nap 	NOVEMBER 5. 	

Névnap: 	Imre, Zakariás, Elzbieta, Slavomir		Tétény (hercegi)
Népszokás: 	Halottak hete. Téli szállás belakása. Tűzgyújtás és kenyérsütés.
 		Mosást tiltó, időjelző nap.

Időjelző:	Ha csillagos éjjele, fagyos lehet reggele.

Csillagjelző:	Imre naptól egy hétig – csillaghullás Mártonig, 
 		Ki nem nézte, ne bánja – Gergő napján meglátja.

12. nap 	NOVEMBER 6. 		

Névnap: 	Lénárd, Renátus, Vedran, Sever		Bogdány (istenadta)
Népszokás: 	Halottak hetének vége. Takarítás, rendrakás, nagymosás, tisztálkodás.
 		Gyógyító és rontásűző nap.

Rontásűző:	Jöjjön az egészség!
Menjen a betegség!
		Úgy múljék el végleg, 
Mint szalma a tűzben!
		Mint lángja a vízben! 
Mint füstje a szélben!

13. nap 	NOVEMBER 7. 	

Névnap: 	Erneszt, Engelbert, Antoni, Andelko	Rados (öröm)
Népszokás: 	Kisfarsang. Kerti vetés ideje. Pinceszemle, az újbor első lefejtése.
 		Vetésjelző nap.

Emlékeztető:	Duggass hagymát és fokhagymát,
		Dugványozzál gyökér tormát. 
		Ha nem fagyos, borsót vess,
		Tenyér mélyre leültess.

14. nap 	NOVEMBER 8. 	

Névnap: 	Gottfrid, Bogumir, Milotislav, Bogdan	Kál (öreg)
Népszokás: 	Kisfarsang. Rokonok, Leánykérők, háztűznézők fogadása. Kínálás újborral.
 		Dolognap.

Emlékeztető:	Lombhullástól fát ültessél, fagybeálltig elvégezzél!

15. nap 	NOVEMBER 9. 	

Névnap: 	Tivadar, Teodor, Orest, Ursyn		Ugron (magyar ember)
Népszokás: 	Kisfarsang. Sütőtök, káposzta és fojtott burgonya felszedése, tárolása.
 		Időjelző nap.

Időjelző:	Varjak, ha csapatban szállnak – és leszállva károgatnak,
		Hideg idő közeleg, tűzifádat összeszedd!

16. nap 	NOVEMBER 10. 	

Névnap: 	András, Meluzina, Lena, Ludomir		Ladány (emberlaka)
Népszokás: 	Kisfarsang. Márton előtti készülődő. Napestétől hajnalig veszély-elhárítás.
 		Rontásűző, zárt nap.

Fohász:	Köszöntelek, Teremtő! Kérlek téged, Segítő!
		Gonoszságot távol tartsd! Házunk népét megáldjad! 

17. nap 	NOVEMBER 11. 		

Névnap:	 	Márton, Menás, Bartlomiej, Lavoslav	Atád (apai)	
Népszokás: 	Kisfarsang. Búcsújárás. Juhászok elszámolása, tisztújítása. Lúdvágó-vendéglátó.
 		Negyvenes időjósló. Gonoszjáró, asszonyi dologtiltó nap.

Rigmus:	‘Ki Mártonkor libát eszik, egész évben nem éhezik!
		Liba mellcsont, ha fehér – száraz havas lesz a tél.
		Márton lúdja, ha csúszkál – Karácsonykor vízben jár. 

Mártonozó:	Adja Isten minékünk, hogy sok Mártont megéljünk!
		Jó erőben eltöltsük – egészségben élvezzük.

		Nem búval, nem bánattal – hanem kövér libával. 
		Isten adjon szép napot! Hozzá békét, búzát, bort.

Köszöntő:	Adjon isten jó estét! Hoztam Márton vesszejét!
		Ahány ága vesszőnek, annyi bornyú tehénnek!
		Ahány boga vesszőnek, annyi malac emsének! 
		Ahány rügye az ágnak, annyi monya a tyúknak!
		Ahány arasz a hossza, annyi arasz szalonna! 
		Legyen teli a verem! Így legyen hát, Istenem!

18. nap 	NOVEMBER 12. 	

Névnap: 	Jónás, Renátusz, Asztrid, Svatopluk	Keresztély (keresztény)
Népszokás: 	Kisfarsang. Leánybandázás. Leánymustra. Szerelemvarázsló este és éjszaka.
 		Időjelző nap.

Időjelző:	Borús idő – enyhe tél, fényes idő – kemény tél.

19. nap 	NOVEMBER 13. 	

Névnap: 	Szaniszló, Árkád, Stanislav, Mikolaj	Kilény (remete)
Népszokás: 	Kisfarsang. Fonóházak, asszony és lányhelyek közös berendezése. 
 		Időjelző nap.

Időjelző:	Zimankós őszutó – zöldülő télutó.

20. nap	NOVEMBER 14. 	

Névnap: 	Klementina, Ima, Juventin, Mladen	Vanda (vad nő)
Népszokás: 	Kisfarsang. Nagyfarsangig tartó szövés-fonás időszakának kezdete. 
 		Idő- és termésjelző nap.

Termésjelző:	Novembernek menydörgése, kövér búza ébredése.

21. nap 	NOVEMBER 15. 	

Névnap: 	Lipót, Leopold, Albert, Artúr		Ladomér (nagyhatalmú)
Népszokás: 	Kisfarsang. Nagyvásár. Kovácsok, fémművesek megkínálása. Céggyűlés.
 		Idő- és termésjelző és vetőnap.

Emlékeztető:	Ha már hideg az idő, répa éppen elvethető.
		Petrezselyem, sárgarépa – jövő évben meghálálja.

22. nap 	NOVEMBER 16. 	

Névnap: 	Ödön, Edmund, Ágnes, Gertrúd		Ögyén (birtokos)
Népszokás: 	Kisfarsang. Téli felkészülés. Kémények tisztítása, reparálása. Tető javítása.
 		Zárt, dolognap.

Figyelmező:	Jól gyújtsad be a kemencét, Brigit napig őrizd tüzét.

23. nap 	NOVEMBER 17. 	

Névnap: 	Gergely, Klodeta, Szalomea, Igor		Zekő (szökkenő)
Népszokás: 	Kisfarsang. Istállók takarítása. Eladó lovak, marhák csutakolása, gyógyítása.
 		Rontáselhárító és időjelző nap.

Figyelmező:	Küszöbön túl gonosz járja, ház erejét kiszívhatja. 
		Tűznek-lángnak melegét, ölelésnek melegét.
		Helyébe hoz hideglelést, betegséget, veszekedést.

Csillagjelző:	Hullócsillag égen játszik, ha sok csillag tisztán látszik.
		De ne örülj e látványnak, tiszta égbolt – jele fagynak.

24. nap 	NOVEMBER 18. 	

Névnap: 	Eugen, Platón, Odó, Román		Jenő (bizalmas)
Népszokás: 	Kisfarsang. Vásározásra készülődés. Leánykérés utolsó napja. 
		Zárt, dolognap.

Bűbájoló:	Erzsébet-nap előestje, varázslásnak jó ideje.
		Nagylány párját megláthatja, kötésekkel megfoghatja.

25. nap 	NOVEMBER 19. 	

Névnap: 	Erzsébet, Liza, Matilda, Severin		Bodor (békés)
Népszokás: 	Kisfarsang. Nagyvásár ideje. Ló- és marhavásár. Csikós és gulyásbál.
 		Időjósló nap.

Időjósló:	Erzsébet fúvása havat szokott hozni,
		Bitangló marhákat karámba kell kötni.

26. nap 	NOVEMBER 20.	

Névnap: 	Ödön, Edmund, Félix, Sedzimir		Joleán (jó leány)
Népszokás: 	Kisfarsang. Tavaszi torkos csütörtök „tükörnapja”. Fánk (csöröge, herőce) sütése.
 		Termés- és dologjelző nap.

Csízió: 	Száraz földre hullott hó, 
Gabonának éppen jó.
		Ekkor indulj rőzsét szedni, 
Tűzvenyigét gyűjtögetni!

27. nap 	NOVEMBER 21. 	

Névnap: 	Kolumbán, Ctirad, Rúfusz, Mavro		Polak (lengyel)
Népszokás: 	Kisfarsang. Tavaszi sovány péntek „tükörnapja”. Anyós vendéglátása.
 		Rontásűző és időjósló nap.

Időjósló:	Máriának tiszta ege – tél havának hideg jele.
		Kolumbin, ha eltakarja – tél hidegét megolvasztja. 

28. nap 	NOVEMBER 22. 	

Névnap: 	Cecília, Filemon, Selja, Marek		Vegier (felföldi magyar)
Népszokás: 	Kisfarsang. Rokonjárás. Otthoni zenés-táncos esti vígasság. Védekezés tűz ellen.
	 	Időjósló nap.

Időjósló: 	Hogyha éles holdnak arca, 
Cicelle már jegét hozza.

29. nap 	NOVEMBER 23. 		

Névnap: 	Kelemen, Felicita, Cecilija, Filemon	Bagamér (isten kedveltje)
Népszokás: 	Kisfarsang zsíros napja. Vő-itató. Legénybandázás. Muzsikások fél-ünnepe.
 		Időjósló nap.

Időjósló: 	‘Milyen idő Kelemenkor, olyan lesz Pál-forduláskor. 

30. nap 	NOVEMBER 24. 		Utolsó lakodalom

Névnap: 	Emma, Katerina, Flóra, Szvetlána		Cveta (virág)
Népszokás: 	Kisfarsang. Év utolsó lakodalmas napja. Asszonyok kisfarsangja. Katalin estéje.
 		Asszonyi dologtiltó, időjelző nap.

Időjósló:	Emma ege, ha dördül, télnek fagya megenyhül.

12. TÉLELŐ HAVA
	KARÁCSONY HAVA – NYUGALOM HAVA – FAGYASZTÓ – NYILAS HAVA
		4. fertály 3. hava		November 25. – December 24.

1 nap 		NOVEMBER 25. 		Kisfarsang vége

Névnap: 	Katalin, Erzsébet, Erazm, Krizogon	Tegomér (békeőrző)
Népszokás: 	Kisfarsang húshagyó. Nagyvásár. Bálozás. Bognárok ünnepe. Dorottya „tükörnapja”.
 		Asszonyi dologtiltó nap.

Csízió:		Ha Katalin kopog, 
Karácsony majd locsog.
		Katalin nap, ha elmúlt, 
Kisfarsangja is kimúlt.

Csúfolódó: 	Aki párját nem lelte, Nagyfarsangtól keresse!

2. nap 		NOVEMBER 26. 		Karácsony böjtje

Névnap: 	Kurt, Konrád, Kornel, Milos		Konor (merész)
Népszokás: 	Kisfarsang hamvazója. Szentestéig bojtölési időszak. Ünnep utáni takarítás, égetés.
 		Nagyfarsangig lakodalmi és bálozási tilalom. Időjelző nap.

Időjósló:	Ha elolvad Kata hava, visszajön majd Karácsonyra.

Búcsúztató:	Kisfarsang elmúlott, de mi azt nem bánjuk,
		Vénlányok sirassák otthonmaradásuk!

3. nap 		NOVEMBER 27. 	

Névnap: 	Virgil, Milan, Severin, Velimir		Sztojan (őrt álló)
Népszokás: 	Kisfarsang utáni lomtalanítás, takarítás, égetés. Bezárkózás kezdete.
 		Időjelző, zárt nap.

Időjósló:	Ha Andrásig havazik – megmaradhat száz napig.

4. nap 		NOVEMBER 28. 	

Névnap: 	Dezdemóna, Trisztán, Leslav, Zdzislaw	Terestyén (zavaros)
Népszokás: 	Lombhullató fák kivágásának kezdete. Téli tüzelő, maradék birs begyűjtése. 
 		Termésjósló, zárt nap.

Termésjósló:	Virgil hava, ha magos – búza lészen takaros.

5. nap 		NOVEMBER 29. 	

Névnap: 	Filoména, Saturnin, Blazej, Svjetlana	Rápolt (tanácsos)
Népszokás: 	Fürdés, szépítkezés. Szerelmi varázslások, férjjóslás este és éjszaka.
		Termés-varázsló, zárt nap.

Bűvölő:	András előtt kendert vetek, hogy megtudjam, kihez megyek.
		Korsó vízbe almát rakok, másnap attól kedvest látok.

6. nap 		NOVEMBER 30. 	

Névnap: 	András, Andrej, Ondrej, Maura		Ártány (herélt disznó)
Népszokás: 	Nagyvásár hete. Disznóvágás, feldolgozás. Féreg-, rontásűzés. Álomfejtés.
 		Asszonyi dologtiltó. Szerelmi varázsló nap.

Csízió:		Megérkezett jósló András – kezdődhet a disznóvágás.
		Aki böjtöl egész napján, párját látja éjszakáján.

Kántáló:	Eljöttem hát, köszönni – kántálni.
		Disznótorból részemet – kikérni,
		Mer’ én fogtam a fülét – a farkát,
		Adjanak hát legalább – egy hurkát.

		Benéztem az ablakon – úgy látom,
		Málé van az asztalon – a tálon.
		Legyen az a gazdáé – ha éhes,
		Jó lesz nekem a rétes – a béles.

		Kenyeret és mézes bort – hozzanak,
		Hozzá kolbászt és hurkát – adjanak.
		Ahány szálat gazda ád – belőle,
		Annyi disznót vágjon le – jövőre.

		Füle, farka a papé – nem részem.
		Maradék a koldusé – nem kérem.
		De ha mostan elereszt – éhesen,
		Több disznótor, házuknál – ne légyen.

7. nap 		DECEMBER 1. 	

Névnap: 	Natália, Elígiusz, Edmund, Božena	Szücs (varró)	
Népszokás: 	Kelmések, szűcsök, díszművesek fél-ünnepe, vására. Cégek gyűlése.
 		Időjelző, zárt nap.

Időjelző: 	Hogyha enyhült az idő, 
Karácsonyra hideg jő.

8. nap 		DECEMBER 2. 	

Névnap: 	Vivien, Bibiána, Budimír, Balbina		Budamér (békés)
Népszokás: 	Nagyvásárhét vége. Állatok téli szállásának takarítása, rendbe hozása. 
 		Zárt, dolognap.

Jótanács:	Kölcsönt házból ki ne adj, ajándékot ne fogadj!
		Állatokat ne vegyél, ígéretet ne tegyél!

9. nap 		DECEMBER 3. 	

Névnap: 	Ferenc, Szofóniás, Xavér, Lucije		Berend (engedelmes)
Népszokás: 	Boglyák rendezése, lekötése. Takarmány ellenőrzése, tárolásának megoldása. 
 		Rontásűző, takarító, rendrakó dolognap.

Rítus:		Tollfosztás és borfejtés, kisöprés és portörlés.
		Mosott ruhát ne száríts… kint! Mert viszketés hozhat rád… kínt.

10. nap 	DECEMBER 4. 	

Névnap: 	Borbála, Barbara, Bratomila, Krystian	Csiszár (fegyverkovács)
Népszokás: 	Fémművesek fél-ünnepe. Luca-naphoz hasonló. Káposzta savanyítása.
 		Női dologtiltó, rontásűző, termékenység-varázsló nap. 

Csízió:		Tűzhöz asszony ne érjen – kerten kívül ne menjen!
		Söprést, fonást most ne tegye – varrást, mosást is kerülje! 

Kölcsönt házból ki ne adj – mert, szerencséd, úgy elhagy!
		Idegen nőt be ne engedj, – külső rontást, hogy ne szenvedj!

Jóslás:		Borbála ág vízbe rakva, 
Karácsonyra kivirulva, 
		Ifjú lánynak azt jósolja, 
Közeleg már házassága. 

11. nap 	DECEMBER 5. 	

Névnap: 	Sába, Sabina, Otokar, Gerald		Ünige (megbízható)
Népszokás: 	Legénygyűlés. Legénybíró választás. Beavató és bandázó. Karácsonyi járás kigondolása.
 		Zárt, dologtiltó nap.

Bandázó:	Legénybandák összegyűlnek, ifjúcéhek megegyeznek.
		Karácsonyt, hogy elriasszák; regölést, hogy visszahozzák.
		Kifundálnak leánymustrát, nagyfiúknak avatását,
		Legénybíró választását, és farsangnak majd folyását.

12. nap 	DECEMBER 6. 	

Névnap: 	Miklós, Nikolaj, Dionizja, Jarema		Fertőd (lápos)
Népszokás: 	Nagyvásár. Ételek megáldása. Halászok, révészek fél-ünnepe. Gyermekek esti maskarázása. 
 		Asszonyi dologtiltó bontónap. 

Legényjáró:	Láncos Miklós legényjáró, mustráló és kiválasztó.
		Legénybanda falut járja, kiket jól elrejt maskarája.
		Leánybandát, hogy kémleljék, eladólányt számba vegyék.
		Nagyfiúkat ekkor hívják – próbára, hogy beavatják.

13. nap 	DECEMBER 7. 	

Névnap: 	Ambrus, Ambróz, Aramant, Marcin	Bag (kert)
Népszokás: 	Kaptárok ellenőrzése, kijárók takarítása. Betakarásuk fagy ellen.
 		Időjósló nap.

Időjósló: 	Ha homályos felhők járnak, jelet adhat havazásnak. 
		És, ha csillog éjszakája – csikorgó lesz a nappala.

14. nap 	DECEMBER 8. 			

Névnap: 	Mária, Emő, Marina Swiatozar		Buzád (búzás)
Népszokás: 	Búcsújárás, Földtiltó Boldogasszony napja. Leány felkészítő.
 		Eketiltó nap.

Felkészítő:	Süldőleány piros lett – ha háromszor, úgy érett.
		Nagyanyja, ‘ki ápolja, nagynénje, majd tanítja!
		Komaasszony mutatja, anyja szeme vigyázza! 
		Így lesz nagylány a lánya! 

15. nap 	DECEMBER 9. 	

Névnap: 	Valéria, Leokádia, Dalila, Vieslav		Viszló (dicső hely)
Népszokás: 	Leány bemutató és befogadó. Fagy esetén a nádvágás kezdete.
		Asszonyi dolognap és esti találkozó.

Bemutató:	Leányt visznek a fonóba, asszonynéphez mutatóba.
		Pártát tűznek a hajába, kendőt raknak a nyakába,
		Kontyalávalót kiissza, nagylányként jön onnan vissza.

16. nap 	DECEMBER 10. 	

Névnap: 	Judit, Eulália, Julia, Daniela		Bodajk (istenadta)
Népszokás: 	Leánypróba és beavatás. Legényjáró napok kijelölése udvarláshoz.
		Asszonyi dolognap és esti találkozó.

Befogadó:	Nagylány menjen a varróba, leánybanda tanítóba.
		Idősebbek kioktatják, tapasztaltak beavatják,
		Próbát tesznek, befogadják, titkaikat mind megosztják.

17. nap 	DECEMBER 11. 	

Névnap: 	Damáz, Hildegard, Waldemar, Barsaba	Bojmér (békehozó)
Népszokás: 	Leánybandázó. Lányok és asszonyok felkészülése Luca napjára.
Asszonyi dolognap.

Bandázó:	Nagylány menjen bandájába, eladólány tanítóba!
		Farsangot, ‘hol megbeszélik, legényeket kibeszélik,
		Csábítgatást megtanulják, kötést, oldást kitanulják.

18. nap 	DECEMBER 12. 	

Névnap: 	Johanna, Aleksandra, Spiridon, Dionizja	Teke (kecskebak)
Népszokás: 	Legkorábbi napnyugta. Napnyugtától már Luca napjának számított.
 		Rontásűző, termékenység-varázsló nap.

Csízió: 	Meleg napja, hideg nyár – igazi tél még kivár.
		Legkorábbi napnyugta – Luca hunyát láttatja. 

Leányjáró:	Este jönnek lánybandában, Luca-napi maskarában,
		Nagy titokban kísérteni, legényházat körbelesni.
		‘Kit kint látnak, megfoghatják, ruhájából kiforgatják. 

Asszonyjáró:	Késő este Lucát járnak, asszonynépek így vadásznak.
		Férfi házat el ne hagyja, mert különben azt bánja.
		‘Kit kint fognak, megszaggatják, megnyomatnak, eltángálják.

Luca-szék:	Luca-székét készítsd, tizenhárom fából,
		Tizenhárom napig, ennyi darabjából.

Napi munka: 	Lucaszéknek ülőkéjét készítsd el,
E darabbal, még éjfélig készülj el.

19. nap 	DECEMBER 13. 		Fényváró

Névnap: 	Luca, Otília, Rosan, Roxana		Boszurka (megnyomó)
Népszokás: 	Vajszlói leányvásár. Pogácsasütés. Szembetegség, vérzés gyógyítása.
 		Rontásűző, varázsló-bontó nap.

Kutyulás: 	Luca, Luca kitty-kotty – tojjanak a tikjok!
		Lucát hoztam ke’teknek, bizalmokba vegyenek!
		Ezöst legyen gyűrűjök, – vas legyen a fazékjok,
		Cin legyen a tányérjok – ólom legyen kanáljok.

		Luca, Luca kitty-kotty – tojjanak a tikjok!
		Csirke annyi ke’teknek, mint fűszál a mezőnek!
		Tehenjeik bornyazzon – lovoik lecsikózzon,
		Disznajuk malacozzon – asszonik meg fiazzon.

		Luca, Luca kitty-kotty – tojjanak a tikjok!
		Pénz meg annyi ke’teknek, mint gubóban mákszemek!
		Kolbász legyen százrőfnyi – zsír legalább hordónyi,
		Szalonna hét deszkányi – bor legalább egy kútnyi.

		Luca, Luca kitty-kotty – tojjanak a tikjok!
		Adassék meg ke’teknek, amik lánynak tetszene!
		Legyen néki nagy fara – csöcse, mint a bugyoga,
		Fejsze nyelét befogja – ‘ki néki kell, megfogja!

		Luca, Luca kitty-kotty – tojjanak a tikjok!
		Azt kívánom ke’teknek, rontás híján legyenek!
		Férfi meg ne nyomassék – asszony meg ne döftessék, 
		Gyermek meg ne rémüljék – jószág meg ne ijedjék.

Luca-jóslás:	Luca-búza zöldülése,
Jövő termés hű jelzése!
		Luca-tizenketted napok,
Mint a jövendő hónapok!

Luca-szék: 	Luca-széknek januárját készítsd el,
		Darabjával pirkadatra készülj el.

20. nap 	DECEMBER 14. 	

Névnap: 	Bertold, Boleslav, Branislava, Izydor	Boroszló (dicső barát)
Népszokás: 	Nádvágás, kévézés, kazlazás és behordás. Hulladék feletetésre, almozásra. 
 		Zárt, üres nap.

Luca-szék: 	Luca széknek februárját készítsd el,
		Hajnal előtt faragással készülj el!

21. nap 	DECEMBER 15. 	

Névnap: 	Detre, Nina, Irenej, Ivica			Vidor (vidám)
Népszokás: 	Nagyvásár. Káposztasavanyító habjának eltávolítása, káposzta leszorítása.
 		Üres nap.

Luca-szék: 	Luca széknek márciusát készítsd el,
		Még az éjjel darabjával készülj el!

22. nap 	DECEMBER 16. 	

Névnap: 	Albina, Adelaida, Zorka, Zdzisław		Bela (fehér)
Népszokás: 	Istállók, ólak takarítása. Száraz csalán- és diólevél keverése az alomba.
 		Zárt nap.

Luca-szék:	Luca széknek áprilisát készítsd el,
		Estebédig darabjával készülj el!

23. nap 	DECEMBER 17. 	

Névnap: 	Lázár, Olimpia, Korina, Jolanda		Zsiromér (habzsoló)
Népszokás: 	Hamulúg készítése. Fahamu oldása vízben, ülepítés, szűrés, beszárítás. 
 		Gondűző nap.

Luca-szék: 	Luca széknek a májusát készítsd el,
		Napnyugtával, faragvánnyal készülj el!

Ajánlás: 	Szerencsét hoz Lázár napja,
		Annak, aki módját tudja.
		‘Ki bort iszik, kártyát verjen,
		‘Ki pálinkát, kockát vessen,
		‘Ki meg vizet, fohászkodjon,
		Rózsafűzért morzsolgasson!

24. nap 	DECEMBER 18. 	

Névnap: 	Grácián, Slava, Boguslaw, Dražen		Szemér (befogadó)
Népszokás: 	Húspácoló só főzése salétromból, hamulúggal. Derítés, szűrés.
		Zárt nap.

Luca-szék: 	Luca széknek júniusát készítsd el,
		Napnyugtakor darabjával készülj el!

25. nap	DECEMBER 19. 	

Névnap: 	Dárius, Tea, Neméz, Mstislav		Bozica (istenadta)
Népszokás: 	Mészégetés. Mésztej készítés kolbász és hurkabelek tisztításához.
 		Zárt, kerti dolognap. 

Luca-szék: 	Luca széknek júliusát készítsd el,
		Napnyugtával faragással készülj el!

Ajánlás: 	Madarakat megetessed, Földanyánkat megköszöntsed.

26. nap 	DECEMBER 20. 	

Névnap: 	Teofil, Eugén, Dagmara, Makarije		Bojta (gazdag)
Népszokás: 	Mésztej készítése savanyú-ecetesedett borok feljavításához.
 		Férfi vendégjáró, veszélyes nap. 

Vigyázó: 	Viselős nő, ki ne menjen – kerítésen maradjon benn!
		Szemmel, hogy ne verethessék – teje, hogy ne rekeszthessék.

Luca-szék:	Luca széknek augusztusát készítsd el,
		Estebédig e darabbal készülj el!

Ajánló: 	Készülődj az ünnepekre, hozzál békét a szívedre!
		Szép szavakat megköszönjed, veszekedést elkerüljed!
		Megbánt vétket megbocsássad, engesztelést elfogadjad!
		Vendégeket hívogassál, látogatást viszonozzál!

27. nap	DECEMBER 21. 	

Névnap: 	Tamás, Péter, Glicerius, Bohdan		Bodomér (megbékélő)
Népszokás: 	Téli napforduló. Ünnepi készülődő, disznóvágó. Ácsok és fafaragók fél-ünnepe. 
 		Férjjósló, gyógyító nap.

Csízió: 	Tamás, disznót vágja, Karácsonyt ellátja.
		Újévet eteti, szalonnát elteszi.

Napjelző:	Legmélyén a Napjárása – leghosszabb a fa árnyéka. 
		Rövid nappal, hosszú éjjel – pásztorcsillag tekint széjjel. 

Luca-szék: 	Luca széknek szeptemberét készítsd el,
		Faragással késő estig készülj el!

28. nap 	DECEMBER 22. 	

Névnap: 	Zénó, Honorata, Adela, Caslav		Dragomér (kibékítő)
Népszokás: 	Kenőszappan készítése. Hamuzsír oldása vízben, zsiradékkal főzése.
 		Zárt, gonoszűző nap.

Rontásűző: 	Legény ‘s leány most vigyázzon! Gonosz által ne nyomódjon.
		Elkerüli, ‘ki nem állja – ha csengőt köt az ágyára. 

Luca-szék:	Luca széknek októberét készítsd el,
		Faragással lefekvésig készülj el!

Ajánló: 	Méhviaszból formálj gyertyát, aki gyermek, lássa lángját!

29. nap 	DECEMBER 23. 	

Névnap: 	Viktória, Dagobert, Nadesda, Slavomira	Zente (jámbor)
Népszokás: 	Ünnepi készülődő. Takarító, tisztító. Gyógyítók, tudók, látók estéje. 
 		Zárt, gonoszűző nap.

Rontásűző: 	Ha kisded az éjszaka – felsír, bölcsőt rugdalja,
		Éjfélasszony zargatja – álmaiban nyomassza.
		Szobájában gyújts gyertyát, simogasd meg a lábát!

Luca-szék: 	Luca széknek novemberét készítsd el,
		Darabjával késő estig készülj el!

Ajánló:	Újbort most kell megkóstálni! Tavalyi bort megvizsgálni!
Férfi kapja régebbijét, asszonynép az édesebbjét.
Jegyespár az újbor kapja, koma – borát megválasztja.

30. nap 	DECEMBER 24. 	Földanya napja 	Karácsony estéje	

Névnap: 	Ádám, Éva, Gaia, Léda, Zemina		Korocsun (halál)	
Népszokás: 	Háziak köszöntése, áldomás. Karácsony böjtje. Napnyugtától Karácsony estéje. 
		Közös esti vacsora. Rituális, rontáselhárító nap. 

Köszöntő:	Adjon isten jó sokat, szép karácsony napokat!
		Bort és búzát, eleget, hogy kibírják a telet.
Kövér ludat, sok tikot, szőrös tökű malacot.
		Diót, mákot, mogyorót, karácsonyi kalácsot!

Kántáló:	Eljöttünk mink kántálni, nem köll minket bántani.
		Adjanak egy szál kolbászt, félarasznyi szalonnát.
Három karéj kenyeret, karácsonyi perecet.
		Egy korsónyi forralt bort! Boldogságos Karácsonyt!

Beköszönő:	Nagykarácsony, kiskarácsony! Kisült-e már a kalácsom…
		Ha kisült már ide kérem, hagy vigyem el melegében.
Ha nem sült ki, én nem várom, mert majd lefagy már a lábom.
		Kis pálinka most jól esne, hazaúton hevítene.

Luca-szék:	Luca széknek decemberét készítsd el,
		De a székkel még éjfélig készülj el.
		Ha éjfélkor eme székre felállasz,
		Boszorkányt a közeledben, megláthatsz.

Bűbájolók:	Évutónak estéje, jóslásoknak ideje.
		Tisztálkodj friss ruhához, díszben ülj az asztalhoz!

		Karácsonyi asztalra, huncut ember ezt rakja:
		Rostát, sót és fokhagymát, kenyeret, bort, sőt almát. 
		Karácsonyi almádat, gerezdekre felvágjad.
		Ezt osszad szét azoknak, aki kedves a háznak!

Karácsonykor éjfélkor, Luca-széke varázsol.
		‘Ki felmászik reája, boszorkányt is meglátja.

		Éjfél után önts ólmot, eljövendőt mutatót.
		Dermedt ólom formája, Szíved párját mutatja.
 
		Adjon néked Teremtő, vidám éjszakájára, 
		Boldog felvirradást Karácsony napjára! 

Regula:	Igyál bort és pálinkát – csak ne vizet, mert megárt.
Ügyelj arra, hogy mit eszel – tányérodba mit is teszel!
		Főtt bab, borsó és lencse – sok pénzt hozó szerencse.
		Száraz gomba, aszalt szilva – káposztádat gazdagítja.
Hurka, kolbász, kenyérrel – főtt káposzta lepénnyel,
		Úri módi, halas étek – ezt tálalni, sem oly vétek.
		Alma, dió, mogyoró – egészséget fokozó.
		Só, méz, mák és jó fokhagyma – rontásokat ez gyógyírja.
		Mákos guba, rétessel – lekvár, kompót bélessel,
		Húsos pirog, lepényes – asztal így nem szegényes.

KARÁCSONY 
FEKETEVÉG – KERECSEN – KRACUN – ÁTLÉPŐ – TUSKÓ – FORDULÓ 

Évforduló 	DECEMBER 25. 	Nap újjászületése	Télközép

Névnap: 	Kalenda, Eugénia, Natalia, Bozidar, Noel	Karácson (fekete vég)
Hagyomány: 	Korabeli népi naptár év-váló napja. Önálló, hónapokon kívüli nap.
Népszokás: 	Éjféltől vígalom, jóslás, maskarázás. Hajnaltól napnyugtáig pihenés.
 		Reggeltől estéig dologtiltó, zárt nap. 

Regula: 	Karácsonynak hajnala, vígasságnak múlása.
		Napkeltével reggele, pihenésnek kezdete.
Karácsonykor megpihenj, családoddal ünnepelj!
		Állatokat megetesd, de más munkát meg ne kezdj!

		Karácsonynak zárt napja, vendéget nem fogadja.
		Házból semmit ki ne adj, mert, szerencséd is elhagy!
Karácsonynak estéje, Újesztendő kezdete.
		Regélőket marasztald, koledálót kínáljad!

Ajánló:	Boldogasszonyt üdvözöljed! Gyümölcseit megköszönjed!
		Ürítsed rá poharadat! Kenyeredet így háláljad! 

HÉT NAPJAI

HÉT	

Dicséret: 	Hétfő napja szelet dicsér, Holdnak fénye éltet ígér. 
Keddnek napja vizet dicsér, Vérszem csillag nyugtot remél.
Szerda napja eget dicsér, Napfényével hevet ígér.
Csütörtök nap tüzet dicsér, Magyarcsillag hitet remél.
Péntek napja lelket dicsér, Esthajnalfény reményt ígér.
Szombat napja földet dicsér, Székelycsillag békét remél.
Vasárnap, új éltet dicsér, Szarvas boga jövőt ígér.

Napok: 	Hétfő – újító, Ketted – zárkózó.
Szerda – lyukasztó, Csütörtök – üres tök…
Péntek – megrontó, Szombat – jobbító.
Vasárnap – szent nap, vígságot meghozó.

Intelem: 	Hétfőn ne fizessél! 
Kedden ne ültessél! 
Szerdán ölelgessél! 
Csütörtök – pihenjél!
Pénteken tisztuljál! 
Szombaton mulassál!
Vasárnap vigadjál, de hétfőig áldozzál!

Ajánló: 	Hétfőn kell danolni, 
Kedden kell mulatni!
Szerdán félbehagyni, 
Csütörtökön hálni!
Pénteken felkelni, 
Szombaton bort inni!
Vasárnap egész nap… másokkal vigadni!

Soroló: 	Hétfőn hetibe, 
Kedden kedvibe, 
Szerdán szívébe, 
Csütörtök csűribe, 
Pénteken pitvarba, 
Szombaton szobába,
Vasárnap estére… puha dunnák hegyibe!

Rontásűző: 	Seprő, söprő Ketted, 
Vizes mosó Hetfő, 
Koszorú Vasárnap, 
Szépítkező Szombat, 
Szita, szita Péntek, 
Szerelem Csütörtök,
Dob… szerda! Múljon el a hét baja!

HÉT NAPJAI	

Hétfő:	 	Hétfő napja – Hét fő napja! Többi hat is akképp adja. 
Nagyvásárát jókor tartja, pénzes erszényt okkal nyitja.
Kedved szerint étket főzhetsz! De kenyeret, azt nem süthetsz! 
Kedvező a nagymosáshoz, de nem jó a vasaláshoz. 
E nap tyúkot ne ültessél, legényt lányhoz ne eresszél!

Kedd:	 	Keddnek napja gonoszjáró, asszonyoknak dologtiltó.
Ajánlatos elkezdéshez, de nem jó az elvégzéshez.
Kerülendő vetés, szedés; aratás és dióverés! 
Kedvező a gyógyításra, éppen úgy, mint a rontásra.
E nap tyúkot már ültethetsz, legényt lányhoz beengedhetsz!

Szerda: 	Szerda napja jó lyukasztó, szerencsés és mulattató.
Mezőn munkát ne végezzünk, palántákat se ültessünk!
Lakodalmat vígan tartja, gyermekszülés üdvös napja.
Kedvező a vígasságra, de nem jó a foltozásra.
E nap magot el ne vessél, legényt lányhoz ne eresszél!

Csütörtök: 	Csütörtök nap megengedő, bajt és tiltást elengedő.
Kedvező az eladásra, akárcsak a vásárlásra.
Lakodalmat vígan tartja, vendégeket mulattatja.
Vetést, barmot jól táplálja, mint a tököt – úgy hizlalja.
Eme napon köthetsz, varrhatsz; legényt lányhoz bebocsáthatsz!

Péntek: 	Péntek napja gonoszjáró, asszonynépnek dologtiltó.
Takarítást megengedi, esti fürdést elviseli.
De tiltja a fonást, varrást; kenyérsütést és nagymosást. 
Szerencsétlen születéshez, házassághoz, vendégséghez.
E napon tyúk le ne üljék, legényt lányhoz ne engedjék!

Szombat: 	Szombat napja szebbre fordul, aki beteg, jobban gyógyul.
Lencse éhet jól enyhíti, leányokat megszépíti.
Kenyérsütést meghálálja; fonást, mosást nem kívánja.
Nem ildomos kertészkedni, meszelni és tapasztani.
E nap tyúkját ültetheted, legényt lányhoz engedheted!

Vasárnap: 	Vasárnap a békességé, minden dolog tiltásáé. 
Ki ne seperd szerencsédet, vasaló ne érje kezed!
Kedvező a bálozásra, lakodalmi mulatságra.
Vendégségnek jeles napja, áldomásbort jól itatja.
Eme nap jó születésre, legényt lányhoz engedésre!

REGÖLŐ IDŐ 
	REGÖLÉS – KOLEDÁLÁS – ÖSSZEÉNEKLÉS – MASKARAJÁRÁS

Időszak: 	Karácsonytól – Vízkeresztig. December 25. napnyugtától – január 6. éjfélig.
Hagyomány: 	Ősi-népi naptár újévköszöntő időszaka. Napnyugta-éjfél közötti regös-járás.
Népszokás: 	Regölők, köszöntők fogadása, megvendégelése.

Felvidéki remélés

Hó-hó farsang, hármas farsang! 
Itt is adnak, ott is adnak!
	Emitt vagyon gazda háza, 
Áldás szálljon eme házra!
Hat szép lóval, hat ökörrel, 
Kilenc borjas szép tehénnel.
	Egy aranyos vasekével, 
Két vasaltas faszekérrel.

	Elé van-e itt a gazda? 
Nyitva van-e ház kapuja? 
	Van-e óbor hordójában? 
Só, méz, szarvas, a kamrában?
Ha nincs szarvas, ártányt öljön! 
Óbor helyett, újat töltsön!
	Ártány máját, ha nem adja!
Jó lesz nékünk szalonnája!

	De ha nincsen kis házában, 
Van néki a nagykamrában.
	Menjen ki a gazdasszonya, 
Hogy felhúzza a nyársamra! 
Jó gazdának adjon Isten!
Arany búzát jó földjében.
	Ha billenti szarka farkát, 
Mindég százas üsse markát!

Alföldi remélő

Isten tartsa ezt a népet, – Hej, regő rejte.
Jó erőben, egészségben! Reme-reme rejte.

Adjon az Ég annyi szállást, – Hej, regő rejte. 
Amennyi a szarvas boga! Reme-reme rejte.
	Adjon hozzá annyi birkát, – Hej, regő rejte.
Ahány csillag égen vala! Reme-reme rejte.

Kelmeteknek annyi búzát, – Hej, regö rejte.
Ahány pelyva a kazalba! Reme-reme rejte.
	Kenteknek meg annyi tojást, – Hej, regö rejte.
Ahány pihe a pusztába! Reme-reme rejte.

	Emitt vagyon egy szép legény, – Hej, regö rejte. 
János fia, gulyás Pista! Reme-reme rejte.
Amott vagyon egy szép leány, – Hej, regő rejte. 
Péter lánya, szőke Marcsa! Reme-reme rejte.

Adjon Isten a legénynek, – Hej, regö rejte. 
Bort, pénzt, botot – de jó nagyot! 
	Adjon Isten a leánynak, Hej, regö rejte.
Vásznat, éket, de gazdagot! Reme-reme rejte.

Adjon Isten kettejüknek, – Hej, regö rejte.
Puha ágyat, szép álmokat! Reme-reme rejte.
	Adjon Isten a házukba, – Hej, regö rejte.
Fiút, leányt, áldottakat! Reme-reme rejte.

Adja is meg, engedje meg, – Hej, regő rejte. 
A Teremtő igaz Isten! Reme-reme rejte.

Dunántúli regösének

Kelj fel gazda, kelj fel! Áldás száll házadra!
	Terült asztalával, teli poharával.
		Azt is megadhatja az nagy jó Úristen!

Tekintsél fel gazda, te házad népével.
	Közben borral kínálj, minket igaz szívvel. 
		Azt is megadhatja az nagy jó Úristen!

	Nem vagyunk mi rablók, de Urunk szolgái,
	Hideg földről jöttünk, regölést kántálni. 
	Kinek füle fagyott, kinek keze-lába,
	Gyógyítana minket kendtek adománya.
		Haj, haj regö rejte! Regö, regö rejte!
		
	Ég sötét sátora ott fent kerekedik. 
	Halovány égi út azon megjelenik.
	Mellette ezüstös pázsit formálódik, 
	Csillagfényű szarvas abban legelészik.
		Haj, haj regö rejte! Regö, regö rejte!
		
	Csillagos szarvasnak ezer ága-boga.
	Annak tetejében ezer fényes fáklya.
	Megannyi szövétnek gyújtatlan gyújtassék.
	Mindannyi szövétnek oltatlan aludjék.
		Haj, haj regö rejte! Regö, regö rejte! 
		
	Tekintsél fel gazda, te házad népével.
	Közben borral kínálj, minket igaz szívvel. 
		Azt is megadhatja az nagy jó Úristen!
		
	Föld szülte fa mellett folyó keletkezik,
	Dúsfüvű mezők azt, rejtve körülveszik.
	Amott kerekedik egy gazdag halas láp,
	Az is ott elrejté, vad rengeteg sás-nád. 
		Haj, haj regö rejte! Regö, regö rejte!
		
	Emitt egy ékes út, közte nyiladozik.
	Arról egy szűk csapás, ösvényke ágazik.
	Körülveszi azt is egy zöldülő nádas,
	Azon nevelkedik Csodafiú szarvas.
		Haj, haj regö rejte! Regö, regö rejte!
		
	Tekints körbe gazda, te házad népével.
	Kínálj meg kenyérrel, minket tiszta szívvel. 
		Azt is megadhatja az nagy jó Úristen 
		
	Ha kimennél oda, Szent István királyom, 
	Halakért, madárért, vadászni lóháton.
	Nem lelnél ott halat, madarat se vadat
	Találnál így szóló Csodafiú szarvast.
		Haj, haj regö rejte! Regö, regö rejte!
		
	„Ne siess jó uram, Szent István királyom,
	Nem vagyok ellened, ne kívánd halálom.
	Élő lélek vagyok, vadként megjelentem.
	Teremtő Istentől követként küldettem.”
		Haj, haj regö rejte! Regö, regö rejte! 
		
	„Fölkelő arany Nap homlokomon vagyon,
	Árdeli ezüst Hold oldalamon vagyon.
	Jobbomon kigyúlnak égnek csillagai.
	Balomon kihunynak hulló csillagai.”
		Haj, haj regö rejte! Regö, regö rejte! 
		
	Tekints reánk gazda, te házad népével.
	Hozass sültet, gubát, minékünk jó szívvel. 
		Azt is megadhatja az nagy jó Úristen!

	Adjon az Úristen kegyes gazduramnak
	Ökröt, egy hold földön búzát garmadával…
 		Azt is megadhatja az nagy jó Úristen!

	Adjon az Úristen hű gazdasszonyának
	Tyúk alól száz csibét, hízót jó haszonnal…
		Azt is megadhatja az nagy jó Úristen!
		
	Éneklünk szép legényt, melléje ékes leányt.
	Ennek furkósbotot, annak pihe dunyhát…
Azt is megadhatja az nagy jó Úristen!

	Hogy csöndörödjenek, hogy pöndörödjenek.
	Hogy újesztendőben, egymásé legyenek…
		Azt is megadhatja az nagy jó Úristen!

Délvidéki regölés

Kelj fel gazda, kaput nyitni, hozzád jöttünk köszönteni!
	Régi regöt elregélni, asztalodnál megpihenni.
		
	„Édesapám, én jó Uram – sej, regélök, regélök,
	Álmaimban csodát láttam – sej, regélök, regélök.
	Napot láttam én fennkelni – sej, regélök, regélök,
	Holdat láttam én lemenni – sej, regélök, regélök.
		
	Kettő között szarvast láttam – sej, regélök, regélök,
	Ezüstösen félhomályban – sej, regélök, regélök.
	Egyik szarva az Napba volt – sej, regélök, regélök,
	Másik szarva az Holdban volt – sej, regélök, regélök.
		
	Egyik lába zöld erdőben – sej, regélök, regélök,
	Másik lába tengervízben – sej, regélök, regélök.
	Jobb oldalán tűz villódzik – sej, regélök, regélök,
	Bal oldalán köd sötétlik – sej, regélök, regélök.
		
	Szeme előtt hajnal virrad – sej, regélök, regélök,
	Mögötte meg éjjel szakad – sej, regélök, regélök.
	Körülötte dús legelő – sej, regélök, regélök,
	Felette kék égbolt, fénylő” – sej, regélök, regélök.
		
	„Hagyjál’ engem, édes fiam – sej, regélök, regélök,
	Felnőttél már, kedves fiam – sej, regélök, regélök.
	Szarvas nyomra reá lelhetsz – sej, regélök, regélök,
	Forrás mellett szarvast ejthetsz – sej, regélök, regélök.
		
	Ha erdőbe elvetődnél – sej, regélök, regélök,
	Napkeltéig ébren lennél – sej, regélök, regélök.
	Csudaszarvast lenyilaznád – sej, regélök, regélök,
	Legelőjét elfoglalnád” – sej, regélök, regélök.
		
	Duna folyó, ki ne áradj – sej, regélök, regélök,
	Zöld réteket el ne áraszd – sej, regélök, regélök.
	Gyalogösvényt köd ne rejtsen – sej, regélök, regélök,
	Mocsár lelket ne veszejtsen – sej, regélök, regélök.
		
	Ottan legel Csudaszarvas – sej, regélök, regélök,
	Arany bogu fiúszarvas – sej, regélök, regélök.
	Ifjú akkor őt meglátva – sej, regélök, regélök,
	Hangos szóval ekképp szóla: – sej, regélök, regélök.

	„Nyilaimmal rád kell lőnöm – sej, regélök, regélök,
	Agancsodat le kell töröm – sej, regélök, regélök.
	Legelődet elfoglalnom – sej, regélök, regélök,
	Dús rétedet felszántatnom” – sej, regélök, regélök.
		
	„Ne öljél meg, ne lőjél le – sej, regélök, regélök,
	Agancsomat ne törjed le – sej, regélök, regélök.
	Meglásd, legott üdvös leszek – sej, regélök, regélök,
	Meghálálva hasznot teszek – sej, regélök, regélök.
		
	Lakodalmadba elmegyek – sej, regélök, regélök,
	Agancsomon fáklyát viszek – sej, regélök, regélök.
	Udvarodat beragyogom – sej, regélök, regélök,
	Vendégeket felvidítom” – sej, regélök, regélök.

	Viszek néked ezüstkorsót – sej, regélök, regélök,
	Menyasszonynak drága orsót – sej, regélök, regélök.
	Házatokra boldogságot – sej, regélök, regélök,
	Szomszédsággal barátságot – sej, regélök, regélök.

	Disznótoros megkóstoljuk, új borodat megkóstáljuk! 
	Adományod megköszönjük, családodra áldást kérünk! 
Adja az Úristen!

Délvidéki regölés

Menjünk testvéreim, esti vendégútra,
	Legelső gazdához, az első udvarba.
	Isten jövetelét másoknak hirdetni,
	Vidám Karácsonyhoz szerencsét kívánni.
		Hej, rege, rege. Víg karácsony ének.

	Ne restelkedjetek ősi regelésért,
	Ha kapuhoz értek, illő adományért.
	Hangoskodni fognak, velünk kicsik, nagyok,
	Ha szolgálatunkért eleget nem kaptok.
		Hej, rege, rege. Víg karácsony ének.
		
	Felébred az új Nap, éjjeli sötétben.
	Ég Istene jött el, szarvasnak képében.
	Tűz ereje hevül, nappali fény éled
	Világ Mozgatója új életet éleszt.
		Hej, rege, rege. Víg karácsony ének.
		
	Eljöttünk, megjöttünk, hogy őt szolgálhassuk,
	Megújulásának, ünnepét hirdessük.
	Megtisztult testünkre, maskarát öltöttünk.
	Ősi módi szerint, adva tiszteletünk.  
		Hej, rege, rege. Víg karácsony ének. 
		
	Szerencsét kívánunk az újesztendőben,
	Jó egészséget és élelmet bőségben.
	Káposztát meg borsót, áldásos terméssel.
	Kövér rozsot, kölest, számtalan kévével.
		Hej, rege, rege. Adja az Úristen!
		
	Vályú tömve légyen, krumplival és babbal, 
	Jászol csordultiglan, telis-teli zabbal.
	Asszonynak tyúkokat, sok tojást jó áron.
	Gazdának gyors lovat, meztéláb ne járjon.
		Hej, rege, rege. Adja az Úristen! 
		
	Pajta négy sarkában disznó, tehén elljen. 
	Kamrájuk terménnyel, hússal, sajttal teljen. 
	Nyulaik legyenek, nagyok, mint a birkák.
	Birkáik nőjenek, nagyra, mint a bikák.
		Hej, rege, rege. Adja az Úristen!
		
	Szántó és legelő viruljon, zöldeljen.
	Aranyló gabonát, dús szénát teremjen.
	Fák adjanak bőven almát, szilvát, körtét. 
	Nap, Hold és csillagok, hozzanak szerencsét. 
		Hej, rege, rege. Adja az Úristen! 
		
	Füstölt szalonna lóg gazda kamrájában 
	Bárcsak adná Isten, hogy leessen onnan.
	Éppen csak akkora, hogy mi örülhessünk,
	Nem több csak annyi, hogy éhünket elverjük.
		Hej, rege, rege. Adja az Úristen!
		
	Nekünk elég lenne néhány ízes falat, 
	Gazdának meg nem kár, ekkora kis darab.
	Ha velünk, jó szívvel megossza ételét
	Hálánk erejével megtoldja életét.
		Hej, rege, rege. Adja az Úristen! 
		
	Add meg gazda, add meg, ami kijár nékünk,
	Hogy kemény hidegben, felmelegedhessünk.
	Add át hát gazduram, hogy tovább induljunk.
	Hosszú út vár még ránk ideje fordulnunk.
		Hej, rege, rege. Adja az Úristen!
		
	Ezért jöttünk ide, köszöntőt mondani,
	Régi énekléssel, jókedvet meghozni.
	Hogy házuknak népe egészséges legyen,
	Hogy házuk tüzéhez, boldogság betérjen.
Áldott szép Karácsonyt! Adjon az Úristen!
Úgy legyen!

Székelyföldi regösének

Porka havak hulladoznak – de hó reme róva,
	Nyulak, rókák futkároznak – de hó reme róva.
	Kutakodunk a faluba – de hó reme róva,
	Székely uram udvarára – de hó reme róva.
		
	Ottan látunk rakott házat – de hó reme róva,
	Abban látunk vetett ágyat – de hó reme róva.
	Kívül fekszik jámbor gazda – de hó reme róva,
	Belül fekszik hű asszonya – de hó reme róva.
		
	Köztük fekszik éber gyermek – de hó reme róva,
	Atyját, anyját keltegetve – de hó reme róva.

„Kelj fel, atyám! Kelj fel, anyám! 
Kaput, ajtót nyitni!
Mert eljönnek a régiek, regölést mondani.”

Kapu előtt mind megállunk – de hó reme róva,
	Bebocsátásunkra várunk – de hó reme róva.

„Beeresztesz, jámbor gazda? 
Ha nem, akkor bánod.
Kikötözzük az ajtódat, oszt’ nem lesz hol járnod.”
		
	Régi törvény! Nagy rőtt ökör – de hó reme róva,
	Annak fele regösöké – de hó reme róva.
	Hátán hosszan sült pecsenye – de hó reme róva,
	Annak fele regösöké – de hó reme róva.

	Szarva teli főtt pereccel – de hó reme róva,
	Annak fele regösöké – de hó reme róva.
	Farka bojtján egy korsó bor – de hó reme róva
	Annak fele regösöké – de hó reme róva

	Ha nincs ökör, disznó is jó – de hó reme róva,
	Annak fele regösöké – de hó reme róva.
	Hátán hosszan hat sing kolbász – de hó reme róva.
	Annak fele regösöké – de hó reme róva.

	Füle teli aprópénzzel – de hó reme róva,
Haszna legyen a gazdáé – de hó reme róva.
	Köldökénél köböl komló – de hó reme róva,
Terhe legyen asszonyáé – de hó reme róva.

	Fara teli mogyoróval – de hó reme róva, 
Gazda adja gyerekiknek – de hó reme róva.
	Csontja teli jó erővel – de hó reme róva,
Kínálja azt vendégeknek – de hó reme róva. 

Dél-erdélyi remélés		

	Adjon Isten, áldást rátok – tejjel, mézzel, sóval!
Békességet, gazdagságot – minden széppel-jóval!
	Regét szólunk tanulságul – ősi reme szóban,
Gyermekeknek okulásul – régi regüs módban.

	Bemutatjuk, mondjuk, nyomjuk, – elkántáljuk szóval.
	Elregöljük maskarában – gonoszűző zajjal.
	Vagy távozzunk most íziben – élelemmel, borral.
	Mert különben kiéneklünk – falunak csúfsággal.

	Egyszer élt egy öreg atya – de hó reme róva,
	Vala néki sok-sok fia – de hó reme róva.
	Idősebbek szántogattak – de hó reme róva,
	Fiatalok vadászgattak – de hó reme róva.
		
	Fiatalját megkímélte – de hó reme róva,
	Nem tanítva mesterégre – de hó reme róva.
	Azok csak az erdőt járták – de hó reme róva,
	Vadkant, szarvast ott hajtották – de hó reme róva.

	Ménest, gulyát nem tereltek – de hó reme róva,
	Földbe magot nem vetetek – de hó reme róva. 
	Szántón kalászt nem arattak – de hó reme róva,
	Vadont járva vadászgattak – de hó reme róva.

	Ifjak egyszer útra keltek – de hó reme róva,
	Vadat lőni messzi mentek – de hó reme róva.
	Otthonukból hegyes tájra – de hó reme róva,
	Hazájuktól új világba – de hó reme róva.
		
	Szarvas nyomot hűn követve – de hó reme róva,
	Csodaszarvas nyomát lelve – de hó reme róva.
	Ingoványban eltévedtek – de hó reme róva,
	Csodaszarvas nyájra leltek – de hó reme róva.
		
	De miközben barangoltak – de hó reme róva,
	Hegyen-sziklán áttal’ vágtak – de hó reme róva.
	Csudamódon megváltoztak – de hó reme róva,
	Hegyi szarvasokká váltak – de hó reme róva.
		
	Ezért aztán szarvasokkal – de hó reme róva,
	Megbékéltek, bizalommal – de hó reme róva.
	Csodaszarvas nyájjal éltek – de hó reme róva,
	Új hazára, népre leltek – de hó reme róva.
		
	Egyszer élt egy öreg atya – de hó reme róva,
	Vala néki sok-sok fia – de hó reme róva.
	Idősebbjét otthon hagyva – de hó reme róva,
	Fiatalját felkutatta – de hó reme róva. 
		
	Öreg atya vadont járva – de hó reme róva,
	Mocsarakon által vágva – de hó reme róva,
	Szarvas nyomot hűn követve – de hó reme róva,
	Csodanyájnak nyomát lelte – de hó reme róva.
		
	Öreg atya lesben állva – de hó reme róva,
	Hűs forrásnál íját vonja – de hó reme róva.
	De ekkor az egyik szarvas – de hó reme róva,
	Emberhangon így szólala – de hó reme róva.
		
	„Öreg atyánk, Édesapánk – de hó reme róva,
	Ne bánts minket, ne célozz ránk – de hó reme róva.
	Engedd nekünk itten’ élni – de hó reme róva,
	Új népünkkel békét lelni – de hó reme róva.”
		
	„Öreg atya, Édesapánk – de hó reme róva,
	Ne támadj ránk, ne lőjél ránk – de hó reme róva.
	Ha ránk támadsz, védekezünk – de hó reme róva,
	Új hazánkat védelmezzük – de hó reme róva.”
		
	Öreg atya, ismert szóra – de hó reme róva,
	Megörülve ekként szóla, – de hó reme róva. 
	„Szeretteim, gyertek haza – de hó reme róva,
	Régi honba, nyugalomra – de hó reme róva.” 
		
	„Jó anyátok otthon vár ránk – de hó reme róva,
	Fáklyát gyújtva, régi háznál – de hó reme róva.
	Asztalt bőven megteríti – de hó reme róva,
	Kupát borral megtelíti – de hó reme róva.”
		
	Így szól erre legnagyobbik – de hó reme róva,
	Szarvasfiú, idősebbik – de hó reme róva.
	„Itt maradunk, nem mehetünk, – de hó reme róva,
	Mi már szarvasokká lettünk – de hó reme róva.”
		
	„Szövött inget nem viselünk – de hó reme róva,
	Szarvval házba nem léphetünk – de hó reme róva.
	Asztal köré nem ülhetünk – de hó reme róva,
	Régi módon nem élhetünk – de hó reme róva.” 
		
	„Erdőt járva, más az utunk – de hó reme róva,
	Szarvas néppel elvonulunk – de hó reme róva.
	Tiszta forrás, erre vágyunk – de hó reme róva,
	Új népünkkel ösvényt vágunk – de hó reme róva.”
		
	Egyszer élt egy öreg atya – de hó reme róva,
	Visszatért az óhazába – de hó reme róva.
	Háziakról gondoskodván – de hó reme róva.
	Elmenőket elbocsájtván – de hó reme róva.
		
	Köszönjük hát jámbor gazda, hogy vendégül láttál!
	Friss kenyérrel, szalonnával, minket megtraktáltál.
	Ízes borral, pálinkával, minket megkínáltál.
	Százszorosan kapjad vissza, amit nekünk adtál.
		
	Adjon Isten minden jót! Diófából koporsót!
	Poharunknak feneket, Hogy ihassunk eleget!
	Asztalunkra kenyeret! Kemencében meleget!
Vetett ágyba szeretőt! Békességes esztendőt! 
		Adja az Úristen! Egy az igaz Isten!

Révedő

Egekbe tekintek, felvilágot látok.
Magasságos helyen, csillagfényt találok.
Csillagok közt kertet, életfa árnyában.
Égi csodás várat, Teremtőnk honában.
Rótt örök régi törvény! Haj, haj regö rejte!

Télen Csodaszarvas tündérek járásán,
Nimród fiak hajtják, égi hadak útján.
Hunor ‘s Magor űzi, nyomában haladva,
Soha el nem érve, soha sem lankadva.
Rótt örök régi törvény! Haj, haj regö rejte!

Nyáron Turul vezet Csaba útját járva.
Attila nyomában, nyugalomra várva. 
Álmos népe-lelke, tükröződik rajta.
Ősi népünk múltját örökségül hagyva.
Rótt örök régi törvény! Haj, haj regö rejte!

Magyar csillag útját Székely csillag járja.
Keletről nyugatra, mint Nap-Hold járása.
Vacsora csillaga ‘s Hajnal hírmondója, 
Nekünk jelölt mezők határát mutatja. 
Rótt örök régi törvény! Haj, haj regö rejte!

Ég szülte vizünket, víz szülte földünket.
Föld szülte ékes fát, fa szülte ágasát.
Ág szülte levelét, megszülte bimbaját.
Népeink írmagját, népünk fiát-lányát.
Rótt örök régi törvény! Haj, haj regö rejte!

Fiú adott erőt, célt, földet jelölőt, 
Ellent legyőzőket, népünknek vezetőt.
Leány adott hitet, életet teremtőt,
Családot gondozót, gyermeket, szeretőt. 
Rótt örök régi törvény! Haj, haj regö rejte!

Földünkre tekintve, világunkat látom,
Vizet, földet, hegyet, életadó tájon.
Föld négy sarkát őrzi, négy mennyei őrség,
Tartja és forgatja, négy égi erősség. 
Rótt örök régi törvény! Haj, haj regö rejte!

Föld szülte Életfát bő forrás élteti,
Dúsfüvű mezejét, virágja szépíti. 
Szem elől elrejté tüskés bozót ‘s nádas,
Ottan nevelkedik földi Csodaszarvas.
Rótt örök régi törvény! Haj, haj regö rejte!

Forrásnak végiben halban bő tavacska,
Partját ékesíti sok gyümölcsös fácska. 
Idegentől rejté ingoványos nádas,
Ottan rejtőzködik földi Csodaszarvas.
Rótt örök régi törvény! Haj, haj regö rejte!

Bozótos-nádason egy járat rejtezik.
Mocsaras berken át egy ösvény létezik.
Csak tiszta lélekkel fogadja az utast,
Csak igaz láthatja földi Csodaszarvast.
Rótt örök régi törvény! Haj, haj regö rejte!

Balra Napunk felkél. Szemünk előtt délszak. 
Jobbra Napunk nyugszik. Hátunk mögött észak 
Felettünk az égbolt, szent-kék fényben úszva. 
Alattunk sárga föld, mélységet takarva.  
Rótt örök régi törvény! Haj, haj regö rejte!

Hold sötét egével, kelet tudatja. 
Sarokcsillag fénye, északot mutatja.
Nap útját bejárva nyugat irányt adja.
Nap Hold delelése, dél felét uralja.
Rótt örök régi törvény! Haj, haj regö rejte!

Kelet feketéje vad tájakat tudat.
Északnak zöldese erdőségre mutat.
Dél vörös jelével enyhe földre utal.
Nyugat fehérsége havas hegyre mutat.
Rótt örök régi törvény! Haj, haj regö rejte! 

Mélységbe tekintve, alvilágot látok.
Föld szülte ékes fa gyökerénél átok. 
Bánat, viszály, rémség, telve gonoszsággal, 
Melyek legyőzhetők hittel, bátorsággal.
Rótt örök régi törvény! Haj, haj regö rejte! 

Tűzlángba révedek, jövőnket meglátom.
Széthúzást, villongást őszintén feltárom.
Erő, hűség, remény, tudás fényét látom. 
Hitet, megegyezést, összefogást várom. 
Rótt örök régi törvény! Haj, haj regö rejte! 

IGÉZŐ

FARSANG
	VÍZKERESZT és HAMVAZÓSZERDA közötti ünnepi időszak. 
    		Eredetileg Dorottya-nap végéig. Ellenreformáció hatására hamvazószerdáig. 

FARSANGKEZDŐ		Vízkereszt napja (január 6) 
			
Hagyomány:	Kárpát-medencei sajátosság. Más kultúrkörben a farsang később kezdődik, és rövidebb. 
Népszokás: 	XVII. századig tiltott, majd megtűrt népszokás. XVIII. századtól egyház által szabályozva.
		Dologtiltó, vígalmi nap.

Időjelző:	Vízkeresztkor csillagos ég, tél hideg és hosszú lesz még.
		Farsang napját elindítja, ünnep nyomát takarítja.

Farsangszó:	Hej, Konc vajda, sódar ura! Farsangolás tukmálója!
		Vízkereszttől királykodik, Húshagyóig uralkodik.
Cibere bánt kiszorítja, tisztességet megcsúfolja.
		Maskarázást elrendeli, pajzánkodást megengedi.

		Aki éhes, húst zabálhat, sódart, kolbászt elcsámcsoghat.
		Ehet hájast, túrós rétest; tikmonyt, vajat, húsos bélest. 
Aki szomjas, igya borát, gyümölcsökből főtt pálinkát!
		Vagy jó méhsert, ízesítve; mint az urak, úgy vedelve.

Köszöntő:	Itt a farsang beköszöntött, vígan várjuk a Vízöntőt.
		Készüljél hát hamarjában dalra, táncra, maskarában!
Farsang hossza már kimérve, hamvazóra annak vége.
		Mulassunk hát húshagyóig, míg farsangot el nem űzik.

MENNYEGZŐS VASÁRNAP	Vízkereszt utáni első vasárnap

Hagyomány: 	Általában január 7-13. között. Némely helyen vő-vasárnap is.
Népszokás: 	Lakodalmak, farsangi bálok. Muzsikások fél-ünnepe.
		Dologtiltó, vígalmi nap.

Koledáló: 	Hó, hó farsang itt az idő, elmúlt már az újesztendő.
		Ez évben is vigadjatok, daloljatok, táncoljatok!
Maskarában beköszöntem, házukat is megtiszteltem.
		Ha sajnálja szalonnáját, farkas vigye el disznaját.

Hárító: 	Adjál sót a jószágnak, kancsó bort a komának!
		Fokhagymát az ajtóra, égő gyertyát asztalra!

Leányvasárnap		 Farsangvasárnap előtti vasárnap. 

Hagyomány: 	Húsvét előtti nyolcadik vasárnap. Középkorban Dorottya előtti második vasárnap. 
Népszokás: 	Leánynéző. Felavatott legények házjárása, koledálása. Párkereső. 
		Dologtiltó, vígalmi nap.

Leányjáró:	Ta-na-na, Tuk Lorinc! Da-na-na, Zsír Lőrinc!
			Mind kiszökött a kakas, feldöntötte a vajat.
		Mivel sütjük a rétest? Kuti vízzel, hűs vízzel!
			És, hogy sütjük a bélest? Patak vízzel, friss vízzel!
Ágyő, ágyő, Húshagyó! Ha nem adtak semmit…
			Pocok egye kalászikat, görény vigye tyúkjaikat.

Torkos csütörtök	Húshagyó kedd előtti csütörtök, 

Hagyomány: 	Húsvét előtti hetedik vasárnap előtti csütörtök. Középkorban Dorottya-nap előtti csütörtök.
Népszokás: 	Farsang farkának kezdete. Fánksütés. Kínálás, forralt borral. 
Legények és lányok közös vígassága. Közösségi nap.

Mondás: 	Inkább a has kidurranjon, minthogy friss fánk megmaradjon.

Sovány péntek		Rokonszombat előtti kisböjtös péntek.

Hagyomány: 	Húsvét előtti hetedik vasárnap előtti péntek. Középkorban Dorottya-nap előtti péntek.
Népszokás: 	Anyós vendéglátása, kibeszéltetése. Rontáshozó péntek.
		Zárt, gonoszűző, asszonyi dologtiltó nap.

Regula:	Sovány péntek, farsang böjtje, vigasságnak csendesebbje.
		Anyósodat hívd házadba, péntek este, böjti tálra.
		Had mondja ki, mi is bántja, ne háborogj, ha utálna…
		Jobb, ha mérgét már kiadja, nem holnapra tartogatja! 

Rokonszombat		Farsangvasárnap előtti nap 

Hagyomány: 	Húsvét előtti hetedik vasárnap előtti szombat. Középkorban Dorottya-nap előtti szombat.
Népszokás: 	Rokonság közös ünneplése. Kézfogók, lakodalmak megbeszélése.
		Ünnepi készülődés napja.

Regula: 	Rokonszombat, farsang töve, nagy vígasság készülője.
		Retyerutyák összegyűlnek, kóstolókból vendégülnek.
		Közös dolgot kibeszélnek, kalákákban megegyeznek.
		Bábot, maszkot összeütnek, Vasárnapra így készülnek.

Farsangvasárnap	Farsangi időszak utolsó vasárnapja 

Hagyomány: 	Húsvét előtti hetedik vasárnap. Középkorban Dorottya-nap előtti vasárnaphoz kötődött.
Népszokás:	Maskarázás. Sokácoknál busójárás. Téltemető mulatságok, zajkeltés, tánc. Bál.
		Közösségi, vígalmi nap.

Koledáló: 	Már leölték itt az ártányt, de nem adták nékünk máját!
		Ha nem kapunk szalonnából, farkas vigyen disznajából.
		Ha nem adnak néhány tojást, görény hordja baromfiját.

Maskarázó: 	Hipp-hopp, farsang! Kedves idő! Elmúlt már az óesztendő!
		Ez újban is vigadjanak. Kövér ártányt is vágjanak.
		Míg, farsangot kihatjátok, addig én is maskarázok.

Legényjáró: 	Zsír-háj gyűljön, hozzon meleget!
		Aztán milyet? Nyári meleget!

		Haj, székecske, székecske, szőlő dombocskája.
		Zabkalásza szemesedjék, búzatöve bokrosodjék.
		Ahány ürge-, pocoklyuk, annyi verem búzájuk,
		Annyi legyen, úgy legyen…
		Király lova megdögöljön, a kenteké gömbölyödjön.
		Ekképp legyen, úgy legyen…

Húshagyó hétfő	Asszonyfarsang

Hagyomány: 	Húsvét előtti hetedik vasárnap utáni hétfő. Középkorban, Dorottya előtti nap. 
Népszokás: 	Húshagyó kedd előtti nap. Nagyvásár. Asszonyok mulatsága, férfiak megalázása.
		Asszonyi dologtiltó, otthoni zárt nap.
    			
Riogató: 	Asszonynépnek vígassága, férfinépnek sötét napja.
		Házasember, messze fusson; legény, fiú házba bújjon.
		Leány őket elkerülje, pulya ‘s anyja ne tekintse. 

		Asszonynépnek mulatsága, férfinépnek nagy bánata.
		Gaz némberek beöltöznek, becstelenül viselkednek.
		Pince kulcsát elorozzák; bort, pálinkát, megdézsmálják.

		Asszonynépnek házjárása, férfinépnek szorulása.
		Mert, ‘kit nappal kívül lelnek, áldozatnak kiszemelnek.
		Megkergetik és lefogják; borotválják, liszttel szórják.
		
		Asszonynépnek esti bálja, férfinépnek rút csapdája.
		Mert, ‘kit arra vezet sorsa, fesletteknek lesz ott fogja.
		‘Hol, ruháját leszaggatják; megnyomatják, majd kidobják.
		
		Minden év négy tombolása, asszonynépek vigassága.
		Nagyfarsangban, majd György napján, Kisfarsangban, ‘s Luca-napján.
		Férfinép ezt tartsa észben, hogy maradjon tisztességben!

Csujogató: 	Komámuram gatyája, mintha engem kívánna…
		De biz, az’tat nem adom, inkább vőmet tanítom!

Nem engedem! Hacsak úgy! Kend a kakas, én a tyúk!
		Búboljon meg setétben! Hogy ne tudja, senki sem!

Húshagyókedd		Farsang vége 

Hagyomány: 	Húsvét előtti hetedik vasárnap utáni kedd. Középkorban Dorottya-nap. 
Népszokás: 	Farsang utolsó napja. Gazdagok, céhek bálja. Erdélyben (néhol) hamvazószerdán.
		Éjfél előtt szétoszlás, bezárkózás. Dologtiltó víg nap. 

Csúfolódó:	Dorottya húshagyó! Leányokat itt hagyó!
		Akit nem lelt párjával, tuskót húzzon magával!
‘Ki párját nem lelte, Mihálytól keresse!
		Legény öltsön maskarát, úgy kutassa a párját!

Kikiabáló:	Húshagyó, húshagyó! Itt maradt az eladó!
		Akinek van nagy lánya, hajtsa a szűzgulyába!
Húshagyó, húshagyó! Itt a vénlány, eladó!
		Húzzál tőkét, szakadj meg! Mért nem házasodtál meg?

		Húshagyó, húshagyó! Öreglegény, eladó!
		Árpamálé, zabkenyér! Mért nem lettél vőlegény?
Húshagyó, húshagyó! Özvegységet meghagyó!
		Ború után kiderül! Mért maradtál egyedül?

Kislánydal:	Farsang elmúlt, itt hagyott! Nagylányoknak bút hozott!
		Én ugyan nem bánkódok, mert nagylány még nem vagyok.
Várok még egy farsangot, egy szép legényt megfogok.
		De ha ilyet nem lelek, gazdag özvegyhez megyek.

Fiúcsúfoló: 	Farsang végén táncoljatok! Búcsúképpen vigadjatok!
		Legény lánnyal ne pörögjön, hogy a kender nagyra nőjön!
Legényt most kell felavatni, asszonynéppel okítani!
		Maskarában vonuljanak, lányos háznál zajongjanak!

NAGYBÖJT IDEJE

Hamvazószerda	Húshagyó kedd után. 

Hagyomány: 	Húsvét előtti hetedik vasárnap utáni szerda. Középkorban Dorottyát követő nap.
Népszokás: 	Farsangi időszak vége. Első böjti és bűnbánati nap. Húsvétig vígalmi és lakodalmi tilalom.
		Zárt, takarító-rendrakó nap.

Böjtkezdő: 	Cibere bán, kiszi ura! Böjti idő szurkálója!
		Húshagyótól uralkodik, Kiszehajtás idejéig.
Konc vajdáját kiszorítja, húsos étkét mind megtiltja.
		Túrót, tikmonyt nem engedi, dorbézolást berekeszti.

		Aki éhes, egyen levest, növevényből kiszelevest.
		Bab és borsó, húst pótolja; zsírt és vajat, olaj adja.
Aki szomjas, igyon vizet, növevényből kifőtt levet,
		Vagy feles bort megvizezve, mint a papok, úgy vedelve.

Intelem: 	Aki vétkes, ezt tegye! Szórjon hamut fejére!
		Álljon színre, vallja bűnét! Lássa be a tévelygését!
		Aki sértett – engeszteljen! Aki kárt tett – jóvátegye!

Regula:	Készüljél böjtidőre! Húst, zsírt és bort – tegyed félre!
		Házad, kerted takarítsad, ruhát, ágyat kitisztítsad!
		Farsang piszkát összegyűjtsed, hulladékát elégessed!
		Edényt zsírtól jól kifőzzed, majd szennyedet lefürödjed!
		Napjában csak egyszer étkezz! Napnyugtával, hogy ne vétkezz!
		Italozást meg ne engedd! Duhajkodást így kerüljed!

Böjt elő vasárnap		Vajhagyó vasárnap 		Csonkavasárnap 

Hagyomány: 	Húsvét előtti 6. vasárnap. Hamvazószerdát követő vasárnap. Középkorban Dorottya utáni vasárnap. 
Népszokás: 	Legényavatás, tűzkarikázás (mint Húsvét, Szent-Iván, Kisfarsang és Karácsony előtt).
		Ünnepi készülődő, otthoni zárt nap.

Beavatás: 	Aki legény akar lenni, dolgosnak kell annak lenni. 
		Terelésben, lovaglásban, szántásban és aratásban.

Aki legény akar lenni, embernek kell annak lenni.
		Okosságban, becsületben, bátorságban és erőben. 

		Aki legény akar lenni, elmésnek kell annak tenni.
		Maskarában, csínytevésben, sérelmeknek tűrésében.

Aki legény akar lenni, áldomást is kell fizetni,
		Legénybíró, hogy fogadja, legénybanda befogadja.

		Akit, imígy beavattak, annak legény címet adtak.
		Viseletre, kocsmázásra, mentésre és mulatságra.

		Akit, mihelyt befogadtak, azon módon okítottak.
		Bor erejét ‘hogy élvezze, szépasszonyt is megismerje.

		‘Kit legénynek jóváhagytak, háztűznéző jogot kaptak.
		Farsangolni, locsolkodni, pajzánkodni, udvarolni.
 
‘Kit legénynek felemeltek, épkézlábnak tekintettek. 
		Alkalmasnak katonának, hites férjnek, jó apának.

Sajbózás: 	Sajbó, sajba, tűzkarika, lánggal égő fakarika!
		Legény dobja, felajánlja, ‘mit nyársán süt, felkínálja.
		Leány látván, elfogadja, kalácsával meghálálja.

Böjt másod vasárnap		 Guzsalyvasárnap

Hagyomány: 	Húsvét előtti 5. vasárnap. Középkorban Dorottya utáni 2. vasárnap.
Népszokás: 	Hamvazószerdát követő 2. vasárnap. Asszonyok vendégeskedése.
		Női pletyka és dolognap.

Regula: 	Szövés-fonást siettessed,
Kelmés munkát félretegyed.
		Asszony – vessen, palántázzon,
Ha jó esik – dugványozzon.

Böjt harmad vasárnap		Neveletlen vasárnap 		Böjtszerda

Hagyomány: 	Húsvét előtti 4. vasárnap. Középkorban Dorottya utáni 3. vasárnap.
Népszokás: 	Hamvazószerdát követő 3. vasárnap. Böjtidőszak közepe. Legények bátorság- és erőpróbája.
		Mészárosok dolognapja. Húz beszerző dolognap.

Bikafuttatás: 	Böjtközépnek ős szokása, készülődés húsfogásra.
		Némely bikát kiválasztják, virágozzák, aranyozzák.
		Kibocsátják, megugrasztják, megkergetik, jól meghajtják.
		És, ha legény nem foghatta, gulyahelyét megváltotta.
		Ha megfogták, ünnepelik, jóval tartják, kényeztetik.
		Lészen húsvét húsadója, áldozatnak híradója.

Böjtközép vasárnap		Guzsalyütő		Rózsavasárnap	Csíkvasárnap 

Hagyomány: 	Húsvét előtti 3. vasárnap. Középkorban Dorottya utáni 4. vasárnap.
Népszokás: 	Hamvazószerdát követő 4. vasárnap. Fonás és szövés időszakának vége. 
		Száraztészta-készítő dolognap.

Regula: 	Szövés-fonást bevégezni, varrást-hímzést befejezni! 
		Asszony – hosszú tésztát nyújtson; csíkot, laskát daraboljon.

Fekete vasárnap		Süketvasárnap			Téltemető		

Hagyomány: 	Húsvét előtti 2. vasárnap. Középkorban Dorottya utáni 5. vasárnap.
Népszokás: 	Hamvazószerdát követő 5. vasárnap. Felföldön a Kiszehajtás napja.
		Rontásűző, családi nap.

Emlékező: 	Házi oltárt letakarjad, ősök képét elfordítsad!
		Öltözzél be feketébe, gyújtsál mécsest emlékükre!

Virágvasárnap 			Vajhagyó vasárnap 		Kiszehajtó
    	
Hagyomány: 	Húsvét előtti vasárnap. Középkorban Dorottya utáni 6. vasárnap.
Népszokás: 	Több helyen nagyvásár ideje. Kiszehajtás, villőzés, télbaba égetés vagy úsztatás.
		Közösségi nap, vendégjáró, áldomásivó nap.

Kiszehajtó:	Kisze-vice villő, gyűljön rád a himlő!
		Kisze vicét kivisszük, átkos telet elűzzük.
		Száraz bogát kihordjuk, rongyaival eldobjuk!

		Kisze-vice villő, gyűljön rád a himlő!
		Testét széjjelszakítjuk, Vízbe-tűzbe hajítjuk.
		Bolha, tetű, lehulljon! Dög, kolera távozzon!

		Kisze-vice villő, gyűljön rád a himlő!
		Határt jég már ne verje! Házat fertő ne érje!
		Jöjj be sódar gömböce, lánykákra hullj szerencse!

		Kisze-vice villő, gyűljön rád a himlő!
		Kisze úszik, víz viszi, tél hidegét elviszi.
		Ha szalmája szétfoszlik, hideg köd is eloszlik.

		Kisze-vice villő, gyűljön rád a himlő!
		Ha ég kisze ‘s füst felszáll, meleg már a napsugár.
		Mire nyoma eloszlik, hideg köd is szétfoszlik.

		Kisze-vice villő, gyűljön rád a himlő!
		Tél már elment, tavasz jön, meleg idő beköszön.
		Várnak ránk a vetések, menjünk haza, emberek.

Villőző: 	Villő, villő! Ez ki háza? Bíz’a jámbor ember háza.
		Egy vetett ágy van már benne, ringó bölcső van mellette.
		Villő, villő! Kinek háza? Bíz’a lányos ember háza.
		Villő – legényt hozz a leánynak; tyúkmonyt, sódart gazdájának.

		Villő, villő, itt ki lakik? Híres asszony, ilyen lakik.
		Fehér ruhát kértünk tőle. Adott is ő a kiszére.
		Villő, villő, itt ki lakik? Híres asszony, olyan lakik.
		Csak egy kendőt kértünk tőle. De nem adott a kiszére.
  
		Villő, villő, selyemsátor! Falu végin zöldág bokor!
		Villő, várj meg ott engemet, had vegyem fel gyolcsingemet.
		Villő, villő zöldnek ága! Nyitva van már a kapuja.
		Mező – piros a rózsától; parlag – rózsás a szirmától.

Nagycsütörtök		Zöldcsütörtök		

Hagyomány:	Húsvét előtti csütörtök. estéje. Kora középkorban 3 nappal Gyümölcsoltó Boldogasszony napja előtt.
Népszokás: 	Kenyérsütés. Étkek készítése növényekből. Állatok mosdatása. Este zajkeltés, gonoszűzés.
Tisztító, zárt dolognap.

Ajánló:	Böjti töltött káposzta, 
Zöldcsütörtök falatja.
		Benne kása és gomba,
Étek ízét jól adja. 

Nagypéntek			Féregűző péntek	

Hagyomány:	Húsvét előtti péntek. Kora középkorban 2 nappal Gyümölcsoltó Boldogasszony napja előtt.
Népszokás: 	Szigorú böjt. Takarítás, meszelés, nagymosás, tisztálkodás. 
Határjáró-, tisztító- és gonoszűző nap.

Féregűző: 	Tüzet viszek, nem látod! Eloltanák, ha látod!
		Lángom, rontást eloszlass, veszedelmet távoztass!
		Kígyót, békát a háztól, egereket kamrából,
		Férgeket az akolból, rontást, bajt az udvarból!

		Szőleinkről a ragyát, mezeinkről a sáskát,
		Legelőről áradást, erdeinkről rothadást!
		Vizeinkből a fertőt, határunkból jégesőt,
		Falunktól a tüzeket, környékről az idegent!

NAGYSZOMBAT			Tűzgyújtó szombat	

Hagyomány:	Húsvét előtti szombat. Kora középkorban 1 nappal Gyümölcsoltó Boldogasszony napja előtt.
Népszokás: 	Új tűz gyújtása. Ház környékének felseprése. Friss vízben mosdás. 
Határjáró-, tisztító- és gonoszűző nap.

Igéző:		Kígyó, béka űzessék, házból, kertből távozzék!

HÚSVÉTI IDŐ 

HÚSVÉTVASÁRNAP		Tavaszvasárnap

Hagyomány: 	Márc. 21. utáni holdtöltét követő vasárnap. Régen Gyümölcsoltó Boldogasszony napján. 
Népszokás: 	Közös étkezés: sonka, torma, kemény tojás, kaláccsal és borral. Gazdák határjárása, áldomásivás.
		Legények kántálása, falujárása. Dologtiltó nap.

Kapujáró:	Süss fel nap, fényes nap, nyissad szét subádat!
		Szérűn aranybúza, hidegtől elfagyhat.
		Bújj-bújj zöld, vesszőcske, zsenge aranybúza!
		Aranykapu nyílik, csak bújjál át rajta!

		Gyere át, gyere át, te szép aranybúza!
		Átmennék jó szívvel, hogyha nyitva volna.
Nyitva vagyon, nyitva, csak bújjál át rajta!
		Bújjál át fedetlen, süveged kint hagyva!

		Arany Nap, fényes Nap – kapudon bocsásd be!
		Ezüst Hold, teli Hold, – házadba fogadd be!
		Zsenge aranybúza jobban keményedjék,
		Tavaszi új tojás, szebben pirosodjék!

HÚSVÉTHÉTFŐ		Öntöző hétfő		Leányöntöző		Vízbevető

Hagyomány:	Húsvét vasárnapját követő hétfő. Ősidőkben márc. 26-án, Gyümölcsöző napján. 
Népszokás: 	Hajnalág állítása lányos házhoz. Legényjárás, locsolkodás. Eladósorú lányok megöntözése.
Cserébe hímes tojás adása, vagy hajnalágra aggatása. Bálozó és termékenységvarázsló nap.
		
Öntöző: 	Falunkat bejártuk, jel után kajtattunk.
		E háznál tárt kaput, zöldágat megláttunk.
		Mondják, kegyelmednek leány-virágszála
		Bimbaja kipattant, de már hervadozna.

		Azért hát bejövénk, hogy ezt kiderítsük,
		Erre kegyelmedtől szabadságot kérünk.
		E szép virágszálat próba alá fogjuk.
		Aztán hogyan tovább, majd még kigondoljuk.

		Eme szép virágszál, tudjon nyíllal lőni.
		Vagy piros tikmonnyal, úgy, ezt kiváltani.
		Ha tudja, tegye meg, s’ nem kell öntözése,
		Talál majd locsolót, maga örömére.

		De ha e virágszál, próbát nem viselné.
		Választhat közülünk, ki őt megöntözné.
		Kúthoz e leánykát, többiek kivinnék.
		Addig fogva tartva, amíg megöntöznék.

HÚSVÉT KEDD		Legényöntöző	 

Hagyomány:	Húsvét vasárnapját követő kedd. Ősidőkben márc. 27-én, Fűnövesztő napján. 
Népszokás: 	Leánybandázás. Legények megöntözése. Dologtiltó nap.

Intelem:	Legény – ne lépj az utcára! Kerten át fuss a határba!
		Mert, leányok – ha megfognak, hideg vízzel lelocsolnak.

KOMÁLÓ			Mátkáló 		Kis Húsvét 		Fehérvasárnap

Hagyomány: 	Húsvét utáni vasárnap. Néhol Húsvétkor, Pünkösdkor. 
Népszokás: 	Erős barátságok kötése, „testvérré” fogadások. Kóstolók küldése egymásnak. 
Dologtiltó nap.

Fogadalom: 	Koma, koma, komálunk, esztendeig komálunk!
		Életben komák leszünk, Hó’ttan testvéré leszünk.
		Becsben tartom, ha jó lesz, eltaszítom, ha rossz lesz.
		Tojást, vissza, ha veszi, komaságot elveszti.
		Hűtlen fejre baj hulljon! Vessző, virág száradjon!
		Barátsága szakadjék! Szerelmében csalassék!

Tálhordozó:	Komatálat elhoztam, szépen felkoszorúztam.
		Koma küldte komának, koma váltsa magának!
		Ha kiváltja, komáznak; mindég komák maradnak.
		Ha nem váltja magának, küldje vissza komának!

Fehérhétfő		Komázó hétfő

Hagyomány: 	Húsvét vasárnap utáni 8. nap. 
Népszokás: 	Előző évi „testvéri” fogadalmak megerősítése. Rokonok sírjának felkeresése. 
Üres nap.

Fogadalom:	Mátka, mátka, mátkázzunk, még egy évre komázzunk.
Ha megéljük, ha halunk, testvérségben maradunk.

ZÖLDJÁRÁS			Játszóvasárnap

Hagyomány: 	Húsvét és Pünkösd közötti vasárnapokon. Középkorig 
Népszokás: 	Gyermekek hidas- és bújós játéka. Legények és lányok kivonulása, udvarlása, incselkedése.
		Közösségi vígalmi, nem vendéglátó nap.

Fésülködő:	Fehér liliomszál, ugorj a Dunába!
		Támaszd meg magadat, zöld leveles ággal!
		Szemektől rejtezve meg is fürödözzél!
		Rézhímzett kendővel, meg is törülközzél!
		Ezüsttükörben, meg is nézelődjék!
		Aranyos fésűvel, meg is fésülködjél!
		Vedd ki violádat, forgasd ki rózsádat.
		Jobbról is, balról is… a leveles ágat.

Bujkáló:	Nyisd ki virág a kapudat! Hadd kerüljem a váradat!
		Egyet lépek, kettőt hágok; harmadikra betalálok.

		Bújj, bújj zöldág! Bújjál rajta! Aranykapu tárva-nyitva.
		Ha bejöttél légy csendesen, hogy a szomszéd meg ne lessen.

PÜNKÖSD 		Ötvened-nap		Tavaszutó ünnepe

Hagyomány: 	Húsvét utáni 7. vasárnap (49. nap). Ősidőkben Gyümölcsoltó utáni 49. nap, vagyis Szervác-napja.
Népszokás: 	Búcsújárás. Közös májfa-állítás, versengés. Király- és királynő választása, körbehordozása. 
		Vígalmi ünnepnap.

Köszöntő: 	Elhozta Teremtőnk piros pünkösd napját.
		Mi is körbe hordjuk Pünkösd királynéját.
		Ifjú leányoknak rózsakoszorúját,
		Ifjú legényeknek szegfűbokrétáját.
		Öreg embereknek csutorányi borát,
		Öreg asszonyoknak, kemence kalácsát.
		Adjon Isten esőt! Szándékot felkeltőt!
		Hogy táncra keljenek, egymásra leljenek.

Választó:	Ötöd-hónap próbálója, legénykirály választója.
		Nyájterelés és kaszálás, bikahajsza és vágtázás.
		Aki győzött, koronázzák, királyukként körbehordják.
		Esztendeig ingyen ihat, legények közt bíráskodhat.

Körbejáró:	Mi van ma? Má’ma van, piros pünkösd napja.
		Holnap lesz, holnap lesz a második napja.
		Jönnek hajadonok szép gombos ruhában
		Óvatlan lépkedtek rózsák ágyásában.

		Bokrétás új Király, fogd lovad zabláját,
		Hogy el ne tapossa pünkösdnek rózsát.
		Királyt is kínáljad bélessel, tojással,
		Had igyunk áldomást pálinkával, borral.

Hordozó:	A pünkösdi rózsa, kihajlott az útra.
		Szedjed fel szép leány, kössed bokrétába.
		Lányok kinn tornácon, gyöngyös koszorúval.
		Hozzájuk legények, sárga sarkantyúval.

		Királyné pálcája szálljon házaikra,
		Ha nem házaikra, Úr asztalára.
		Királynét kínáljad gyümölccsel, kaláccsal,
		Díszítsed szekerét szalaggal, virággal.

Pünkösdhétfő 			Tavaszvásár

Hagyomány: 	Pünkösd másnapja. Ősidőkben Gyümölcsoltó utáni 50. nap, vagyis Bonifác-napja.
Népszokás: 	Nagyvásár. Választott király- és királynő uralkodása. Tavaszi nagybál.
		Vendégjáró, dologtiltó nap.

Emlékező: 	Pünkösd ünnep hétfője, 
Tavaszvégnek hírnöke.
Boldogasszonyt dicséri, 
Nyár eljöttét élteti! 

VÉGE